ישיבת מליאה, כנסת 16, פרוטוקול מספר הישיבה המאתיים-ושתים-עשרה של הכנסת השש-עשרה, 2005-01-24 00:00

אתי לבני: החלטה בדבר תיקון טעות בחוק הסדרת העיסוק בייצוג על-ידי יועצי מס, התשס"ה-2005 46

מיכאל איתן: הצעת חוק השבת קצבה לבן-זוג שנישא בשנית ונישואיו השניים פקעו (תיקוני חקיקה), התשס"ה-2005 47

דני יתום: הצעת חוק מבקר המדינה (תיקון מס' 35), התשס"ה-2005 49

אמנון כהן: הצעת חוק חינוך מיוחד (תיקון מס' 8), התשס"ה-2005 52

יגאל יאסינוב: הצעת חוק חופשה שנתית (תיקון מס' 9), התשס"ה-2004 54

חמי דורון: הצעת חוק הפיקוח על עסקי ביטוח (תיקון מס' 13) (אישור ועדת הכספים של הכנסת), התשס"ה-2005; 57

חמי דורון: (אישור ועדת הכספים של הכנסת), התשס"ה-2005 57

נסים זאב: הצעת חוק פנסיה חובה, התשס"ה-2005 64

חמי דורון: הצעת חוק לתיקון פקודת העיריות (מס' 97) )ועדה לאיכות הסביבה), התשס"ה-2005; 71

חמי דורון: הצעת חוק לתיקון פקודת העיריות (מס' 99) (ועדה למאבק בנגע הסמים), התשס"ה-2005; 71

מל פולישוק-בלוך: שאילתות ותשובות 79

מל פולישוק-בלוך: 2111 .

מל פולישוק-בלוך: חקירת משטרה נגד מזייף המחאה מארצות-הברית 80

מל פולישוק-בלוך: .

מל פולישוק-בלוך: 2113 חילול אנדרטה לזכר חללי פיגוע בירושלים 81

מל פולישוק-בלוך: 2135 .

מל פולישוק-בלוך: סגירת תיק חקירה שעניינו זיוף כשרות 82

מל פולישוק-בלוך: 2181 .

מל פולישוק-בלוך: מכירת דרכונים ישראליים בחוץ-לארץ 84

מל פולישוק-בלוך: 2199 .

מל פולישוק-בלוך: אלימות כלפי תלמידי ישיבה בפתח-תקווה 86

מל פולישוק-בלוך: 2211 .

מל פולישוק-בלוך: רצח נשים על-ידי בני-זוגן 87

מל פולישוק-בלוך: 2237 .

מל פולישוק-בלוך: ידיעה על ירי שוטרים בטייבה 88

מל פולישוק-בלוך: 2250 .

מל פולישוק-בלוך: מניעת כניסתם של חיילי גולני למועדון 89

מל פולישוק-בלוך: 2264.

מל פולישוק-בלוך: עלייה בשיעורי העבריינות של נוער עולה 91

מל פולישוק-בלוך: 2339 .

מל פולישוק-בלוך: גנבת תיק בתאונה מבוימת 92

מל פולישוק-בלוך: 2341 .

מל פולישוק-בלוך: אכיפת חוקי החנייה במרחב חוף 93

מל פולישוק-בלוך: 2389.

מל פולישוק-בלוך: התעללות בבעלי-חיים 95

יולי יואל אדלשטיין: חברי הכנסת, היום י"ד בשבט התשס"ה, 24 בינואר 2005, יום שני בשבוע.

יולי יואל אדלשטיין: אני מתכבד לפתוח את ישיבת הכנסת.

יולי יואל אדלשטיין: הודעה למזכיר הכנסת.

אריה האן: ברשות ממלא-מקום יושב-ראש הכנסת, הנני מתכבד להודיע, כי הונחו היום על שולחן הכנסת – לדיון מוקדם:

אריה האן: הצעת חוק שירותי הדת היהודיים (תיקון - ייעוד הכספים המשתלמים לרכישת חלקות קבר בחיים), התשס"ה-2005, מאת חברי הכנסת רשף חן ורוני בריזון; הצעת חוק לתיקון דיני הרשויות המקומיות (ועדה לקידום מעמד האשה), התשס"ה-2005, מאת חברי הכנסת אתי לבני, רוני בריזון ורשף חן; הצעת חוק הרשויות המקומיות (יועצת לענייני מעמד האשה) (תיקון - בלעדיות, גמול והרחבה), התשס"ה-2005, מאת חברי הכנסת אתי לבני ורשף חן; הצעת חוק הגבלת מימון מפעלים מזהמים (תיקוני חקיקה), התשס"ה-2005, מאת חבר הכנסת אילן ליבוביץ וקבוצת חברי הכנסת; הצעת חוק לתיקון פקודת העיריות (חנייה ללא תשלום לתושבי העיר), התשס"ה-2005, מאת חבר הכנסת איוב קרא; הצעת חוק התניית מענקים למפעלי תעשייה (תיקוני חקיקה), התשס"ה-2005, מאת חבר הכנסת איתן כבל וקבוצת חברי הכנסת; הצעת חוק ראש הרשות המקומית וסגניו (הצהרת הון) (תיקון - הצהרת הון של בעלי תפקידים בכירים ברשות המקומית), התשס"ה-2005, מאת חבר הכנסת יעקב מרגי; הצעת חוק הרשויות המקומיות (גמול השתתפות בישיבות והחזר הוצאות לחברי מועצה), התשס"ה-2005, מאת חבר הכנסת אילן שלגי וקבוצת חברי הכנסת; הצעת חוק להגבלת מימון לתעשייה מזהמת (תיקוני חקיקה), התשס"ה-2005, מאת חברת הכנסת לאה נס; הצעת חוק שירות ביטחון (תיקון - פטור משירות למיועד לשירות ביטחון), התשס"ה-2005, מאת חבר הכנסת חיים אורון; הצעת חוק משק החשמל (תיקון - ועדה מיוחדת), התשס"ה-2005, מאת חברי הכנסת אחמד טיבי, מוחמד ברכה ועסאם מח'ול; הצעת חוק מס ערך מוסף (תיקון - חובות רעים), התשס"ה-2005, מאת חבר הכנסת אהוד רצאבי וקבוצת חברי הכנסת; הצעת חוק מס ערך מוסף (תיקון - פטור לחומר גלם ממוחזר), התשס"ה-2005, מאת חבר הכנסת אילן ליבוביץ וקבוצת חברי הכנסת; הצעת חוק פיקוח על בתי-ספר (תיקון - ארוניות אחסון), התשס"ה-2005, מאת חבר הכנסת עזמי בשארה; הצעת חוק מאבחנים ומטפלים בלקויות למידה, התשס"ה-2005, מאת חבר הכנסת אילן שלגי; הצעת חוק חינוך ממלכתי (תיקון - חיזוק הקשר עם יהדות התפוצות), התשס"ה-2005,

אריה האן: מאת חבר הכנסת אילן שלגי; הצעת חוק הדגל והסמל (תיקון - אחראי להנפת הדגל והצבתו במוסד חינוך), התשס"ה-2005, מאת חבר הכנסת אילן שלגי וקבוצת חברי הכנסת; הצעת חוק חינוך ממלכתי (הכרה במוסדות לחינוך יהודי-פלורליסטי), התשס"ה-2005, מאת חבר הכנסת אילן שלגי; הצעת חוק השיפוט הצבאי (תיקון - זכות אדם המעוניין בקבלת דוח המפרט את נסיבות מותו של חייל), התשס"ה-2005, מאת חברת הכנסת זהבה גלאון; הצעת חוק הספורט (תיקון - ייצוג הולם בוועד האולימפי), התשס"ה-2005, מאת חברי הכנסת אתי לבני, רוני בריזון, רשף חן ואילן ליבוביץ; הצעת חוק הרב אברהם יצחק הכהן קוק (ציון זכרו ופועלו), התשס"ה-2005, מאת חבר הכנסת ניסן סלומינסקי; הצעת חוק לתיקון פקודת התעבורה (איסור עישון ברכב שיש בו קטינים), התשס"ה-2005, מאת חברי הכנסת אילן שלגי, ויקטור בריילובסקי וחמי דורון; הצעת חוק הגבלת הפרסומת והשיווק של טלפון נייד, התשס"ה-2005, מאת חברת הכנסת גילה פינקלשטיין וקבוצת חברי הכנסת; הצעת חוק התקשורת (בזק ושידורים) (תיקון - הפחתת דמי קישוריות), התשס"ה-2005, מאת חברי הכנסת אילן ליבוביץ, רוני בריזון, חמי דורון ורשף חן; הצעת חוק ביטוח בריאות ממלכתי (תיקון - שמירת זכאות לביטוח בריאות לשוהים מחוץ לישראל), התשס"ה-2005, מאת חבר הכנסת רן כהן; הצעת חוק החברות הממשלתיות (תיקון - שמירה על איכות הסביבה), התשס"ה-2005, מאת חברת הכנסת ענבל גבריאלי.

אריה האן: עוד אודיעכם, כי הונחה היום על שולחן הכנסת החלטת ועדת החוקה, חוק ומשפט בדבר תיקון טעות בחוק הסדרת העיסוק בייצוג על-ידי יועצי מס, התשס"ה-2005, וכן הונח על שולחן הכנסת נוסח מתוקן של המכתב המצורף להצעת חוק חינוך מיוחד (תיקון מס' 8), התשס"ה-2005, לצורך תיקון ברשימת היוזמים של הצעת החוק.

אריה האן: תודה רבה.

יולי יואל אדלשטיין: תודה למזכיר הכנסת.

יולי יואל אדלשטיין: חברי הכנסת, אדוני השר, בפתח הישיבה אני רוצה להביע בשם כולנו את רגשות השתתפותנו ביגונו של יושב-ראש הכנסת, חברנו ראובן רובי ריבלין, היושב שבעה על אמו רחל, זכרה לברכה.

יולי יואל אדלשטיין: בנוף הירושלמי היתה רחל ריבלין דמות מיוחדת במינה, נצר למשפחה ירושלמית ותיקה מן היישוב הישן ופעילת ציבור מסורה ונאמנה בארגוני חסד רבים.

יולי יואל אדלשטיין: על מקצת ממעשיה עוטרה בתואר יקירת ירושלים.

יולי יואל אדלשטיין: יהי זכרה ברוך.

יולי יואל אדלשטיין: ולך, רובי, המקום ינחמך עם שאר אבלי ציון ואבלי ירושלים - בשם כל חברי הבית.

יולי יואל אדלשטיין: חברי הכנסת, אנו נפתח את סדר-היום בדבר שבעיני הוא מאוד מבורך, יוזמתו של יושב-ראש ועדת הפנים ואיכות הסביבה, חבר הכנסת ד"ר יורי שטרן, לציין את יום איכות הסביבה בכנסת - הכנסת חושבת איכות הסביבה.

יולי יואל אדלשטיין: לרגע אחד אנו מבקשים לעצור את שטף האירועים הבונים את סדר-היום הצפוף שלנו, כדי להתבונן בסביבה שבה אנו חיים.

יולי יואל אדלשטיין: לא צריך להרחיק לכת כדי להבין כי אחת הבעיות החמורות שלנו היא הפסולת, מוצר בלתי נמנע של החברה האנושית המודרנית.

יולי יואל אדלשטיין: בתקופה המודרנית הפעילות האנושית היא גורם מזהם; גידול דמוגרפי, פיתוח, עלייה ברמת החיים וברמת הצריכה - כל אלה יוצרים יחד הררי פסולת.

יולי יואל אדלשטיין: ביום זה הכנסת חושבת על איכות הסביבה, כמו - אני מקווה - בשאר הימים.

יולי יואל אדלשטיין: ביום זה אנו רוצים לתרום את חלקנו הצנוע למימוש חזון של חיים טובים יותר.

יולי יואל אדלשטיין: זה תלוי ביכולתנו לשמור על הדברים הקטנים, בין השאר להשליך פסולת במקומות הערוכים לקלוט אותה.

יולי יואל אדלשטיין: שינויים בתרבות ההתנהגות אינם מתרחשים מהיום למחר.

יולי יואל אדלשטיין: מעצם טיבם הם לוקחים זמן.

יולי יואל אדלשטיין: בית זה, המארח מדי יום ביומו מאות ואלפי אנשים, יהיה מהיום, אני מקווה כך בשם כולנו, דוגמה ומופת, כיצד לנהוג בפסולת פשוטה, שחלקה ניתן למיחזור.

יולי יואל אדלשטיין: אסיים בדברים ממשלי הבעל שם טוב: גם אם אינך יכול לראות פני אלוה ולהתייצב ישירות לפניו, תוכל להתבונן באוצרותיו שבארמונו, ליהנות מהם ולהחכים.

יולי יואל אדלשטיין: וזאת הרי כולנו רוצים לעשות.

יולי יואל אדלשטיין: הדיון יתקיים במתכונת של הצעות לסדר-היום מס' 5806 ו-5740.

יולי יואל אדלשטיין: ראשון הדוברים - כאמור, חבר הכנסת יורי שטרן, אחריו - חברת הכנסת לאה נס, וישיב בשם הממשלה השר שלום שמחון.

יורי שטרן: כבוד היושב-ראש, חברי הכנסת, כבוד השר, אנו מדינה קטנה, צפופה מאוד באוכלוסין.

יורי שטרן: היישובים והערים שלנו משתרעים על שטח גדל והולך, התעשייה גדלה, אנו לא מרגישים שבאותו אוצר של משאבי טבע שאתו אנו חיים, השטחים הירוקים, הנחלים, מים, אוויר, אדמה - באותו אוצר טבעי שירשנו מאבותינו אנו מגיעים לסוף היכולת של הטבע לשאת את המעשים שלנו.

יורי שטרן: כל אחד מאתנו יודע שהוא לא יוכל לבזבז כסף מעבר למה שיש לו, אבל בבנק עוד אפשר למשוך אוברדרפט, לקחת הלוואות, איכשהו להסתדר.

יורי שטרן: עם הטבע אי-אפשר להסתדר.

יורי שטרן: אם ייגמרו לנו המים הנקיים, לא יהיו לנו מים, אם האוויר שאנו נושמים הוא אוויר מזוהם, זה אוויר שאנו נושמים ואנו חולים יותר ויותר בכל מיני מחלות שהמקור שלהן הוא זיהום אוויר ומים.

יורי שטרן: אם אנו לא נפסיק את הבנייה הפרועה שלנו, את התפשטות הערים והיישובים שלנו, אנו עוד מעט לא נראה מסביבנו שום חלקה ירוקה ושום שטח פתוח, זה ייגמר מהר מאוד, זה בעצם כבר נגמר.

יורי שטרן: הכנסת, שהיא גוף מוביל בציבוריות הישראלית, חייבת לתת דוגמה בנושא איכות הסביבה.

יורי שטרן: היא צריכה לחשוב איכות הסביבה.

יורי שטרן: הכנסת חושבת איכות הסביבה, ובשנים האחרונות במיוחד יש לנו פה עשייה רבה בתחום החוקתי; אציין רק את חוק שמירת הסביבה החופית שנכנס לתוקפו לפני כחודשיים.

יורי שטרן: אנו מקדישים יותר ויותר ישיבות לנושא איכות הסביבה; אנו דנים גם במקרים ספציפיים של זיהום, של תקלה, וגם בנושאים כללים של תקנות וחוקים.

יורי שטרן: עם זאת אנו צריכים לתת דוגמה בהתנהגות האישית שלנו, כי כל הדברים הגדולים האלה מתחילים מכל אחד, מתלמיד בבית-הספר, מעקרת-בית בבית, מאדם שעובד במקום העבודה שלו או במי שנוסע בתחבורה ציבורית או פרטית.

יורי שטרן: כל אחד מאתנו, או שומר על הסביבה ומשאיר אותה לדורות הבאים, או מזהם, מקלקל, מלכלך אותה ובעצם מוריד מעצמו וגם מהבנים והבנות שלו ומהנכדים את הערך החשוב הזה שהוא הסביבה הטבעית.

יורי שטרן: לכן אימצנו באופן וולונטרי – וזאת היתה פנייתי ליושב-ראש הכנסת לפני כשנה – את החלטת הממשלה שחייבה את משרדי הממשלה להתנהג נכון סביבתית בתחום הפסולת.

יורי שטרן: זהו הצעד הראשון.

יורי שטרן: הכנסת לא היתה חלק מההחלטה הזאת, הכנסת היא לא חלק מהממשלה.

יורי שטרן: אנחנו התחלנו במהלך שיושב-ראש הכנסת, מר רובי ריבלין, נתן לו את חסותו.

יורי שטרן: אני שולח לו את תנחומי על מות אמו.

יורי שטרן: לכן הוא לא יכול היה להיות נוכח באירועים החגיגיים האלה.

יורי שטרן: בעזרת כל המנגנון של הכנסת - מזכיר הכנסת, מר אריה האן, המחלקה המשקית – בנא"ם, ריבי שרביט ואריה שרבף - אריה האן, מזכיר הכנסת, הטיל על סגניתו, ירדנה מלר, לרכז צוות שלם שעבד פה; מחלקת המחקר של הכנסת הכינה לנו הצעה מפורטת איך ומה לעשות; המשרד לאיכות הסביבה – אז השרה היתה פרופסור יהודית נאות המנוחה – נתן לנו את הייעוץ המקצועי.

יורי שטרן: עשינו עבודה שלמה כדי להגיע ליום הזה.

יורי שטרן: אנחנו ככנסת יכולים להגיד, שיש לנו מתקני מיחזור.

יורי שטרן: כל עובד בכנסת קיבל חוזר שמסביר מה הוא צריך לעשות עם הנייר, עם בקבוקי פלסטיק, עם פחיות, עם סוללות, שאם זורקים אותן סתם לפח הזבל הן מקור נוראי לרעל ולזיהום; איך אנחנו מדפיסים משני צדי הנייר – דבר פשוט כביכול, אבל הוא חוסך הרבה חומר, שבסופו של דבר אלה העצים שלנו, שאנחנו כורתים בארץ או בחו"ל; מכונות הצילום אצלנו היו מתוכנתות לצלם על צד אחד ושינינו את התוכנות כדי שאוטומטית החומר יצולם על שני הצדדים; ההנחיה שלא לזרוק נייר משומש אם אפשר להשתמש בו כנייר טיוטה; ועוד דברים מספר, שכולם רק הצעד הראשון בשביל לחנך אותנו, כחברי הכנסת וכעובדי הכנסת, להתנהג נכון מול הסביבה שלנו ולשדר את זה לעם ישראל.

יורי שטרן: כל מי שייכנס לכנסת צריך לדעת שהמוסד הזה, המתקן הזה, חושב איכות הסביבה, מתנהג נכון ועושה את הדברים הנכונים.

יורי שטרן: אני רוצה להודות לצוות ועדת הפנים ואיכות הסביבה: ליפה שפירא, מנהלת הוועדה, לשוש אזולאי ולליאת סעדון, המזכירות, על כך שהובילו את הפרויקט הזה ולא הפסיקו לעשות כדי לכנס את כל הגורמים ולעשות את העבודה הזאת.

יורי שטרן: בירכתי את הצוות של הכנסת, את מירי יכין – אני חייב להזכיר – אחראית על סמלים וטקסים בכנסת שהכינה את האירועים של היום.

יורי שטרן: ולא אחרון אחרון, אלא ראשון ראשון, את ארגוני איכות הסביבה והחברה להגנת הטבע, שבלי הלחץ, בלי העבודה והפעילות שלהם לא היינו אנחנו, חברי הכנסת, מגיעים לכמה רעיונות חשובים שהיום אנחנו מבצעים הלכה למעשה.

יורי שטרן: היו פה תלמידים מבתי-ספר שלומדים על איכות הסביבה, בתי-ספר סיעודיים שהחתימו את חברי הכנסת על עצומה שבה חברי הכנסת מתחייבים להתנהג בהתאם להנחיות שציינתי.

יורי שטרן: זו תחילת הדרך הארוכה.

יורי שטרן: הדרך הזאת אמורה להביא אותנו ככנסת גם לחיסכון במים, בחשמל, באור, בחומרים השונים, ויחד עם כל הגורמים הממסדיים צריכים להגיד לחברה הישראלית ולכל אזרח במדינה: נגמר לנו הלוקסוס הזה להסתובב חופשי ולעשות מה שאנחנו רוצים בסביבה שלנו, אנחנו צריכים להתייחס אליה בידידות, בהתחשבות, לשמור עליה, לנקות אותה, לשפר אותה ולהעביר אותה כפי שהיא – ואף קצת יותר טובה – לדורות הבאים.

יולי יואל אדלשטיין: תודה רבה לחבר הכנסת יורי שטרן, יושב-ראש ועדת הפנים ואיכות הסביבה.

יולי יואל אדלשטיין: חברת הכנסת לאה נס - בעלת הצעה נוספת בנושא.

יולי יואל אדלשטיין: אני אנצל את הזמן לברך בשם הבית את כל נציגי – מה שנקרא בשפת היום-יום – הארגונים הירוקים על הפעילות הרבה שלהם בתחום החשוב הזה.

לאה נס: תודה רבה.

לאה נס: אדוני היושב-ראש, כבוד השר לאיכות הסביבה החדש, השר שלום שמחון, כנסת נכבדה, כבר מהיום אנחנו עומדים לחגוג בכנסת עם כל הדרה בעיר שדרות את חג ט"ו בשבט, יום שהוא חג האילנות, ואנחנו מקשרים אותו עם איכות הסביבה.

לאה נס: אני רוצה קודם כול לברך את פעילות הכנסת שלקחה על עצמה - נאה דורש, נאה מקיים.

לאה נס: אנחנו דורשים כל הזמן בחקיקה, בעבודת הוועדות את ענייני הסביבה.

לאה נס: דרשנו גם מהכנסת, גם בט"ו בשבט שעבר מיושב-ראש הכנסת, לאמץ תקני סביבה כבר בחיי היום-יום של הכנסת, וגם בניין הכנסת החדש שנבנה עכשיו, לבנות אותו לפי תקני סביבה מחמירים, ויש דברים שאפשר לעשות, ציין אותם חבר הכנסת יורי שטרן לפני.

לאה נס: היום נחנכה "פינה ירוקה", שהיא קצה המזלג, אחד הדברים הפשוטים והקלים, ותראו כמה זמן נדרש כדי לעשות אותם בכנסת ישראל, כמו ענייני מיחזור והפרדה של נייר, פלסטיק, פחיות.

לאה נס: אומנם קל לומר לאנשים שזה איכות סביבה, אבל זה רחוק, אלה רק הסימנים הקטנים שמלמדים על המודעות.

לאה נס: כבר עם בריאת העולם, מסופר בקוהלת רבה, הקדוש-ברוך-הוא לקח את האדם, טייל אתו בגן-עדן ואמר לו: "ראה מעשי, כמה נאים ומשובחים; כל מה שבראתי בשבילך בראתי.

לאה נס: תן דעתך שלא תקלקל ותחריב את עולמי, שאם תקלקל, אין מי שיתקן אחריך".

לאה נס: ו"אין מי שיתקן אחריך" הוא כה חשוב, אדוני השר.

לאה נס: אנחנו רואים את זה אחרי 50 שנות קיומה של המדינה.

לאה נס: מלכתחילה לא היתה מודעות.

לאה נס: זה כמעט שלושה עשורים יש מודעות מאוד רחבה בעולם, ובארץ אצלנו מסתבר שזה לא פשוט, וגם אחרי 20 שנה של פעילות סביבתית, עדיין אנחנו רחוקים מלהגיע לתוצאה שהיינו רוצים.

לאה נס: אפשר להגיד שכבר יש מודעות, אבל המעשים רחוקים.

לאה נס: היום רוב קרקעות המדינה מזוהמות, מאגרי מי התהום - אקוויפר החוף מזוהם כמעט כולו.

לאה נס: אני לא רוצה לדבר על האוויר שאנחנו נושמים.

לאה נס: אזור חיפה הוא אחד האזורים המזוהמים ביותר גם מבחינת האוויר, וגם בדרום ובכל מקום בצפון אפשר למצוא את המוקדים.

לאה נס: אבל יש מוקדים מאוד ברורים עם אוויר מזוהם, קרקע מזוהמת ומים מזוהמים.

לאה נס: כולנו יודעים שמשאבי הטבע – אומנם חג הטבע היום – דלים מאוד, וקצת מה שיש לנו, המורשת – קשה לנו לשמור עליה.

לאה נס: אני מאוד מקווה שעם תחילת הפעילות שבה הכנסת עצמה הולכת לאמץ תקנים סביבתיים, זה באמת יהיה נאה דורש ונאה מקיים, ואני מקווה שאנחנו נמשיך לחזק את זה בחקיקה ונצליח לעשות את הדברים.

לאה נס: אני מאחלת הרבה הצלחה, ואני מאחלת לי שיתוף פעולה פורה אתך.

לאה נס: אני רוצה גם לברך את יושב-ראש ועדת הפנים ואיכות הסביבה, חבר הכנסת יורי שטרן.

לאה נס: אומנם אני עמדתי בראש ועדת המשנה לאיכות סביבה, אבל הוא היה כל הזמן אתי וחיזק, והוא באמת סביבתי וירוק.

לאה נס: עכשיו הוא מסיים את תפקידו, ואני בטוחה שבכל תפקיד שהוא ייקח הוא לא יזנח את הסביבה - -

יולי יואל אדלשטיין: כבר ידוע איזה תפקיד, הוא עכשיו בביקורת המדינה ויבדוק את הנושאים האלה.

לאה נס: - - ובטח לא את הירוק.

לאה נס: אני בטוחה שיחד נמשיך לדאוג לאיכות הסביבה, כי בסך הכול מדובר פה בדיני נפשות.

לאה נס: הדבר הכי חשוב שצריך להזכיר הוא שמדובר פה בדיני נפשות, והפעילות שלך עם שר הבריאות צריכה ללכת יד ביד, כי כל זמן שנקדים תרופה למכה – ייטב.

לאה נס: ברגע שנצליח לקדם ולשפר את מפגעי הסביבה נוכל להקדים תרופה למכה, כדי להוציא את ההוצאות הכרוכות ואת עוגמת הנפש לרפא את החולים, כי כולנו יודעים שבדור שלנו כל המחלות הן מחלות כרוניות סביבתיות.

לאה נס: כבר עברנו את עידן המחלות הזיהומיות, עם התופעה הזאת הדור שלנו הצליח להתמודד, והיום הוא צריך להתמודד עם המחלות הסביבתיות, שהן קשות הרבה יותר.

לאה נס: זה מה שעומד בפני העולם, ולכן חשוב שיהיה שיתוף פעולה גם עם שר הבריאות, ולדיונים בכל התחומים שני השרים הללו מוזמנים יחדיו.

לאה נס: הלוואי שלא נצטרך את שירותיהם.

לאה נס: תודה רבה.

יולי יואל אדלשטיין: תודה לחברת הכנסת לאה נס.

יולי יואל אדלשטיין: ישיב בשם הממשלה השר הנכבד, השר לאיכות הסביבה שלום שמחון.

שלום שמחון: אדוני היושב-ראש, כנסת נכבדה, אורחים יקרים, ברשותך, בראשית דברי אני רוצה להביע את תנחומי ליושב-ראש הכנסת, החבר רובי ריבלין, במות אמו.

שלום שמחון: כשברא הקדוש-ברוך-הוא את העולם לקח את האדם הראשון בידו, טייל אתו בגן-עדן ואמר לו: ראה כמה מעשי נאים, ראה כמה האילנות נאים, דאג שלא תקלקל, שאם תקלקל, לא יהיה מי שיתקן - מתוך קוהלת רבה.

שלום שמחון: דברים אלה לא נאמרו כבקשה, אלא כצו, כאזהרה.

שלום שמחון: עם מינויי לתפקיד השר לאיכות הסביבה התחייבתי לעשות הכול כדי למנוע את הקלקול, את ההשחתה של מה שניתן לנו.

שלום שמחון: עם "כנסת ירוקה" אני משוכנע שהדבר יהיה קל יותר.

שלום שמחון: אתמול הענקתי יחד עם הרמטכ"ל את מגן איכות הסביבה ליחידות צה"ל שהצטיינו במניעת מפגעים ובשמירה על איכות הסביבה.

שלום שמחון: פעילות יצירתית וענפה בכל תחומי העשייה הסביבתית הופכת את צה"ל לצבא היחיד מסוגו בעולם שבו המערכת הצבאית אוספת בקבוקים, ניירות, פסולת, תחמושת ושרידי טנקים ומעבירה אותם למיחזור; צבא שבו חיילים קרביים מטפחים קטע חוף ומשפרים אתרים ארכיאולוגיים; צבא שבו יחידות מגדלות עדרים של איילנדים – סוג של איילים, כתחליף לכיסוח דשא ולריסוס עשבייה.

שלום שמחון: במהלך הטקס, כשהושמעו מילות השיר שעל ברכיו גדלנו, "כלניות", עלתה בדעתי המחשבה על כברת הדרך שעשינו מאז שנות ה-50 - "את הפרחים לצרור היא תלקט לה/ ובשבילים המתכסים בטל.

שלום שמחון: / אל אמא היא נחפזת וקוראת לה:/ הביטי מה הבאתי לך בסל!

שלום שמחון: / - - - כלניות".

שלום שמחון: לקטוף פרחים?

שלום שמחון: זה משפט שנמצא היום מחוץ לתחום, מחוץ לנורמה, והוא הוכחה ליכולת להטמיע נורמות ולשנות דפוסי חשיבה בחברה.

שלום שמחון: אדוני היושב-ראש, כנסת ישראל, שתצא מחר לטעת עצים בשדרות, מכריזה על עצמה היום "כנסת ירוקה – כנסת חושבת איכות סביבה".

שלום שמחון: להכרזה זו חשיבות רבה.

שלום שמחון: בידיכם, חברי הכנסת, לבחור בין הכרזה שהיא הצהרה ובין הכרזה שהיא ראשיתה של עשייה.

שלום שמחון: עד היום היה נושא איכות הסביבה בתחום האחריות של המשרד לאיכות הסביבה, דל האמצעים ודל התקציב, ובידי אלפי פעילים, שחלקם פועלים במסגרת ארגונים ירוקים וחלקם פועלים כיחידים.

שלום שמחון: אימוץ מדיניות סביבתית על-ידי הכנסת, המשפיעה על כל תחומי החיים של הקהילה, הפרט וקובעי המדיניות, עשוי להביא מהפך ירוק.

שלום שמחון: אם יאמצו המחוקקים מדיניות המחייבת התייחסות להיבטים סביבתיים בתחומי החקיקה והעשייה, אם יוכנסו שיקולי פיתוח בר-קיימא, עם המבט קדימה, אל הדורות הבאים, נוכל להביא שינוי.

שלום שמחון: מעבר לצדדים המעשיים, הניתנים לביצוע מיידי בידי המנגנון האחראי לכנסת, כמו הפרדת פסולת, מיחזור, חיסכון במים, בנייה ירוקה וכיוצא באלה, ונוסף על החשיבות ההצהרתית של "כנסת חושבת איכות סביבה", מוטל על כולנו גם לפעול ליישום עקרונות הצדק הסביבתי, שלא רק ייאמר, אלא גם ייראה.

שלום שמחון: צדק סביבתי פירושו קירוב הפריפריה אל המרכז באמצעי שינוע המוניים, עידוד השימוש בתחבורה ציבורית ואכיפת החוק על מזהמים מוסדיים ועל גופי ענק לשם מניעת השחתתם של משאבי הטבע של כולנו.

שלום שמחון: אם הצבא יכול, אנחנו ודאי יכולים – וחייבים.

שלום שמחון: אני מבקש לברך את כל הארגונים הירוקים, את כל נאמני הניקיון, את כל המתנדבים, את כל ילדי ישראל, היוצאים מחר לנטיעות, ואת כל בית ישראל, ולאחל לכולנו ארץ נקייה יותר, בריאה יותר ועם איכות.

שלום שמחון: לסיום דברי, אדוני היושב-ראש, אני רוצה להודות שוב ליושב-ראש הכנסת שנענה ליוזמה של יושב-ראש ועדת הפנים ואיכות הסביבה, וכמובן לחברת הכנסת לאה נס על היוזמה ועל שיתוף הפעולה בנושא איכות הסביבה.

שלום שמחון: אני משוכנע שנדע לשתף פעולה לטובת איכות הסביבה במדינת ישראל.

שלום שמחון: תודה.

יולי יואל אדלשטיין: השר מציע להסתפק בתשובתו?

שלום שמחון: אני חושב שכן.

יולי יואל אדלשטיין: חבר הכנסת יורי שטרן, אתה מסתפק בתשובת השר?

יורי שטרן: כן.

יולי יואל אדלשטיין: חברת הכנסת לאה נס – מסתפקת גם היא בתשובת השר.

יולי יואל אדלשטיין: אני מודה שוב ליוזמי הדיון, לשר ולכל הפעילים של הארגונים הירוקים על ארגון כל היום הזה ועל הדיון שהיה במליאה.

יולי יואל אדלשטיין: חברי הכנסת, ההצעה הזאת – וזה אולי גם סימן לחשיבותה – בהסכמת סיעות הבית, קדמה לאי-אמון, מחזה נדיר מבחינת סדר-היום של הכנסת בימי שני.

יולי יואל אדלשטיין: א.

יולי יואל אדלשטיין: קריסת מערכת הבריאות הציבורית;

יולי יואל אדלשטיין: חברי הכנסת, נעבור להצעות האי-אמון שעל סדר-היום.

יולי יואל אדלשטיין: ההצעה הראשונה היא של סיעות המפד"ל והאיחוד הלאומי בנושא קריסת מערכת הבריאות הציבורית.

יולי יואל אדלשטיין: המועמד להרכיב את הממשלה הוא חבר הכנסת אפי איתם.

יולי יואל אדלשטיין: יציג את הצעת האי-אמון חבר הכנסת שאול יהלום.

אברהם רביץ: בשם מי הוא יהיה ראש הממשלה?

אברהם רביץ: בשם המפד"ל, בשם האיחוד הלאומי או בשם שניהם?

יולי יואל אדלשטיין: זאת השאלה הפרובוקטיבית השלישית, חבר הכנסת רביץ, שביקשו ממני להפנות אל הנואם, אבל אני לא מפנה אליו שום שאלה בתחום הזה.

יולי יואל אדלשטיין: הוא יציג את ההצעה כפי שהוא מבין.

שאול יהלום: אדוני היושב-ראש, חברי הכנסת, העובדה שאנחנו מציגים את הצעת האי-אמון, ובין חברי הכנסת נמצאים יותר חברי האיחוד הלאומי מאשר חברי מפד"ל, נותנת מייד את התשובה.

יולי יואל אדלשטיין: יצאת מזה יפה.

אברהם רביץ: תתאחדו כולכם וגמרנו.

שאול יהלום: אדוני היושב-ראש, אדוני השר, במכתב מלפני שבוע ימים כותבות מלאכיות בלבן, אלה שאנחנו יודעים את מסירותן הגדולה לחולים, האחיות שלנו, אחיות בבית-החולים "אסף הרופא": "לכבוד דני נוה, שר הבריאות.

שאול יהלום: הנדון: הסרת אחריות לחיי החולים.

שאול יהלום: בשם כל צוות האחים והאחיות במחלקות הפנימיות ולאור המצב הבלתי-נסבל במחלקות הפנימיות בבית-החולים, העומס הבלתי-פוסק, מספר החולים המורכבים והמונשמים הזקוקים להשגחה ולטיפול אינטנסיביים והגעת הצוות הסיעודי והרפואי לקצה היכולת והאפשרות להבטיח טיפול הולם ותקין, אנו מודיעים בצער רב ובאין ברירה על הסרת האחריות של האחיות לחייהם של המטופלים".

שאול יהלום: זאת דוגמה אחת, ממרכז הארץ, ואנחנו יכולים לראות, לדוגמה, הצהרה שנייה, ממנהל בית-החולים בחדרה, "הלל יפה": "במצב הקיים עכשיו אי-אפשר לתת טיפול ראוי לחולים" - אומר מנהל בית-החולים, ד"ר אורן, שהיה מנהל משרד הבריאות - "מי שאומר אחרת אינו אומר אמת".

שאול יהלום: רבותי, זה המצב, היום, בחורף, המצב קטסטרופלי בכל בתי-החולים במדינה.

שאול יהלום: בבית-החולים "איכילוב" שיעור התפוסה במחלקות הפנימיות הוא 123%, ב"אסף הרופא" – 115%, ב"ביקור חולים" – 115%, ב"בילינסון" – 118%, ב"ברזילי" – 136%, וב"הדסה הר-הצופים" – 144%.

שאול יהלום: כל מספר מעל 100% אומר שהחולים במסדרון.

שאול יהלום: מספר החולים - מעבר לתקנים.

שאול יהלום: "הדסה עין-כרם" - 173%, כמעט כפול מהאפשרות; "הלל יפה" - 122%; "העמק" בעפולה - 171%; "השרון" בפתח-תקווה - 153%; "וולפסון" - 136% - -

אילנה כהן: כבר יותר.

שאול יהלום: - - "כרמל" - 133%; "לניאדו" - 176%; "מאיר" - 134%; ומקוצר זמן - כי אני רוצה לומר עוד כמה דברים - אני לא קורא את כל הרשימה.

שאול יהלום: אם אדם מונשם - על-פי דעת כל גדולי הרופאים והמקובל ברפואה - אדם מונשם חייב להיות בחדר טיפול נמרץ.

שאול יהלום: אם הוא לא בחדר טיפול נמרץ, זו סכנה לחייו.

שאול יהלום: כמה מונשמים נמצאים במחלקות הפנימיות העמוסות האלה בצורה נוראה ואינם בטיפול נמרץ?

שאול יהלום: רבותי, ב"איכילוב" - 58 חולים; ב"אסף הרופא" - 37; ב"בילינסון" - 37; ב"ברזילי" - 14; ב"הדסה עין-כרם" - 23, וכן הלאה.

שאול יהלום: ב"שיבא" תל-השומר - 44; ב"שערי צדק" - 23.

שאול יהלום: במדינה, נכון להיום - 447.

שאול יהלום: רבותי, זה מצב שממשלת ישראל אחראית לו, והיא צריכה לבוא ולומר את האמת - כך אין אחריות לחולי המדינה.

שאול יהלום: הוסף על כך, אדוני היושב-ראש, את המצב הקשה בשאר הנושאים בתחום הבריאות.

שאול יהלום: הרי 13,000 חולי סרטן אינם מקבלים את הקרנות הרדיותרפיה כפי שהיו ראויים לקבל.

שאול יהלום: חסר שם ציוד חדיש, חסרים שם רופאים, חסרים שם טכנאים, חסרים שם עוזרים לטכנאים.

שאול יהלום: על-פי כל מומחי האונקולוגיה במדינת ישראל, מדובר בטיפול שמזיק בין השאר לחולים שאינם מקבלים הקרנות במקומות המדויקים ונהרסים להם איברים בריאים.

שאול יהלום: הוסף על כך את נושא הפגים.

שאול יהלום: עשרות פגים מתים בשנה - כך מצהירים כל רופאי הפגיות.

שאול יהלום: עשרות פגים מתים בשנה מחוסר ציוד וכוח-אדם בפגיות.

שאול יהלום: הוסף על כך מאות פגים שנשארים בחיים עם כל מיני ליקויים, שאחר כך מלווים אותם כל השנים, מחוסר הטיפול.

שאול יהלום: רבותי, חדרי הטיפול הנמרץ הפנימי - קודם אמרנו שבגלל זה המונשמים נמצאים במחלקות פנימיות, משום שיש מחסור עצום בחדרי טיפול נמרץ, וכל יום רופאים מקבלים את ההחלטה שאין לה רע בשום מקום אחר - האם להוציא חולה מטיפול נמרץ לפנימית, כשהוא עדיין חייב להישאר בטיפול נמרץ, ולקבל חולה אחר.

שאול יהלום: אחיות בריאות הציבור - מיום ליום חונקים את תחנותיהן.

שאול יהלום: הן, שעוסקות בגיל הרך, בתינוקות, בטיפות-החלב, יודעות, מתריעות, עד כמה הן נחנקות בתקציבים, עד כמה תמורת תקן של אחות - אם היא יצאה לפנסיה או עזבה את העבודה - לא מציבים אחות אחרת, ואין טיפול, והאוצר ומשרד הבריאות עוסקים בפרויקט ניסויי שאומר להעביר את הנושא לידי קופות-חולים ולערב טיפול מהטובים בעולם, שהגיעו בו לאפס תמותה כמעט, לאחוז בין הנמוכים בעולם בתמותת תינוקות - לערב עם חולים רגילים, כפי שאנחנו רואים היום איך במגפות השפעת וההצטננות התערבבו הילדים הקטנים עם החולים בחדרי ההמתנה של קופות-החולים.

שאול יהלום: רבותי, אי-אפשר להמשיך כך.

שאול יהלום: מערכת הבריאות במדינת ישראל קורסת.

שאול יהלום: כל אחד שייך לקופת-חולים לפי חוק הבריאות.

שאול יהלום: ל-80% מאלה יש שירות בריאות נוסף, שנקרא שב"ן.

שאול יהלום: לכאורה, זה צריך להספיק.

שאול יהלום: למעלה משליש מאזרחי מדינת ישראל, נוסף על קופת-החולים ועל השב"ן, מבטחים עצמם בביטוחים פרטיים, בחברות ביטוח פרטיות, משום שהם יודעים - אין לקבל את שירות הבריאות הממלכתי המינימלי של קופת-החולים, אפילו אם תוסיף לזה שב"ן.

שאול יהלום: לעומת זאת, 20% - וכל המחקרים הראו ש-20% מבני השכבות היותר נמוכות, אפילו כאשר הם מקבלים את התרופות שבסל הבריאות, הם אינם רוכשים אותן, כי אין להם כסף לדמי ההשתתפות, הקטנים לכאורה - 20, 22 שקל - אין להם כסף, ולכן יש ילדים שבמגפת השפעת שיש לנו היום לא מקבלים את התרופות, משום שהוריהם אינם מסוגלים לשלם את דמי ההשתתפות.

שאול יהלום: לפעמים הם מקבלים תרופות מדוללות, דהיינו כשאומרים בקבוק אחד לשבוע, הם מקבלים בקבוק אחד לשבועיים, וכל רופא יגיד לכם שזה יותר מזיק ממועיל, משום שכך מחסנים את החיידקים.

שאול יהלום: יוצא מכך - לאן ברח לנו שר הבריאות?

אילנה כהן: הוא פה, פה.

יולי יואל אדלשטיין: הוא מקשיב לכל מלה שלך.

שאול יהלום: איפה הוא?

שאול יהלום: איפה שר הבריאות?

יולי יואל אדלשטיין: הוא הלך לבדוק את הנתונים, חבר הכנסת יהלום.

שאול יהלום: רואים אתם - באמת, נושא כל כך כאוב, אפילו שר הבריאות נעדר מהמליאה כאשר מעלים את הנושא של קריסת המערכת, ללמדכם עד כמה הממשלה מתייחסת לעניין בצורה רצינית ואחראית.

שאול יהלום: ואני אומר, לא יכול להיות שהמדינה שלנו - שכמדינה יהודית ודמוקרטית, אמונה על ערכי היהדות של "ואהבת לרעך כמוך", של ערבות הדדית בין אדם לחברו, של דאגה, לא אנוכיות ולא אדישות כלפי חיים, כלפי כבוד האדם וחירותו - לא יכול להיות שנמשיך במצב הזה.

שאול יהלום: וכל מי שיודע - - -

ג'מאל זחאלקה: המצב היה יותר טוב כשהמפד"ל היתה בקואליציה?

שאול יהלום: וכל מי שיודע - - -

ג'מאל זחאלקה: כשהמפד"ל היתה בקואליציה, המצב היה יותר טוב?

שאול יהלום: וכל מי שיודע עד כמה - - -

יולי יואל אדלשטיין: חבר הכנסת זחאלקה, בסדר, הבנו את השאלה.

יולי יואל אדלשטיין: תודה.

אילנה כהן: חבר הכנסת יהלום, כל הזמן - - -

שאול יהלום: כל מי שיודע עד כמה - ובייחוד חבר ועדת הבריאות, חבר הכנסת זחאלקה, שיושב אתנו וזועק אתנו, ואתי בראש - אתה יודע שהזעקה קיימת אם אנחנו בקואליציה ואם אנחנו באופוזיציה.

שאול יהלום: מה שהשתנה זה הצעת האי-אמון, אבל הדברים הם אותם דברים שאמרנו, להוציא הנושא של המגפה של החורף - -

יולי יואל אדלשטיין: נא לסיים.

שאול יהלום: - - ואני שואל: מה זה, משרד הבריאות לא יודע שכל שנה זה חוזר על עצמו?

שאול יהלום: אז יש לנו חורף קצת יותר קשה.

שאול יהלום: הרי יש מחלקות שיש בהן תת-תפוסה, והיה אפשר בתחכום רב ליצור מצב של פתרון.

שאול יהלום: קצת הוספה, קצת תחכום, קצת העברת אמצעים מכאן לכאן, ולא לקבל מצב שהאחיות והרופאים אומרים: אין לנו אחריות לחיי חולים.

שאול יהלום: אדוני השר - - -

יולי יואל אדלשטיין: תודה.

שאול יהלום: תודה על מה?

שאול יהלום: מה יש להגיד תודה על מצב כזה?

יולי יואל אדלשטיין: אני מודה לך על זה שתיארת ב-11 הדקות האחרונות את המצב לאשורו.

שאול יהלום: אז אני מסיים, אדוני היושב-ראש, ברשותך, ואומר: אדוני השר, אתה כשר הבריאות חייב בבריאות מינימלית לאזרחים.

שאול יהלום: יודע אתה אל נכון שהמצב היום אינו נותן בריאות במינימום שבמינימום, שאפשר לקום ולומר: זה מצב שאנחנו מקבלים אותו כסביר.

שאול יהלום: ואי לכך, מן הראוי באמת שנלך לבחירות, וסדר העדיפויות ישתנה לפי כל מפלגה והשקפת עולמה.

שאול יהלום: תודה רבה.

יולי יואל אדלשטיין: לפי בקשתו של חבר הכנסת שאול יהלום, אני לא אגיד לו תודה על התיאורים הקשים.

יולי יואל אדלשטיין: אני רק אודיע לחברי הבית שהשר ישיב על שתי הצעות האי-אמון גם יחד, ובינתיים אני אקרא לחבר הכנסת שלמה בניזרי להציג את הצעת האי-אמון בנושא: אי-מציאת פתרון למצוקותיו של בית-החולים "ביקור חולים", סכנת סגירתו ופגיעה בעובדים ובתושבים, והמועמד להרכיב את הממשלה - אם האי-אמון יצליח - הוא חבר הכנסת אלי ישי.

יולי יואל אדלשטיין: בבקשה, אדוני.

שלמה בניזרי: אדוני היושב-ראש, רבותי חברי הכנסת, אדוני השר, בהזדמנות זו אני רוצה לברך גם את עובדי בית-החולים "ביקור חולים" הנוכחיים, שעדיין מכהנים שם, ואת הפנסיונרים של בית-החולים "ביקור חולים".

שלמה בניזרי: אנחנו מברכים אתכם בברכת ברוכים הבאים.

שלמה בניזרי: מכיוון שאתם מדברים אל כולם, ואתם מרגישים שאתם מדברים אל הקירות ואין מי שמתייחס אליכם, אנחנו נהיה לכם היום לפה כאן בכנסת, מול שר שאוהד אתכם, אגב.

שלמה בניזרי: אני חייב לציין זאת מראש.

שלמה בניזרי: החלטנו להעלות את הצעת האי-אמון כאן, במליאת הכנסת, כדי להביא את הבעיה למודעות של חברי הכנסת ושל אזרחי מדינת ישראל.

שלמה בניזרי: אולי נצליח להגיע היום לבשורות טובות.

שלמה בניזרי: אדוני היושב-ראש, בתחילת דברי אני רוצה לתת רקע קצר על המשבר ב"ביקור חולים".

שלמה בניזרי: זהו אולי אחד מבתי-החולים הוותיקים ביותר במדינת ישראל – 174 שנים מלאו לו.

שלמה בניזרי: כפי שקורה במסגרות רבות, בית-החולים נקלע למשבר ולקשיים כספיים, ובמחצית השנייה של שנת 2003 הוא הגיע לגירעון של כ-200 מיליון ש"ח, שמשמעותו אחת ויחידה – לא שילמו משכורות לעובדים, לא הועברו תשלומים שונים למס הכנסה, לא הועברו תשלומים בגין זכויות עובדים, קרנות השתלמות, קרנות פנסיה, פיצויים, הפיגור גלש מעבר לחודשים אחדים, ועוד כהנה וכהנה צרות שלא עכשיו הזמן לפרטן, בשל זמננו הקצר.

שלמה בניזרי: כפי שקורה במקומות רבים, בית-החולים קיבל עליו כונס נכסים רשמי.

שלמה בניזרי: ברגע שמונה הכנ"ר – כונס הנכסים הרשמי – היו לו שתי מטרות מרכזיות: הראשונה: להביא לאיזון ולהבראה של בית-החולים; השנייה: למכור את בית-החולים או להעבירו.

שלמה בניזרי: מהם הצעדים הראשונים שעשה הכונס?

שלמה בניזרי: הכנסת תוכנית הבראה, חתימה על הסכם עם הקופות, ביצוע תוכנית הבראה ושאר הדברים.

שלמה בניזרי: בואו נבדוק, האם באמת הצליח הכונס במלאכתו, או שמא התרשל?

שלמה בניזרי: האם היה שיתוף פעולה מצד העובדים, או לא היה?

שלמה בניזרי: כאשר ישבתי לבדוק את הנתונים – בתום לב: גם אני הייתי שר הבריאות בעבר, ואני צריך להיות נאמן למערכת שבאתי ממנה – ראיתי שהם הצליחו לשפר מאוד גם את הפעילות האלקטיבית וגם את ההוצאות וההכנסות של בית-החולים: מספר הניתוחים גדל ב-25%; מספר הלידות גדל בכ-37%; מספר הקבלות במיון גדל במידה ניכרת עם פתיחת מר"מ למבוטחי קופת-חולים; עלויות השכר ירדו ב-16%; ההכנסות גדלו ב-18.5%.

שלמה בניזרי: ממצב של גירעון תפעולי של בית-החולים, בסך 2.3 מיליוני ש"ח בחודש, הגיעו כמעט לאיזון תפעולי בממוצע חודשי.

שלמה בניזרי: כל הדברים הללו מראים שבית-החולים באמת עולה על המסילה המובילה בית השם.

שלמה בניזרי: כלומר, זהו בית-חולים שבאמת לקח את עצמו בידיים, ולא אמר: חבר'ה, אני אעשה מה שאני רוצה ואתם תממנו אותי.

שלמה בניזרי: לא – הורדו משכורות העובדים, לא שילמו את התנאים הפנסיוניים שלהם וכל שאר הדברים.

שלמה בניזרי: וכאן מתחילה הבעיה – פה קבור הכלב, כמו שאומרים.

שלמה בניזרי: העובדים הנוכחיים – ועוד מעט נגיע לפנסיונרים – היו מוכנים לוותר, לפחות בשלב הראשון, עד לאיזון, על התנאים שלהם, על הזכויות שלהם; אבל באותו זמן לא הופרשו הפנסיות – תנאים סוציאליים לעובדי בית-החולים; לא שולמו להם תוספות שכר שונות, הנהוגות בבתי-חולים, כגון תמריצים לאחיות, ביגוד, מענק יובל וכל שאר הדברים האלה.

שלמה בניזרי: כל זה לא קרה בחודשים הללו.

שלמה בניזרי: תארו לעצמכם שלנו, לחברי הכנסת, מורידים את השכר ומבטלים הטבות שאנחנו נוהגים לקבל.

שלמה בניזרי: ואת עלית על כולנה: הדבר המרגיז והמקומם ביותר – צריך שחברי הכנסת ידעו זאת – שכאן, במדינת ישראל, יש בית-חולים עם 254 עובדים מפוטרים, או עובדים שחלקם כבר יצאו לפנסיה ולמעשה אינם מקבלים את הפנסיה שלהם.

שלמה בניזרי: מכל מיני סיבות, של התנהלות כזאת ואחרת – לא ניכנס עכשיו לשאלה איך הגענו למצב הזה, שאין להם פנסיה – אבל הם עבדו 30 ו-40 שנה, במיטב שנותיהם, הם מסרו את נפשם למען אזרחי מדינת ישראל, תושבי ירושלים היהודים והלא-יהודים; מי שמכיר את בית-החולים "ביקור חולים" יודע שזהו בית-חולים של כלל האוכלוסייה – אתה תראה שיושבים בו יהודים דתיים וחילונים לצד ערבים – כולם נקבצו באו לך, בנייך, ולא בנייך, ובנותייך – כולם מגיעים לשם, יושבים ומקבלים טיפול בצורה הטובה ביותר.

שלמה בניזרי: לכן, אותם עובדים – כמעט אמרתי עבדים, אבל למעשה זה כמעט כך – אמורים לקבל את השכר שלהם, אמורים לקבל את הפנסיה שלהם.

שלמה בניזרי: אלה אנשים בני 65, 70 ו-80 שאין להם מה לאכול.

שלמה בניזרי: הם מתקשרים שוב ושוב ומדברים אתי – אתה שומע סיפורים קורעי לב.

שלמה בניזרי: אין להם מה לאכול.

שלמה בניזרי: הם אומרים: שמע, אנחנו חיינו ברמה מסוימת, השקענו כל השנים, נתנו את הכול; מה, מדובר בדברים שלא מגיעים לנו?

שלמה בניזרי: בשנה שעברה כל הסיעה ביקרה – משרד הבריאות, שר הבריאות ושר האוצר הסכימו לבוא, כדי להציל את המצב הכלכלי של בית-החולים, וגם לבוא לקראת הפנסיונרים.

שלמה בניזרי: העבירו 16 מיליון ש"ח בסך הכול.

שלמה בניזרי: מתוך אותם 16 מיליון ש"ח לקח בנק דיסקונט – שלא בצדק – 6 מיליוני ש"ח, ונשארו 10 מיליוני ש"ח, שמהם הועברו 9 מיליוני ש"ח לאותם פנסיונרים.

שלמה בניזרי: החודש נגמר הכסף.

שלמה בניזרי: מהי המשמעות של עובדה זו?

שלמה בניזרי: זהו, אין להם פנסיה.

שלמה בניזרי: שוב הם תלויים ארץ על בלימה.

שלמה בניזרי: מה עושים עם האנשים הללו?

שלמה בניזרי: אנחנו מדברים כאן על 254 איש בשלב הזה, ו-600 עובדים נוספים רוצים לעזוב עכשיו את בית-החולים.

שלמה בניזרי: כבר התחילה נטישה, אדוני השר, של עובדים מקצועיים בבית-החולים, שאומרים: רגע, אנחנו נישאר שם בלי כל התנאים שלנו, בלי כל ההטבות, איך נוכל להתקיים?

שלמה בניזרי: זה מביא עכשיו לסכנת סגירה של בית-החולים.

שלמה בניזרי: נוסף על כל זה, במקום להקל על בית-החולים, באות קופות-החולים – בעיקר קופת-חולים "כללית", ומה היא עושה?

שלמה בניזרי: היא רוצה לחדש אתם את ההסכם, אבל בתנאי שיהיו הנחות נוספות על אלה הקיימות.

שלמה בניזרי: כלומר, גריעה של 3 מיליוני ש"ח נוספים.

שלמה בניזרי: הקופה מנצלת את המצב ואומרת: לא, לא נבוא לקראתם.

שלמה בניזרי: מה פירוש לא תבואו לקראתם?

שלמה בניזרי: אם בית-חולים מתמוטט, במקום לבוא לקראתם אתם מבקשים עוד הנחות ומנצלים את המצוקה שלהם?

שלמה בניזרי: נוסף על כך, יש סוכנות, שמה "מדנס" – ביטוחים בגין סיכונים רפואיים.

שלמה בניזרי: הפרמיה שסוכנות זו גובה עלתה בעשרות אחוזים, והמשמעות היא כ-8 מיליוני ש"ח נוספים בשנה.

שלמה בניזרי: אז מה תגיד לי, תעברו לחברה אחרת?

שלמה בניזרי: אי-אפשר לעשות זאת.

שלמה בניזרי: לבתי-החולים הממשלתיים יש הפריווילגיה שפוטרת אותם מהסוכנות הזאת, אבל לבתי-החולים הציבוריים יש בעיה, כי יש כאן מונופול, ומכיוון שיש מונופול הם לא יכולים לעשות שום דבר.

שלמה בניזרי: הם חייבים לשלם – בית-חולים אינו יכול לפעול בלא ביטוח של סיכונים רפואיים.

שלמה בניזרי: חשבתם שנגמרו הצרות?

שלמה בניזרי: עדיין לא נגמרו הצרות.

שלמה בניזרי: מכיוון שההזרמה שקיבל בית-החולים הופסקה, כפי שאמרתי, לא היה תשלום פנסיה לעובדים, לפנסיונרים שלנו.

שלמה בניזרי: אז מה תגידו – תמכרו את בית-החולים?

שלמה בניזרי: בסדר, שימכרו אותו כבר.

שלמה בניזרי: יאללה, תקוע העסק; בית-החולים לא נמכר.

שלמה בניזרי: בעיית הבעיות – אתם יודעים שכדי להפעיל בית-החולים צריך כסף; הרי זה לא הולך ככה באוויר.

שלמה בניזרי: אז יש להם בעיה נוספת של תזרים.

שלמה בניזרי: בעיה נוספת זו נובעת מן העובדה שבית-החולים פועל בלא מסגרות אשראי, מכיוון שהוא מצוי תחת כונס.

שלמה בניזרי: הפרופיל הפיננסי הוא שההכנסות מתקבלות בממוצע כשוטף פלוס 60, ואילו המשכורות, תחום ההוצאה העיקרי של בית-החולים, משולמות בתחילת כל חודש עוקב.

שלמה בניזרי: בשל כך נוצר פער תזרימי.

אליהו ישי: כמה באמת חיוני – מהי העלות הנדרשת כדי להציל אותו?

שלמה בניזרי: שאל כאן יושב-ראש תנועת ש"ס, רבי אליהו ישי, על חיוניותו של בית-החולים.

אליהו ישי: - - -

שלמה בניזרי: אדוני, החשיבות של בית-החולים "ביקור חולים" ידועה לכולם.

שלמה בניזרי: לצערנו הרב, ירושלים משופעת בפיגועים.

שלמה בניזרי: תראו מה קורה בשדרות.

שלמה בניזרי: אומנם כולנו כואבים את כאבם, אבל אתם יודעים שירושלים היא המקום שבו היו הפיגועים הקשים ביותר.

שלמה בניזרי: חלק גדול מהפיגועים קרו במרכז העיר.

שלמה בניזרי: זה המקום הזמין ביותר, שאליו אפשר להכניס מייד את כל הנפגעים.

שלמה בניזרי: הוא משרת אוכלוסיות ייחודיות שנמצאות באזור, במרכז ירושלים.

שלמה בניזרי: יש לו פעילות, כלומר זהו בית-חולים פעיל.

שלמה בניזרי: אדוני השר, מרכז העיר ירושלים כמעט הפך היום לעיר רפאים.

שלמה בניזרי: רוב החנויות שם נסגרו, כמעט אין שם פעילות.

שלמה בניזרי: אם נסגור את בית-החולים, זו תהיה סיבה נוספת להגיד קדיש על כל האזור הזה.

שלמה בניזרי: אדוני השר, נוכח כל הנתונים האלה, יבואו ויגידו: אין כסף.

שלמה בניזרי: אדוני השר, אפשר לפתור את כל הבעיות האלה.

שלמה בניזרי: כאשר מדינת ישראל רוצה לפתור בעיות של גוף מסוים, של תאגיד מסוים – ראינו שכשרצו לפתור את בעיות הקיבוצים הזרימו 17 מיליארד ש"ח.

שלמה בניזרי: בשנה שעברה, כאשר שר המשפטים, עם תנועת שינוי, היו בתוך הממשלה, העבירו עשרות מיליוני שקלים, אם לא מאות מיליוני שקלים, לאן?

שלמה בניזרי: לתיאטרון.

שלמה בניזרי: כשרוצים לפתור בעיה של ספורטאים מצטיינים לאולימפיאדה, יש כל הכסף.

שלמה בניזרי: אין לי התנגדות שתיתן לכולם, אבל מה זה מוכיח?

שלמה בניזרי: כשיש תרבות פנאי, תיאטראות, קולנוע, ספורט, מסבסדים את הסרטים.

שלמה בניזרי: לאנשים האלה יש זמן לראות סרט?

שלמה בניזרי: עליהם בעצמם אפשר לעשות סרט, על הסבל הנוראי שהם עוברים.

שלמה בניזרי: מדינת ישראל – כשהיא רוצה למצוא פתרון, היא מוצאת.

שלמה בניזרי: אנחנו לא מדברים פה על כספים בשמים, אנחנו מדברים קודם כול על החודשים הקרובים, 4-6 מיליונים.

שלמה בניזרי: לפחות תן לבית-החולים להמשיך לחיות עד שנראה איך זה מתקדם עם הכונס.

שלמה בניזרי: יש שם כונס מצוין.

שלמה בניזרי: מנהל בית-החולים הנוכחי, ברי בר-ציון, עושה עבודה מצוינת.

שלמה בניזרי: יש שיתוף פעולה מצד כל העובדים, יש שיתוף פעולה מצד כולם.

שלמה בניזרי: אדוני, אנחנו נמצאים בט"ו בשבט.

שלמה בניזרי: ט"ו בשבט מסמל את הפריחה, את היובש שיש בעולם, כל העצים בשלכת.

שלמה בניזרי: האנשים האלה ממש מרגישים בשלכת.

שלמה בניזרי: תן להם פריחה, תן לאנשים הללו לחיות.

שלמה בניזרי: עיר שאין בה רופא – אסור לגור בה, אמרו חז"ל.

שלמה בניזרי: אנחנו לא רוצים לוותר על בית-חולים.

שלמה בניזרי: האוכלוסייה הולכת וגדלה במדינת ישראל – גם ריבוי טבעי, גם עלייה.

שלמה בניזרי: הרי אתה יודע שיש מדיניות של הממשלה שהיא לא בונה בתי-חולים.

שלמה בניזרי: מיטות אנחנו צריכים.

שלמה בניזרי: ההצעה של חבר הכנסת יהלום דיברה על העומס שיש בבתי-החולים.

שלמה בניזרי: אז מה, נסגור עוד בית-חולים?

שלמה בניזרי: לאן תשלח את האנשים הללו?

שלמה בניזרי: לכן, אדוני השר, אני מבקש ממך בשם כל הפנסיונרים שנמצאים פה, בשם עובדי בית-החולים, בשם הרופאים המצוינים.

שלמה בניזרי: יש שם מחלקות מצוינות, כמו קרדיולוגיה, ילדים, יונקים, פגים, מה שאתה לא רוצה.

שלמה בניזרי: אני משתמש, דרך אגב, בבית-החולים הזה, אף שיש טובים בירושלים, כי הוא מצוין מבחינת היחס האנושי, החום האנושי.

אליהו ישי: - - -

יולי יואל אדלשטיין: חבר הכנסת ישי.

שלמה בניזרי: לכן אני מקווה, אדוני, שהיום, ערב חג ט"ו בשבט, תהיה איש בשורה לאנשים הנפלאים הללו, שתרמו מהונם, ממרצם, מזמנם בעבור החברה במדינת ישראל, ועכשיו, ברגע האמת, אינם מקבלים את כספם.

שלמה בניזרי: וכמובן, הצלת בית-החולים.

שלמה בניזרי: תודה.

יולי יואל אדלשטיין: תודה לחבר הכנסת שלמה בניזרי.

יולי יואל אדלשטיין: חבר הכנסת אלי ישי, אני מבין את המתח, אתה מועמד לראשות הממשלה בהצעה הזאת, אבל תתאפק.

אליהו ישי: אני מוכן להסיר את האי-אמון אם יצילו את "ביקור חולים".

יולי יואל אדלשטיין: תודה רבה.

יולי יואל אדלשטיין: הצעה מעניינת.

יולי יואל אדלשטיין: ישיב שר הבריאות, חבר הכנסת דני נוה, על שתי הצעות האי-אמון.

יולי יואל אדלשטיין: כבוד שר הבריאות, בבקשה.

דני נוה: אדוני היושב-ראש, חברי הכנסת, לפני שאגש לגופם של הנושאים החשובים שהועלו פה אני חייב לומר, שאם מישהו מהחלל החיצון היה מגיע לפה, מה הוא היה חושב?

דני נוה: סיעת המפד"ל פרשה מהקואליציה לפני שלושה חודשים, וכנראה בשלושת החודשים האלה מערכת הבריאות קרסה, משהו שלא היה לפני כן, ועכשיו נמצא הפתרון.

דני נוה: חבר הכנסת אפי איתם יהיה ראש הממשלה והוא יבריא את מערכת הבריאות של מדינת ישראל.

דני נוה: לפחות עכשיו אנחנו יודעים שבזמן שהמפד"ל ישבה בקואליציה הכול היה בסדר.

דני נוה: נכון שחבר הכנסת יהלום באופן אישי, כיושב-ראש הוועדה, ראוי להערכה ברצינות ולא בציניות, כי הוא לוחם לטובת מערכת הבריאות.

דני נוה: אבל זה כנראה הריטואל הפרלמנטרי, שדברים שרואים משם לא רואים מפה, או להיפך, וזה כנראה חלק מהחיים הפרלמנטריים שלנו.

דני נוה: אני אומר את זה, משום שאני חושב שהנושא שהעלתה פה סיעת המפד"ל הוא באמת נושא חשוב וראוי, אבל לא לאי-אמון.

דני נוה: זה נושא ראוי וחשוב לדיונים רבים שמתקיימים כאן בכנסת, אם במסגרת הצעות לסדר-היום, ואם במסגרת דיונים רבים וחשובים שמתקיימים בוועדת העבודה, הרווחה והבריאות של הכנסת ובפורומים אחרים, אבל בטח לא כעניין של כלי ניגוח פוליטי או לשאלה של אי-אמון, שפתאום סיעה שהיא באופוזיציה נזכרת שהיא צריכה להגיש אי-אמון על הנושא הזה.

דני נוה: לא זכור לי שעל זה המפד"ל פרשה מהקואליציה.

דני נוה: אני מצטער שהיא פרשה מהקואליציה, הייתי רוצה לראות את השר אורלב שותף בממשלה, כמו שאני מקווה לראות אותך, אדוני, חבר הכנסת אלי ישי, גם שר בממשלה בקרוב.

דני נוה: אבל זה בטח לא עניין פוליטי, זה עניין שלדעתי כולנו צריכים להיות שותפים בו.

דני נוה: אדוני היושב-ראש, חברי חברי הכנסת, אני חושב שבשם כולנו פה צריך להביע הערכה רבה מאוד לצוותים הרפואיים, לאחיות בבתי-החולים, לעובדי המינהל והמשק, לעובדים הפארה-רפואיים, שעושים כל ימות השנה עבודה מאוד מאוד קשה, אבל במיוחד בשבועות האלה ובימים האלה עושים עבודה – בעיקר במחלקות הפנימיות, ביחידות לטיפול נמרץ נשימתי – קשה שבעתיים, קשה ביותר.

דני נוה: השאלה הראשונה העניינית שצריך לשאול היא, מה קרה.

דני נוה: כולם מדברים בשצף קצף על מערכת הבריאות, אבל מה קרה?

דני נוה: למה יש רמת תחלואה כזאת גבוהה ולמה יש נתוני אשפוז ברמה כזאת פתאום במחלקות הפנימיות בבתי-החולים?

דני נוה: מסתבר שיש השנה קפיצה מאוד דרמטית, מאוד משמעותית, בהיקף התחלואה במחלות החורף למיניהן, באופן שלא ידענו בשנים הקודמות.

דני נוה: חברת הכנסת אילנה כהן, דיברה היום ברדיו האחות הראשית של "אסף הרופא", בית-חולים שאת מכירה קצת, והיא אמרה: זאת לא בעיה של "אסף הרופא", זאת בעיה בכל הארץ.

דני נוה: אמרתי לאחר מכן בשידור: זאת לא בעיה של "אסף הרופא", זאת לא בעיה של כל הארץ, זאת בעיה עולמית.

דני נוה: יש היום בכל העולם היקף גדול מאוד של תחלואה במחלות החורף - בצורה משמעותית מאוד לעומת מה שהיה בשנים הקודמות.

דני נוה: יש מי שהעלה את ההשערה שנגיף השפעת השתנה.

דני נוה: נגיף השפעת עדיין לא השתנה, אין מוטציה של הנגיף שמוכר לנו.

דני נוה: הנגיף שתקף השנה הוא פחות או יותר אותו נגיף שציפו לו.

דני נוה: הדבר המעניין הוא, שאחוז האוכלוסייה בישראל שהתחסן השנה נגד השפעת יותר גבוה מאשר בשנה שעברה.

דני נוה: ההיגיון אומר, שיכולת לצפות להיקף תחלואה נמוך יותר, כי בסך הכול היקף המתחסנים – עודדנו מאוד שהוא יהיה גבוה יותר, ואכן הוא גבוה יותר.

דני נוה: ואף שהיקף המתחסנים גבוה יותר, היקף התחלואה גם הוא גבוה והוא לא ירד.

דני נוה: זאת שאלה מקצועית רפואית, אגב, שבכל העולם יצטרכו לשבור את הראש ולחשוב למה זה קרה, מדוע זה קורה, כדי להיערך נכון יותר קודם כול רפואית גם לשנים הבאות.

דני נוה: יש כל הזמן חרדה עולמית מפני פנדמיה של שפעת, זן חדש של נגיף שלא נהיה מוכנים לו.

דני נוה: זה סוג הדברים שבוודאי צריך לתת את הדעת עליהם.

דני נוה: אבל נכון לעכשיו אין זן חדש של שפעת, זה אותו זן שציפו לו, ולמרות זאת יש עלייה משמעותית מאוד בהיקף התחלואה.

דני נוה: אדוני היושב-ראש, חברי חברי הכנסת, אני חושב שחברי הבית הזה יודעים היטב, עמדתי על הדוכן כבר עשרות פעמים בשנתיים האחרונות כמי שנלחם את המלחמה של המערכת הזאת, כמי שנלחם למען החולים, כמי שנלחם למען מערכת הרפואה הציבורית בישראל.

דני נוה: אני יכול לומר שהמלחמה הזאת, בסיוע של חברי כנסת בבית הזה, הניבה תוצאות מאוד חשובות, כי יכולנו באמת לעמוד היום בפני קטסטרופה.

דני נוה: חמישה בתי-חולים במדינת ישראל עמדו בפני סגירה ולא נסגרו, כי אני לא הסכמתי שהם ייסגרו.

דני נוה: אני לא הסכמתי שייסגרו בית-חולים "בני-ציון" בחיפה ובית-חולים "פלימן" בחיפה, והם לא נסגרו; אני לא הסכמתי שייסגר בית-חולים "השרון" בפתח-תקווה, והוא לא נסגר; אני לא הסכמתי שייסגר בית-חולים "יוספטל" באילת, והוא לא נסגר; אני לא הסכמתי שייסגר בית-חולים "אברבנאל" בבת-ים, והוא לא נסגר, ואני לא הסכמתי, חבר הכנסת בניזרי, אני לא הסכמתי שייסגר בית-חולים "ביקור חולים" בירושלים, ורק מהסיבה הזאת הוא לא נסגר.

דני נוה: יושב פה מנהל בית-החולים מכוח צו הכונס, ברי בר-ציון, והוא בוודאי יכול להעיד על כך.

דני נוה: זאת הזדמנות גם להביע הערכה, ברי, לעבודה שאתה עושה שם.

דני נוה: לא רק לגבי סגירת בתי-חולים.

דני נוה: אתם זוכרים שלפני שנה היתה על סדר-היום הצעה של ועדת הכספים של הכנסת, לבטל 100 מיטות במחלקות פנימיות בבתי-חולים?

דני נוה: איפה היא?

דני נוה: איננה.

אילנה כהן: מי שהציע את זה הוא חסר הכרה, תאמין לי.

דני נוה: למה?

דני נוה: כי לא הסכמנו לדבר הזה, והוא ירד מסדר-היום.

דני נוה: רבותי חברי הכנסת, אני מציע לא להבהיל את הציבור.

דני נוה: יש קשיים גדולים מאוד במערכת הרפואה הציבורית בישראל, ואני אגע בהם, אבל מערכת הרפואה לא קורסת.

דני נוה: זה טוב בשביל הססמה הפוליטית לומר שהיא קורסת, אבל היא לא קורסת.

דני נוה: יש קשיים גדולים, בוודאי יש עכשיו מצוקה במחלקות פנימיות, בעיקר כתוצאה מתחלואת החורף, וצפיפות נוראית במחלקות ובעיות מאוד קשות שצריך להתמודד אתן.

דני נוה: אבל המערכת לא קורסת.

דני נוה: לא רק זאת, אני יכול לומר שהמאבקים שניהלנו – כי באמת יושבים פה חברי כנסת שנתנו כתף לדבר הזה – הניבו בתקציב 2005 תוספת תקציב שמערכת הבריאות קיבלה, ולא קיבלה זאת אף מערכת ממשלתית אחרת, תוספת תקציב של למעלה מ-400 מיליון שקלים.

דני נוה: אף מערכת ממשלתית אחרת לא קיבלה בסדרי עדיפויות ממשלתיים תוספת תקציב כזאת.

דני נוה: אז נכון שהקשיים והצרכים הם כל כך גדולים, הם עצומים, שגם 400 מיליון שקלים הולכים לאיבוד, ואתה מביא 400 מיליון שקלים – זה כבר בכיס, זה כבר קיים – ועוברים אתך ליעד הבא.

דני נוה: יושבים פה שני שרי בריאות לשעבר, חבר הכנסת הרב נסים דהן וחבר הכנסת הרב שלמה בניזרי, שיכולים להעיד כמה זה קשה להביא 4 מיליוני שקל, 40 מיליון שקל למערכת הבריאות.

דני נוה: 400 מיליון שקל.

דני נוה: אני גם מוכן לפרט.

דני נוה: קיבלנו תוספת תקציב של למעלה מ-100 מיליון שקל עבור מה שנקרא קודים גריאטריים לאשפוז חולים קשישים במרכזים סיעודיים.

דני נוה: קיבלנו כ-16 מיליון שקל תוספת למתן חיסונים נוספים.

דני נוה: קיבלנו כ-27 מיליון שקל לצורך השדרוג של הפגיות ומכוני הרדיותרפיה.

דני נוה: קיבלנו תוספת של למעלה מ-200 מיליון שקל, בסביבות 230 מיליון שקל, לטובת סל הבריאות ושיפור מערך הפסיכיאטרייה.

דני נוה: הוקצו 50 מיליון שקל להקלת ההשתתפות של חולים כרוניים וקשישים בתרופות, כדי להוריד את המחירים שהם יצטרכו לשלם לרכש תרופות, גם הקשישים וגם החולים הכרוניים.

דני נוה: 27 מיליון שקל לטובת המשימה החשובה של שיקום חולי נפש בקהילה.

דני נוה: עוד כ-3 מיליוני שקלים לטובת המסגרות השונות של טיפול בילדים אוטיסטים.

דני נוה: בגדול, רק זה כ-400 מיליון שקל, ויש דברים נוספים.

אליהו ישי: אדוני השר, מה עם - - -

דני נוה: חבר הכנסת אלי ישי, האמן, לי, לא אפסח על נושא "ביקור חולים", שהוא נושא מאוד קרוב ללבי.

דני נוה: לא אפסח עליו.

דני נוה: נכון שהצרכים עדיין רבים.

דני נוה: אם מסתכלים על מה שקורה במחלקות השונות בבתי-החולים, יש פה בהחלט בעיה ברמה הלאומית שנמשכת כבר 25 שנה.

דני נוה: כי אם בשנת 1973/74 היו לנו 3.4 מיטות ל-1,000 נפש בישראל בבתי-החולים, זה ירד משנה לשנה והגיע ל-2.1 ב-2004-2005, וזה מהשיעורים הנמוכים ביותר.

דני נוה: אם אני משווה את זה למדינות מתקדמות, או מה שנקרא מדינות ה-OECD - זה השיעור הנמוך ביותר.

דני נוה: זה לא קרה בשלושת החודשים האחרונים, זה לא קרה בשנה האחרונה, זה אפילו לא קרה בחמש השנים האחרונות.

דני נוה: זה קורה כתהליך, כחלק, לדעתי, ממדיניות לא נכונה בסדרי העדיפויות של כל הממשלות, לרבות הממשלה הנוכחית, מבחינת תקציבי הפיתוח ותוכניות האשפוז ופיתוח מיטות אשפוז בבתי-החולים במדינה, ועל זה עוד רצו לסגור בתי-חולים - -

אילנה כהן: גם עכשיו רוצים לסגור מיטות גריאטריות.

דני נוה: - - שזה כמובן דבר שלא הייתי מוכן להסכים לו ולא הסכמתי לו, ולא יקרה.

דני נוה: לגבי המצוקה המיידית העכשווית, כל מנהל בית-חולים שיש לו מצוקה קשה כרגע באשפוז חולים במחלקות פנימיות כתוצאה מתחלואת השפעת, צריך להתנהל בנוהל חירום, ונוהל חירום אומר להפסיק פעילות אלקטיבית, היינו - ניתוחים שאינם דחופים אפשר לדחות, להפנות חולים למחלקות אחרות כדי להקל את העומס באותן מחלקות.

דני נוה: במקום שחולים ישכבו במסדרון והאחיות של המחלקות הפנימיות ייפלו מהרגליים, החולים האלה יועברו ויאושפזו במחלקות אחרות שאין עליהן עומס, והעומס יקטן כתוצאה מזה שפעילות אלקטיבית לא דחופה תידחה.

דני נוה: הסבל שייגרם לחולים כתוצאה מדחיית ניתוח לא דחוף קטן יותר מהסבל הנורא שנגרם מהמציאות הנוכחית במחלקות הפנימיות, ומנהלי בתי-החולים יודעים שזה מה שהם צריכים לעשות.

אילנה כהן: זה לא נעשה.

דני נוה: אם זה לא נעשה, אנחנו נחדד את העניין הזה, חברת הכנסת כהן, כדי שהוא ייעשה.

אילנה כהן: במקום 30 וכמה חולים שוכבים 70 חולים במחלקה.

אילנה כהן: גם הבן-אדם הכי גדול - - -

דני נוה: אין ספק שאת צודקת, ולכן מנהל בית-חולים שזה המצב אצלו, זה מה שהוא צריך לעשות.

דני נוה: אגב, יש בתי-חולים שעושים זאת.

דני נוה: יש בתי-חולים שהמנהלים שלהם השכילו לנווט ולווסת את הדברים האלה.

דני נוה: יושב פה חבר הכנסת פרופסור אריה אלדד, הוא יכול לספר לכם מחוויותיו בבית-החולים "הדסה".

דני נוה: אני משוכנע, חבר הכנסת אלדד, שבמחלקה שלך, כשאתה ניהלת אותה ב"הדסה", בחורף קרה לא פעם ולא פעמיים שהעבירו אליה חולים ממחלקות פנימיות, כדי שהם לא ישכבו במסדרון.

אריה אלדד: מצד שני, מגפת שפעת צפויה כל שנה.

דני נוה: נכון, והשנה, מאחר שההיקף שלה היה בלתי צפוי בכל העולם, לא כבעיה ישראלית, אז ודאי כשנוצרת מצוקה מהסוג הזה, כתוצאה מהיקף התחלואה ומיטות במסדרון והעומס על הצוותים הרפואיים, זה מה שהמנהלים צריכים לעשות.

דני נוה: בנוסף, אנחנו מנסים איפה שאפשר להעביר חולים שאינם מצריכים אשפוז בבית-חולים כללי, למרכזים גריאטריים, כדי להקל על האשפוז.

דני נוה: זה פתרון מאוד מאוד חלקי, כי מספר החולים שבאמת עונה על הקטגוריה הזאת, שהם אינם צריכים אשפוז ואפשר להעביר למרכזים גריאטריים – עברנו מחלקה-מחלקה בבתי-החולים – הוא מספר קטן מאוד.

דני נוה: כך שבטח זה לא נותן פתרון מרבי לדבר הזה.

דני נוה: מעבר לזה, אין לי ספק שאחת המשימות החשובות לנו היא לגבש תוכנית אשפוז לאומית לפיתוח מחלקות אשפוז ומיטות אשפוז נוספות במדינת ישראל.

דני נוה: אגב, אני גם לא מתנגד לפתיחת בתי-חולים.

דני נוה: אני מאלה שחושבים שבעיר אשדוד כן צריך לקום בית-חולים.

דני נוה: עיר גדולה כמו אשדוד, עם המחוז שהיא משרתת, לדעתי צריך לקום בה בית-חולים.

דני נוה: עכשיו, לגבי העניין החשוב של בית-החולים "ביקור חולים" בירושלים.

דני נוה: אני רוצה לומר לכם, באמת במלוא הצניעות: אני מנעתי את סגירתו של בית-החולים הזה.

דני נוה: אם לא הייתי בתפקידי, בית-החולים הזה היום היה סגור.

דני נוה: הוא היה סגור, משום שהיו מספיק גורמים בכל המערכות המקצועיות הפקידותיות, אם תרצו, במדינת ישראל, שרצו לסגור אותו.

דני נוה: אני חשבתי שקודם כול יש צורך אמיתי, כי העניין פה הוא לא רק סנטימנטלי.

דני נוה: אני כירושלמי עד לאחרונה, יש לי הרבה מאוד סנטימנטים לבית-החולים הזה.

דני נוה: אבל העניין הוא לא רק עניין סנטימנטלי.

דני נוה: העניין הוא אמיתי.

דני נוה: אני חושב שקיום מרכז רפואי בלב ירושלים, במרכז העיר, הוא דבר שיש לו מקום ויש בו צורך.

דני נוה: לכן נכנסתי בעובי הקורה, אף שיכולתי לרחוץ בניקיון כפי ולהגיד: מה אתה רוצה?

דני נוה: בית-החולים הזה מנוהל היום על-ידי בית-המשפט, הוא מינה את הכונס את הנכסים הרשמי, הכנ"ר, הוא מינה מנהל, זה לא העסק שלי, תשברו את הראש.

דני נוה: אבל אני חושב שזה העסק של כולנו, בוודאי גם שלי, מבחינת טובת הציבור.

דני נוה: לכן הגעתי לסיכום עם שר האוצר, כבר פעמים מספר, על סיוע שוטף שיחזיק את בית-החולים.

דני נוה: אני חושב שנעשתה עבודה חשובה בהגעת בית-החולים הזה לאיזון תקציבי שוטף, והם קרובים מאוד למשימה הזאת, ואלמלא בעיית הפנסיה שהוזכרה פה, הוא גם היה מתנהל באיזון תקציבי שוטף.

דני נוה: הוא כמעט שם.

דני נוה: אנחנו נמצאים בשלב שפורסם מכרז ומתנהל משא-ומתן לצורך רכישת בית-החולים על-ידי גורם אחר.

דני נוה: המשא-ומתן הזה עדיין לא הניב תוצאות, ולכן בביקור שערכתי בבית-החולים לפני כשבועיים, התערבתי פעם נוספת, משום ששוב עמדנו בפני הרגע שבו עומדים להודיע לבית-המשפט שמחזירים את המפתחות.

דני נוה: התערבתי פעם נוספת ואמרתי: חברים, צריך לבחון אפשרויות נוספות, ולדעתי יש אפשרויות נוספות, כדי שבסופו של דבר בית-החולים הזה ימשיך להתקיים וימשיך לפעול.

דני נוה: אני גם הגעתי לסיכום עם שר האוצר בשבוע האחרון, שמתן התקציב השוטף - הממשלה בעצם מסבסדת בו את הפעילות השוטפת - של בית-החולים יימשך.

דני נוה: כך סיכמתי עם שר האוצר בצורה מאוד מאוד ברורה, וחזרתי ודיברתי אתו על כך פעמים מספר בשבוע האחרון, כדי שבאמת הפעילות השוטפת של בית-החולים תוכל להימשך, ותהיה למנהל בית-החולים ההזדמנות לבדוק אפשרויות ניהוליות אחרות של בית-החולים הזה, כדי למנוע את סגירתו.

דני נוה: גם בבעיה שהעלה פה חבר הכנסת בניזרי, של "שירותי בריאות כללית", נאלצתי להתערב בשנה שעברה, וגם השנה, כדי למנוע מצב, שרק כתוצאה מרצונה של קופת-חולים "כללית" להשיג הנחות נוספות בבית-החולים על השירותים שהיא קונה שם - רק בצעד כזה, בגלל כוחה של הקופה בירושלים, היא יכולה לגרום לקריסה שלו ולזה שהוא לא יצליח לפעול, כי הוא חייב לפעול בצורה מאוזנת.

דני נוה: אני מקווה שגם לבעיה הזאת יימצא פתרון.

אילנה כהן: הם מייבשים אותו.

דני נוה: בוודאי.

דני נוה: כן, חבר הכנסת בניזרי.

שלמה בניזרי: לגבי השוטף של בית-החולים, אם תוך ימים מספר - ואתה יודע את הנתון הזה - לא יהיה להם לפחות כמה מיליונים, כי אתה מדבר על השוטף, שזה 600,000 שקלים - - -

דני נוה: לא, לא, לא הבנת אותי נכון, חבר הכנסת בניזרי.

דני נוה: סיכמתי עם שר האוצר, עוד לפני שהוא יצא לחו"ל, על הזרמה תקציבית של אותם מיליוני שקלים שנחוצים – מר ברי בר-ציון יושב אתנו כאן - כדי שיוכל להמשיך בניהול השוטף של בית-החולים.

דני נוה: הוא נקב לפני בסכום שהוא זקוק לו, כדי לאפשר את המשך תפעולו השוטף של בית-החולים, ואני סיכמתי עם שר האוצר שהסכום הזה יועבר לבית-החולים כדי לאפשר את המשך פעילותו השוטפת.

שלמה בניזרי: האם זה כולל גם את הפנסיה?

דני נוה: תיכף אגע בשאלת הפנסיה.

דני נוה: אני מדבר כרגע על הפעילות השוטפת.

שלמה בניזרי: הבעיה שמה שאתה מעביר עובר לפנסיה.

שלמה בניזרי: הוא צריך לשוטף.

דני נוה: לא, סכומי הכסף שהזכרתי הם לא לטובת הפנסיה.

דני נוה: זה קודם כול לטובת התפעול השוטף של בית-החולים.

דני נוה: חלק מזה, 600,000 שקל בחודש לערך, לדעתי, הולך להפרשות פנסיוניות לטובת העובדים.

דני נוה: אבל זה רק חלק מהסכום.

דני נוה: רוב הסכום הולך, כמובן, לטובת התפעול השוטף של בית-החולים.

דני נוה: מעבר לדבר הזה, יש בעיה כבדה כתוצאה מדבר שאני, כמו כולכם, אני מניח, יכול רק להתקומם עליו, שבמשך שנים רבות לא הועברו הפרשות הפנסיה של העובדים לקרן שאליה הם היו צריכות להיות מועברות.

דני נוה: כתוצאה מכך נוצר חוב לעובדים של קרוב ל-100 מיליון שקל, וזו בעיה קשה מאוד, אנושית, כלפי אותם עובדים שעבדו קשה יומם ולילה שנים רבות, והפנסיה הזאת מגיעה להם כדין.

דני נוה: לדבר הזה צריך למצוא פתרון.

דני נוה: אם בית-החולים, חס וחלילה, היה נסגר, ואם הוא ימשיך לפעול, בוודאי, כפי שאני מקווה שהוא ימשיך לפעול, לבעיה הזאת צריך יהיה לתת פתרון.

דני נוה: אני לא בטוח שהיא קשורה ישירות להעברת בית-החולים לניהול אחר או לתפעול אחר.

דני נוה: אני לא בטוח שזאת המסגרת שבה יהיה אפשר למצוא לזה פתרון, אבל בכל מקרה חייבים למצוא פתרון לבעיה.

שלמה בניזרי: מה עשה משרדך, כמיניסטריון שממונה על העובדים, לפתור את בעיית הפנסיה?

דני נוה: חבר הכנסת בניזרי, משרדי קיים על כך שורה ארוכה של דיונים עם הגורמים הרלוונטיים, שאתה יודע היכן הם יושבים – ברחוב קפלן 3 בירושלים.

דני נוה: על הקיר כתוב "משרד האוצר".

דני נוה: שם, כפי שאתה יודע, יכולות להתקבל החלטות על הקצאות תקציביות.

דני נוה: התקיימו דיונים לא פשוטים בנושא הזה, אבל עדיין לא הגענו לסיכום.

דני נוה: אין לי ספק שזאת בעיה אנושית שחייבים למצוא לה פתרון, כי בלי קשר לשאלה של התפעול השוטף של בית-החולים, הבעיה הזאת חייבת למצוא את פתרונה.

דני נוה: אדוני היושב-ראש, חברי חברי הכנסת, מצד אחד אני מודה - - -

נסים זאב: - - -

דני נוה: זו לא שעת שאלות, חבר הכנסת זאב.

יולי יואל אדלשטיין: אכן כך.

יולי יואל אדלשטיין: אני מתייחס בסבלנות רבה לשעת השאלות הזאת, אבל עתה – מספיק.

דני נוה: גם אני חרגתי, אבל זה בגלל חשיבות העניין.

דני נוה: אני יכול להבטיח לחברי הכנסת שאני אמשיך, יחד עם חברי הכנסת שנמצאים פה, להילחם מלחמה גדולה למען מערכת הרפואה הציבורית שלנו, למען צרכיה, כמו שעשיתי עד היום.

דני נוה: אני חושב שהממשלה, בסדר העדיפויות שלה, התחילה לשנות את ההתייחסות למערכת הרפואה הציבורית.

דני נוה: אני משוכנע שהמגמה הזאת תימשך.

דני נוה: אני מצר על כך שמצאו את המסגרת הזאת להעלאת הנושא, אבל אם זה חלק מהחיים הפרלמנטריים, ודאי שאבקש מהכנסת להסיר מסדר-יומה את הצעות האי-אמון שהוגשו כאן היום.

יולי יואל אדלשטיין: תודה לשר הבריאות, חבר הכנסת דני נוה.

יולי יואל אדלשטיין: אנחנו מבינים שהשר מבקש, בשם הממשלה, לדחות את הצעות האי-אמון, אבל נשמע את דעות הסיעות.

יולי יואל אדלשטיין: הראשונה שבהן היא סיעת העבודה-מימד.

יולי יואל אדלשטיין: חבר הכנסת איתן כבל יפתח את הדיון; חמש דקות לרשות אדוני.

יולי יואל אדלשטיין: אחריו - חברי הכנסת יחיאל חזן, אתי לבני ונסים דהן.

איתן כבל: אדוני היושב-ראש, חברי חברי הכנסת, אדוני השר, שיצא – וחבל שיצא – הייתי שמח אם גם השר ישמע על הווירוסים.

איתן כבל: אני שמח לפרגן לשר דני נוה, וכמובן באתי הנה כדי לבקש לדחות את הצעות האי-אמון, כי אנחנו חלק מהקואליציה, אבל קשה מאוד להתעלם מכך שאנחנו מופתעים בכל שנה, ויש שנים שאנחנו מופתעים מאוד, פרופסור אלדד, כמו השנה.

איתן כבל: יש כמובן הסברים, למשל שהתרכיב לא הצליח בדיוק להשפיע, אף ששיעור אלה שקיבלו את הזריקה השנה היה גדול מהשיעור שבשנים הקודמות.

יולי יואל אדלשטיין: הציניקנים אומרים שהחורף הגיע בפתאומיות.

איתן כבל: כן, באופן פתאומי.

איתן כבל: החורף הפתיע את כולם.

איתן כבל: זו נקודה שמפריעה ופוגעת מאוד.

איתן כבל: בדרכי לכנסת האזנתי ליומני הבוקר ברדיו.

איתן כבל: דיברו שם על בתי-חולים שהמצב בהם קטסטרופלי, כמו בית-החולים "לניאדו", שהתפוסה בו היא 217%.

איתן כבל: אני חושב שזה בדיוק התפקיד של שר, גם כסוג של רגולציה – יש בתי-חולים שבהם המצב קשה, אבל עדיין יותר טוב מבחינת התפוסה; נתניה ותל-אביב אינן רחוקות זו מזו, 20 דקות עד חצי שעת נסיעה – אלה דברים שצריך לחשוב עליהם.

איתן כבל: אני מכבד מאוד את השר, שהוא ידיד שלי, שעומד כאן ומדבר על משרד הבריאות כאילו לא הוא עומד בראשו – הם עושים.

איתן כבל: עם זאת, אני חושב שהשר דני נוה משתדל מאוד מאוד למלא את תפקידו, בנתונים קשים מאוד, שבהם, לצערי, הממשלה, כמו כל הממשלות האחרות, שמה בצד את הנושא הזה – בריאות הציבור, בתי-חולים, קופות-חולים.

איתן כבל: נושא הבריאות אינו מקבל את המשקל הנכון שלו במערכת התקציבית.

איתן כבל: ככל שהזמן חולף המצב אינו נעשה קל יותר, אלא קשה יותר.

איתן כבל: אם בעבר יכולת לפתור בעיה ב-x שקלים, ההזנחה גורמת לכך שההשקעה הנדרשת כדי לטפל בה צריכה להיות גדולה הרבה יותר.

איתן כבל: לגבי "ביקור חולים" – אני מופתע מאוד מכך שבוקר אחד מתעוררים ואומרים שיש "ברוך" ב"ביקור חולים".

איתן כבל: כולם מופתעים – כמעט כמו החורף: פתאום יש "ברוך", פתאום יש גירעון של מאות מיליונים.

איתן כבל: אני שואל את כל המופתעים: איפה הייתם?

איתן כבל: אלה שאמורים לפקח, אלה שאמורים לדעת – הרי משלמים למשרדי רואי-חשבון ולגזברים, ומיליונים נשפכים על כל שעת עבודה.

איתן כבל: פתאום, בוקר אחד אתה פותח את העיתון וקורא שבית-החולים בסכנת סגירה בשל חוב של כך וכך מיליונים.

איתן כבל: אני חושב שזה בדיוק התפקיד של שר, לגרום לכך שלא נקום בבוקר, נפתח עיתון או רדיו ונופתע.

איתן כבל: לסיום, אדוני היושב-ראש, אני רוצה לומר לחבר הכנסת אלי ישי – אולי שר, אולי ראש הממשלה – שלפחות היום לא יהיה בלחץ, הוא לא יצטרך לחשוב איך הוא מרכיב את הקואליציה הקרובה; שיהיה רגוע, שישתה כוס קפה, זה כנראה לא יקרה לו היום.

איתן כבל: תודה, אדוני.

יולי יואל אדלשטיין: תודה לחבר הכנסת איתן כבל.

יולי יואל אדלשטיין: הודעה למזכיר הכנסת, בבקשה.

אריה האן: ברשות ממלא-מקום יושב-ראש הכנסת, הנני מתכבד להודיע, כי הונחו היום על שולחן הכנסת – לקריאה שנייה ולקריאה שלישית: הצעת חוק ביטוח בריאות ממלכתי (תיקון מס' 28 והוראת שעה), התשס"ה-2005, שהחזירה ועדת העבודה, הרווחה והבריאות; הצעת חוק ועדות חקירה (תיקון מס' 5), התשס"ה-2005, שהחזירה ועדת החוקה, חוק ומשפט.

אריה האן: הודעת שרת החינוך, התרבות והספורט בעקבות מסקנות ועדת החינוך, התרבות והספורט בנושא: רבע מהמורים למתמטיקה נכשלו במבחן.

אריה האן: תודה רבה.

יולי יואל אדלשטיין: תודה למזכיר הכנסת.

יולי יואל אדלשטיין: א.

יולי יואל אדלשטיין: קריסת מערכת הבריאות הציבורית;

יולי יואל אדלשטיין: חבר הכנסת יחיאל חזן – אינו נוכח.

יולי יואל אדלשטיין: חברת הכנסת אתי לבני – בבקשה, גברתי.

יולי יואל אדלשטיין: חמש דקות לרשותך.

יולי יואל אדלשטיין: אחריה - חבר הכנסת נסים דהן, שר הבריאות לשעבר.

אתי לבני: אדוני היושב-ראש, חברותי וחברי חברי הכנסת, הצעת אי-אמון בנושא מצב הבריאות בארץ.

אתי לבני: הוצאתי את דוח מבקר המדינה לשנת 2004, ואני רוצה להזכיר לכם מה קורה במערכת הבריאות: תשתיות האשפוז מתמוטטות, אין כספים, אין השקעות, במחלקות טיפול נמרץ אין די מיטות וחלק מהמכונות שייך לשנות ה-60.

אתי לבני: במחלקות הפגים והתינוקות אין פיקוח, אין טיפול, אין מערכות הנשמה, אין אינקובטורים הולמים – אין.

אתי לבני: העדכון בסל הבריאות בשלוש השנים האחרונות היה כמעט אפס.

אתי לבני: בשנה האחרונה עודכן סל הבריאות ב-120 מיליון ש"ח.

אתי לבני: בעצם עכשיו אנחנו בחסר, במינוס, של כמעט מיליארד שקל במהלך השנים האחרונות.

אתי לבני: עדכון סל הבריאות ועדכון הטכנולוגיות - זה לא קורה.

אתי לבני: אנחנו, קבוצה גדולה של חברי הכנסת בבית הזה, חתמה וביקשה וניסתה לקדם את העדכון האוטומטי של סל הבריאות.

אתי לבני: סל הבריאות צריך להיות מעודכן מדי שנה בשנה, הן בחלק של סל הבריאות, בתרופות החדשות, והן בחלק של טכנולוגיות, כי הלוא טכנולוגיות נכנסות מדי כמה חודשים, וללא טכנולוגיות חדשות רמת הבריאות הולכת ויורדת.

אתי לבני: האוצר לא קיבל את הדרישה הזאת.

אתי לבני: אבל, אני רוצה להגיע לנושא שעסקתי בו יותר לעומק דווקא במסגרת הוועדה למעמד האשה, וזה נושא שחזר ועלה בכמה וכמה מוועדות הכנסת, הנושא של טיפות-החלב.

אתי לבני: אנחנו שמענו שבתקציב 2005, מתוך כוונה של האוצר להפריט את טיפות-החלב, כלומר, להעביר אותן לקופות-החולים, לתת את השירותים שנותנות טיפות-החלב על-ידי שלוש או ארבע קופות-החולים, ועכשיו אולי גם קופת-חולים חמישית נמצאת בתקציב של 2005, הנושא הזה יועבר לקופות-החולים.

אתי לבני: צריך להבין, זה נשמע טוב, יש קופות-חולים, למה שהן לא ייתנו את השירות הזה.

אתי לבני: אבל מאחורי העניין הזה מסתתרת איזו השקפת עולם כלכלית, שאומרת שכל דבר שיש צריך להפריט אותו ולהיפטר ממנו.

אתי לבני: לא חשוב אם הוא טוב או אם הוא רע, אם הוא נותן שירות, אם הוא נותן שירות במשך עשרות שנים בצורה יוצאת מן הכלל, לא חשוב.

אתי לבני: לא חשוב מה הוא קהל הצרכנים, גם לא חשוב אילו מטרות חברתיות השירות הזה מגשים.

אתי לבני: לא חשוב.

אתי לבני: חשוב שמשרד האוצר יפסיק לממן בצורה כזאת או אחרת.

אתי לבני: אבל, אחר כך למעשה הוא כן מממן את קופות-החולים, בנושא של טיפות-החלב.

אתי לבני: ואני רק רוצה להזכיר לכם שטיפות-החלב זה מפעל ציוני, חברתי, בריאותי, יוצא מן הכלל, שהחל את דרכו בשנת 1920, הרבה לפני הקמת המדינה.

אתי לבני: אז היו 19 טיפות-חלב.

אתי לבני: לפני שנה-שנתיים היו לנו כבר 1,200 טיפות-חלב, פרוסות בכל הארץ, נותנות שירות ל-70%-80% מילדי ישראל, בצורה יוצאת מגדר הרגיל.

אתי לבני: אני לא יודעת אם אתם יודעים, שכל המפעל הזה של טיפות-החלב קיבל את הציון לשבח של ארגון הבריאות העולמי, בתור שירות שבאמת אין לו מתחרים בכל העולם.

אתי לבני: והנה, היום אנחנו רואים בתקציב 2005, שיש לנו 50 מיליון שקל לעשות פיילוט ב-20 יישובים כדי להעביר את טיפות-החלב לקופות-החולים.

אתי לבני: 50 מיליון שקל.

אתי לבני: 50 מיליון שקל, כספים שהשירות בטיפות-החלב משווע להם, כדי לתת את השירות לתלמידים בבתי-הספר, לאמהות בכל היישובים הרחוקים; לתת את השירות לתינוקות, את החיסונים, את ההדרכה, את הטיפול, את הליווי, לפחות עד גיל בית-הספר.

אתי לבני: הדברים החשובים ביותר שנותנים, נותנת המדינה בתחום הרפואה המונעת.

אתי לבני: העניין הזה הולך ונעלם.

אתי לבני: כולנו צריכים להתגייס לנושא הזה.

אתי לבני: אסור שהדברים הטובים והיפים של החברה הישראלית, הדברים מרחיקי הלכת, הדברים שנותנים לנו את החזון ואת העתיד, יעברו מן העולם בשל השקפת עולם כזאת או אחרת.

אתי לבני: תודה רבה.

יולי יואל אדלשטיין: תודה לחברת הכנסת לבני.

יולי יואל אדלשטיין: חבר הכנסת נסים דהן – בבקשה, אדוני.

יולי יואל אדלשטיין: אחריו - חבר הכנסת אריה אלדד.

יולי יואל אדלשטיין: לרשות אדוני שלוש דקות.

נסים דהן: אדוני היושב-ראש, חברי חברי הכנסת, ממשלה שסדר-היום שלה הוא פינוי יהודים מחבל מגורים, ממשלה שסדר-היום שלה זה הפינוי של אותם יהודים בגוש-קטיף וצפון השומרון, והיא מעזה להגיש חוק שכל המשמעות שלו היא לאיים, להזהיר, כל המשמעות של החוק הזה היא ללחוץ אותם לקיר, שהם לא יקבלו את הפיצוי האמיתי שלהם.

נסים דהן: כל המשמעות של החוק זה, שלא יכלו לאכוף את כל חוקי המדינה, ואז מצאה לה המדינה פינה להתגדר בה, ועכשיו, כשהם רוצים לפנות אותם ולשלם להם פיצוי, כל הפיצוי מותנה בזה שהם שמרו בדיעבד על כל חוקי המדינה מיום ייסוד המדינה ועד היום.

נסים דהן: הם לא עברו על חוקי התכנון, כי אחרת לא יקבלו פיצוי.

נסים דהן: הם לא חייבים כסף למס הכנסה, כי הם לא יקבלו פיצוי.

נסים דהן: הם לא חייבים למס ערך מוסף, כי הם לא יקבלו פיצוי.

נסים דהן: הם לא עשו איזו עבירה בבית-הספר והתלמידים לא התחצפו למורה, כי אחרת לא יקבלו פיצוי.

נסים דהן: כל חוקי המדינה נאכפים עכשיו בבת-אחת על אותם מפונים.

נסים דהן: ממשלה שזה סדר-היום שלה, זה לא פלא שבתי-החולים שלה, שמערכת הבריאות שלה קורסת, והיא אפילו לא שמה לב.

נסים דהן: קורסת לה מול העיניים מערכת שלמה ונפלאה שהקימו כאן האבות המייסדים במשך 55 שנה, והממשלה אפילו לא מרגישה.

נסים דהן: צריך לעורר אותה בהצעת אי-אמון, כדי לומר לה לממשלה, שימי לב, מערכת הבריאות הכי טובה שיש לנו, שהיא אחת המתקדמות בעולם, עומדת בפני קריסה מוחלטת.

נסים דהן: עומדת בפני קריסה מוחלטת, כי לא השכלנו - הממשלות לדורותיהן והממשלה הזאת במיוחד - לפתח מיטות אשפוז.

נסים דהן: עבדכם הנאמן, כשר הבריאות, יישם את תוכנית אשפוז 2000, שנתנה מענה לשנות האלפיים המוקדמות, 2001-2002, מענה במיטות.

נסים דהן: מייד עם סיום התוכנית יזמתי את תוכנית 2005.

נסים דהן: לצערי הרב, הממשלה הזאת הפסיקה את יישום תוכנית אשפוז 2005, שהיתה צריכה לתת מענה מ-2005 עד 2010.

נסים דהן: ממשלה שבבתי-החולים שלה, במחלקות הפנימיות מאושפזים חולים בתפוסה של 160%, 170% ו-200%, כל חורף מחדש, ואף אחד לא יודע במדינה הזאת, במיוחד בממשלה, מתי יגיע החורף.

נסים דהן: זה בא תמיד בבת-אחת ובצורה פתאומית, ואף אחד לא תיאר לעצמו שהחודשים ינואר, פברואר, או בלשוננו, יותר מדויק, תשרי, חשוון, כסליו, טבת, שבט, אדר, הם ימי חורף שצפוי מטבע הדברים שאנשים יגיעו יותר למחלקות האשפוז.

מיכאל מלכיאור: אי-אפשר לצפות אחרת.

נסים דהן: אי-אפשר, גם לא יודעים מתי זה מגיע בכלל.

יולי יואל אדלשטיין: זה מפני שכל הזמן שעון קיץ - שעון חורף, מעברים.

נסים דהן: ו-50 שנה לא למדו מהניסיון, שלצערי הרב בחורף אנשים חולים יותר; גם במחלקות הילדים וגם במחלקות הפנימיות, ובמיוחד במחלקות שמתמחות באשפוז אנשים מבוגרים.

נסים דהן: אומנם, עבדכם הנאמן גם היה שר הבריאות, ואז יזמנו פעם אחת ולתמיד - חברת הכנסת אילנה כהן תעיד - תוכנית חומש, איך מפתחים את המחלקות הפנימיות של בתי-החולים, איך מוציאים משם חולים שלא צריכים להיות במחלקות פנימיות, איך תפוסה של 70% במשך השנה תיחשב תפוסה נורמטיבית, כדי שכשהתפוסה תגדל יהיה מקום לאשפז.

נסים דהן: כל השנה זה 100%, כשמגיע החורף זה עובר את ה-100%, ואז אין מקום.

נסים דהן: עבדכם הנאמן חשב שהתפוסה הנורמטיבית בבתי-חולים צריכה לא לעבור את ה-70%, כי תמיד צריך להשאיר 30% לימים קשים.

נסים דהן: והחמור מכול, "ביקור חולים".

נסים דהן: כולם מודים שהוא נחוץ, כולם חושבים שצריך שיהיה בית-חולים "ביקור חולים" במרכז העיר.

נסים דהן: 175 שנה הוא קיים.

נסים דהן: הוא נתן שירות מצוין לתושבי העיר, לכל תושבי העיר, ערבים ויהודים כאחד.

נסים דהן: המיקום שלו ביטחונית נחוץ מאוד.

נסים דהן: השירות שהוא נותן מצוין.

נסים דהן: כולם הגיעו למסקנה שעדיף שיישאר פתוח, עם כל העלויות, מאשר לסגור אותו ולשאת בהוצאות הרבה יותר גדולות ברמה הלאומית.

נסים דהן: כולם מסכימים.

נסים דהן: שר הבריאות, שמעתם, הסכים.

נסים דהן: שר האוצר מגלה נכונות.

נסים דהן: אבל בפועל הממשלה אימפוטנטית, לא מצליחה להעביר 7 מיליוני שקלים בלבד כדי שבית-החולים הזה ימשיך לפעול וישרוד ויוכל לתת את המענה המצוין שהוא נתן עד היום.

נסים דהן: 7 מיליוני שקלים בשנה הם לא מצליחים להעביר, והם לא מוצאים את הדרכים.

נסים דהן: אז ממשלה כזאת ראויה לאמון?

נסים דהן: אני חושב, אדוני היושב-ראש, ורבים חושבים כמוני, שהיא לא ראויה לאמון.

יולי יואל אדלשטיין: תודה לחבר הכנסת נסים דהן.

יולי יואל אדלשטיין: חבר הכנסת אריה אלדד, בבקשה.

יולי יואל אדלשטיין: אחריו - חברת הכנסת גילה פינקלשטיין.

יולי יואל אדלשטיין: שלוש דקות לרשות אדוני.

אריה אלדד: אדוני היושב-ראש, חברי חברי הכנסת, ביום הזה שמתקיים בו הדיון על קריסת מערכת הבריאות דיברו רבים על הסימפטומים המובהקים של הכשל הזה, על 217% תפוסה במחלקות הפנימיות, על מסדרונות שאין בהם עוד מקום ועל צורך לטפל בחולים גם בחדרי אוכל.

אריה אלדד: האצבע הטבעית, המאשימה, מופנית כלפי האוצר, ובדין היא מופנית כלפיו.

אריה אלדד: כי לולא פגע באורח שיטתי בחוק ביטוח בריאות ממלכתי, גזל את המס המקביל, דרש עוד ועוד התייעלות ממשרד הבריאות כשהוא יודע שהיחידים שישלמו את מחיר ההתייעלות הזאת הם החולים - לולא מדיניותו של האוצר להטיל עוד ועוד השתתפות על החולים, היה המצב טוב הרבה יותר, ויכול להיות שעד שלא תוגש תביעה ייצוגית ממשפחות של חולים שנפטרו אחרי שהונשמו במחלקה פנימית במקום ביחידה לטיפול נמרץ ומדינת ישראל תצטרך לשלם מאות מיליונים, יכול להיות שעד שזה לא יקרה לא יימצאו המשאבים לטפל בחולים האלה גם במצוקות האשפוז הקיימות.

אריה אלדד: בשתי הדקות שנותרו לי אני רוצה להצביע על שני תחומים שמניסיוני כרופא אני יודע שאומנם הסד שהטיל האוצר על מערכת הבריאות גרם למצוקה בהם, אבל ההחלטות או העדר ההחלטות של משרד הבריאות, שלא שש להילחם בתקיפים ממנו, הם שגרמו למשבר האמיתי.

אריה אלדד: בכל שנה מאושפזים בישראל רבבות חולי נפש.

אריה אלדד: חרב הקיצוצים הביאה לסגירת מיטות רבות, אבל לו קמה כל מערכת הבריאות על רגליה והתקוממה, לו היו מאות חולי נפש שאמורים להיות מאושפזים במחלקות פתוחות או סגורות למחצה בהשגחה ולא להישלח להיות מטופלים בקהילה, כשאין שום מנגנון שיקלוט אותם שם; לו נשלחו מאות חולי נפש על-ידי מטפליהם למסדרונות האוצר או למשרד ראש הממשלה - אז היה נמצא פתרון למשבר הנורא הזה בשירותי בריאות הנפש.

אריה אלדד: תחת זאת, נשלחים חולים בלי שום מנגנון שיקלוט אותם, ובהם רוצחים ואנסים מתוך חוליים, לא מתוך איזו נטייה פושעת טבעית, אלא מתוך שהם חולים באמת.

אריה אלדד: מתוך מצב כזה נשלחים מאות אנשים כאלה לרחובות ואין להם פתרון.

אריה אלדד: נקודה אחרונה, שאני מכיר אותה באופן אישי כרופא שטיפל הרבה שנים בכוויות.

אריה אלדד: מדי שנה מאושפזים בישראל 2,500 נפגעי כוויות.

אריה אלדד: לפני 20 שנה החליטה ממשלת ישראל להקים חמש יחידות כוויות.

אריה אלדד: בפועל צריך רק שתיים, ואחת לילדים.

אריה אלדד: אף אחת לא הוקמה עד עצם היום הזה.

אריה אלדד: התמותה מכוויות במדינת ישראל כפולה מהתמותה מכוויות ביחידות כוויות טובות במערב, ועדיין לא עושים שום דבר.

אריה אלדד: גם ביחידה שבקושי קיימת אין תקנים, אין ציוד, אין אחיות.

אריה אלדד: המצב הוא שיכולנו להיות ראש לאריות ואנחנו אפילו לא זנב לשועלים.

אריה אלדד: תודה רבה.

יולי יואל אדלשטיין: תודה לחבר הכנסת אריה אלדד.

יולי יואל אדלשטיין: חברת הכנסת גילה פינקלשטיין – בבקשה, גברתי.

יולי יואל אדלשטיין: אחריה - חבר הכנסת עסאם מח'ול.

יולי יואל אדלשטיין: שלוש דקות לרשותך.

גילה פינקלשטיין: אדוני היושב-ראש, כנסת נכבדה, מערכת הבריאות בתהליך התרסקות.

גילה פינקלשטיין: ההסתדרות הרפואית הציגה נתונים מדאיגים מאוד בוועדת הבריאות בכנסת.

גילה פינקלשטיין: לפי הנתונים, 20% מהאוכלוסייה בישראל נאלצו לוותר על רכישת תרופות עקב העלות הכספית הבלתי-אפשרית.

גילה פינקלשטיין: ולא רק על תרופות, מאותה סיבה מוותרים רבים על ביקור אצל רופאים מומחים, נמנעים מבדיקות רפואיות ומביקורות חיוניות של מצבם.

גילה פינקלשטיין: בנתונים בולטת האוכלוסייה הבוגרת, שנוסף על הקיצוצים בקצבאות נאלצת להתמודד עם פגיעה ממשית בבריאותה ובשלומה.

גילה פינקלשטיין: בעיני, חמור במיוחד הנתון המצביע על מידת האמון שרוחש הציבור למערכת הבריאות הממלכתית.

גילה פינקלשטיין: הרוב המכריע של האוכלוסייה הצהיר שאין הם רואים במערך הקיים משענת של ממש.

גילה פינקלשטיין: ואם לא די במצבם האישי של אזרחי ישראל, מסתבר שהמציאות בבתי-חולים עולה על כל דמיון.

גילה פינקלשטיין: רק כדי לסבר את האוזן, אציין כמה נתונים בלתי נתפסים:

גילה פינקלשטיין: במחלקה הפנימית של בית-החולים "לניאדו" קיימת תפוסה של 218%.

גילה פינקלשטיין: ב"אסף הרופא" מאושפזים 20% חולים מעל לתקן.

גילה פינקלשטיין: ב"סורוקה" נרשם שיעור תפוסה של 130%, והמצב הקשה מתרחב גם לבתי-חולים נוספים.

גילה פינקלשטיין: לא פלא בעיני שמציאות טרגית שכזאת מולידה מכתב קשה של אחיות בית-החולים "אסף הרופא" לשר הבריאות, שבו הן מצהירות שעקב העומס הבלתי- פוסק והמצב הבלתי-נסבל - - -

אילנה כהן: גם האחיות של "וולפסון" כבר הודיעו - - -

גילה פינקלשטיין: אחיות נוספות בבתי-חולים מודיעות שאינן יכולות עוד לשאת באחריות לחיי החולים והן מסירות את אחריותן.

גילה פינקלשטיין: זהו צעד חריף בתולדות מדינת ישראל.

גילה פינקלשטיין: האם חווינו אי-פעם השלת אחריות מצד גורם כה אחראי וכה מסור כמו האחיות בבתי-החולים?

גילה פינקלשטיין: אני לא מאשימה אותן ואיני בטוחה שלא הייתי נוהגת כמותן לנוכח המצב.

גילה פינקלשטיין: למעשה, בוגדים בייעודן בעקבות ההפקרה והאדישות מצד הממשלה.

גילה פינקלשטיין: אין לי ספק שהתסכול בקרבן הוא עצום.

גילה פינקלשטיין: כל מי שהתנסה ובא במגע עם סביבת בית-החולים מודע היטב למסירות הבלתי-נתפסת של האחיות.

גילה פינקלשטיין: אין להן יום ואין להן לילה.

גילה פינקלשטיין: עבודתן נמשכת סביב השעון בלי מנוחות ובלי הנחות, עד כדי ויתור על צרכים אלמנטריים ביותר.

גילה פינקלשטיין: הן משמשות שק החבטות של כל הנוגעים למצבו של החולה, ובאותה נשימה הן גם מהוות מקור לתמיכה, לאמפתיה, לעידוד של המשפחות וכן של החולים.

גילה פינקלשטיין: אם הן, האחיות, בעלות האומץ והכוחות הבלתי-נלאים הגיעו אל קצה גבול היכולת, הדבר מלמד על מחדל בלתי נסבל בטיפול ובתקצוב של בתי-החולים במדינת ישראל.

גילה פינקלשטיין: עד מתי יימשך הקיצוץ בתקציב מערכת הבריאות הציבורית?

גילה פינקלשטיין: בניגוד גמור לקיצוצים בתחומים אחרים, בקצבאות הילדים ובהבטחת הכנסה, שאפשר לגלות כלפיהם מידה של הבנה, אם כי לא קבלה, בנושא הבריאות משמעות הקיצוץ היא אחת ויחידה: חריצת דין גורלית לגבי שלומם של אין-ספור חולים בבתי-החולים, ולא פחות חמור מכך, זהות גמורה למערכת בריאות אמריקנית לא שוויונית, שכוללת פערים עצומים בין עניים לעשירים.

יולי יואל אדלשטיין: נא לסיים.

גילה פינקלשטיין: מומחים מתריעים, כי מערכת הבריאות הציבורית הולכת ונפגעת על חשבון מקבילתה הפרטית שעולה ומשגשגת.

גילה פינקלשטיין: כבר היום קרוב ל-50% מהציבור משתמשים ברפואה פרטית.

גילה פינקלשטיין: במדינת ישראל יש כיום רפואה לעניים ורפואה לעשירים.

גילה פינקלשטיין: אסור שמצב זה יימשך.

יולי יואל אדלשטיין: תודה לחברת הכנסת פינקלשטיין.

יולי יואל אדלשטיין: חבר הכנסת עסאם מח'ול - בבקשה, אדוני.

יולי יואל אדלשטיין: אחריו - חברת הכנסת אילנה כהן.

יולי יואל אדלשטיין: אחריה - חבר הכנסת חיים אורון.

עסאם מח'ול: אדוני היושב-ראש, חברי הכנסת, יש נושאים כמו הנושא הזה, שכשהם עולים לדיון פתאום, הדבר הראשון שצריך לחפש הוא האופוזיציה או הקואליציה.

עסאם מח'ול: פתאום כולם הופכים להיות אופוזיציה.

עסאם מח'ול: אפילו השר עומד כאן והוא מופיע הופעת אופוזיציה ומסביר לנו למה הוא נגד המדיניות.

עסאם מח'ול: אז מי בעד המדיניות הזאת?

עסאם מח'ול: מי הצביע בעד המדיניות שאנחנו מדברים עליה כרגע?

עסאם מח'ול: אז שמישהו יקום וייקח אחריות על המדיניות הזאת, כי הווירוס האמיתי שמוביל לשעלת הוא וירוס שנמצא במדיניות הממשלה.

עסאם מח'ול: הוא וירוס שנמצא במתקפה הגסה הזאת, הבוטה הזאת, על הזכויות החברתיות ועל התחום החברתי במדינת ישראל, על ציבור העובדים, על ציבור הילדים, על ציבור החלשים, על ציבור החולים במקרה הזה.

עסאם מח'ול: אי-אפשר לבודד את הלחץ בבתי-החולים מכלל המדיניות הזאת.

עסאם מח'ול: זה חלק אינטגרלי שלה.

עסאם מח'ול: אי-אפשר לבודד את זה ממה שמבטיחים לנו בחוק ההסדרים עכשיו, עם קופת-חולים חמישית, שהיא קופת-חולים לעשירים, קופת-חולים שתיתן את האליבי לפגוע עוד ועוד בשירותי הבריאות שהציבור מקבל בדרך כלל, וכלל העובדים וכלל האנשים הנורמלים, הרגילים, מקבלים.

עסאם מח'ול: זה מה שהמדיניות הזאת מבשרת.

עסאם מח'ול: זאת מדיניות שאינה יודעת מעצורים.

עסאם מח'ול: אתמול קראנו שהאוצר עומד לבטל חלק מהמענקים לנפגעי תאונות עבודה.

עסאם מח'ול: עד עכשיו, עובד שנפגע בעבודה קיבל מ-5% נכות עד 15% נכות קצבה מסוימת.

עסאם מח'ול: עכשיו מבטלים את זה ומתחילים את הספירה מ-19% נכות או מ-20% נכות.

חיים אורון: זה לא מאתמול – זה מחוק ההסדרים, וזה כבר חודשיים.

עסאם מח'ול: אני יודע.

עסאם מח'ול: אתמול קראנו דבר אחר, קראנו על סגירת המכון לבריאות תעסוקתית.

עסאם מח'ול: זה עוד דבר שקשור לעובדים, עוד מקום שהיה כתובת לעובדים, כדי שיוכלו לבדוק אם סוג העבודה שהם עובדים פוגע בבריאות שלהם – היה מאפשר בדיקות שמונעות עבודה ומחייבות שיטות מיגון מסוימות כאשר עובדים בחומרים מסוכנים.

עסאם מח'ול: הכול נסגר.

עסאם מח'ול: הכול באותו כיוון.

עסאם מח'ול: המתקפה אינה יודעת מעצורים, והיא באותו כיוון.

עסאם מח'ול: גם העלאת מחיר החלב הטרי מהבוקר היא לא סיפור נפרד.

עסאם מח'ול: זאת אומרת, המתקפה היא כוללת ובוטה, ויש קו שמחבר אותה, יש קו שמחבר את החוליות שלה אחת לאחת.

עסאם מח'ול: זו מתקפה על ציבור העובדים, זו מתקפה על הזכויות החברתיות, זה ניסיון לפגוע בציבור החלש כדי לאפשר לבעלי ההון להרוויח יותר.

עסאם מח'ול: אנחנו מדברים עכשיו על בריאות.

עסאם מח'ול: חוק בריאות ממלכתי נחקק בשנת 1995.

עסאם מח'ול: עד שנת 1997 גבו קופות-החולים מציבור המבוטחים כ-2.5 מיליארדי ש"ח מס תמורת תשלומים בבדיקות וכו' - -

יולי יואל אדלשטיין: אבקש לסיים.

עסאם מח'ול: - - אבל בשנת 2002 הן שילמו 5.5 מיליארדי ש"ח על שירותים מעטים יותר.

עסאם מח'ול: אני חושב שהעדר המנגנון הזה, של עדכון סל התרופות ועדכון סל השירותים הבריאותיים, הוא הדבר המאיים ביותר על רמת הבריאות במדינת ישראל.

עסאם מח'ול: אני רוצה לסיים, אדוני היושב-ראש, בדבר אחד: אני חושב שממשלה שמנהלת מדיניות כזאת צריכה בד-בבד עם זה דחליל, כדי להפחיד את הציבור ולתת לו לבלוע את המכות האלה בכל התחומים החברתיים - -

יולי יואל אדלשטיין: תודה.

עסאם מח'ול: - - ואני חושב שאת הדחליל הזה אנחנו רואים בעיתונות, אבל גם בהתבטאויות של שרים, לרבות שר האוצר, המדבר על הסכנה הדמוגרפית ומסביר איך הפגיעה בקצבאות הילדים יכולה לפתור את הסכנה הדמוגרפית של ילדים ערבים.

עסאם מח'ול: לכן תאכלו את זה, לכן תסכימו שהמדיניות הזאת תדפוק אתכם, כי היא דופקת ערבים, וזה די והותר.

עסאם מח'ול: תודה רבה, אדוני.

יולי יואל אדלשטיין: תודה לחבר הכנסת מח'ול.

יולי יואל אדלשטיין: חבר הכנסת חיים אורון – בבקשה, אדוני.

יולי יואל אדלשטיין: אחריו - חברת הכנסת אילנה כהן.

חיים אורון: אדוני היושב-ראש, חברי הכנסת, עשרות פעמים, וגם בשבועות האחרונים, יצא לי לדבר מעל הדוכן הזה בנושא מערכת הבריאות, ואני בתחושה קשה מאוד, אדוני היושב-ראש, כי נראה לי שבתקופה הקרובה ניאלץ להעלות שוב ושוב את הנושא הזה.

חיים אורון: עכשיו מדובר בעודף התכולה במחלקות, בעיקר במחלקות הפנימיות, ובבעיה בבית-חולים אחד ובבעיה בבית-חולים שני.

חיים אורון: כל התמונה – שהיא, אגב, לא חדשה – היא שמערכת הבריאות נתונה בתת-תקצוב, ומכיוון שהיא נתונה בתת-תקצוב, המנגנון היחיד שפועל הוא מנגנון משולב, שעובד בשני כיוונים: האחד – מעלים את ההוצאות על הציבור; השני – מקטינים את השירותים.

חיים אורון: כך כאילו מתאזנים.

חיים אורון: אמר לי מנהל אחת מקופות-החולים הגדולות מאוד: בחצי השנה האחרונה הצלחתי לאזן את הקופה.

חיים אורון: אין בעיה, חברת הכנסת אילנה כהן: יש פחות שירותים, יותר ויותר תרופות הן לא בסל, יש אשפוז בשיעור 116%, 170%, 200% בחלק מהמחלקות, והוא איזן את הקופה.

חיים אורון: אני חושב שאיזון תקציבי הוא חשוב מאוד, אבל מה המחיר?

חיים אורון: אני שמח שהתחלף היושב-ראש, משום שהיושב-ראש הנוכחי תומך במדיניות, כך הוא אומר בכל פעם מעל הדוכן.

חיים אורון: חבר הכנסת דורון אומר: אני תומך במדיניות הזאת.

חיים אורון: זו התוצאה שלה, אי-אפשר לברוח למקום אחר.

חמי דורון: איזו מדיניות?

חיים אורון: המדיניות של שר האוצר והשלכותיה על מערכת הבריאות, זאת הכותרת של הצעת האי-אמון.

חמי דורון: איפה שמעת שאמרתי מעל הדוכן שאני תומך?

חיים אורון: שינוי מציגה את זה כאחד ההישגים הגדולים של חברותה בממשלה, שהתקלקלה בגלל 290 מיליון השקלים של החרדים.

חמי דורון: חבר הכנסת אורון, בוא נדבר על עובדות.

חמי דורון: אם אומרים משהו, צריך להיות נאמנים לעובדות.

אילנה כהן: הוא הצביע נגד התקציב.

חמי דורון: לא הצבעתי נגד התקציב, אבל לא הצבעתי בעד התוכנית הכלכלית.

חמי דורון: יש הבדל.

חמי דורון: עם כל הכבוד, לא עם כל דבר אני מסכים, אבל כפי שאתה יודע, יש דברים שחלה בהם משמעת סיעתית, ואז אני מצביע בהתאם למשמעת הסיעתית.

חמי דורון: אבל לומר שאני עומד כאן ואומר שאני תומך בתוכנית הכלכלית?

חמי דורון: המרחק בין שני הדברים גדול.

חיים אורון: קודם כול, אני כבר מוציא אותך מתוך השורה.

חיים אורון: אני כבר משחרר אותך מהשורה.

חמי דורון: אל תשחרר אותי.

חיים אורון: אני עושה את זה ברצון.

חמי דורון: יש דברים שאני מסכים להם, ויש דברים שלא.

חיים אורון: אני עושה את זה ברצון, אבל לא תוכל שלא לאשר שיושב-ראש מפלגתך, באופן מאוד חוזר על עצמו ונחרץ, ואגב, הוא גם חושב את זה – יש דברים שחושבים ולא אומרים, ובמקרה זה הוא חושב – הוא חושב שהמדיניות הזאת היא נכונה מאוד-מאוד.

חיים אורון: וידידי אברהם פורז חושב אותו דבר.

חיים אורון: ואפילו פריצקי, שפרש מהמפלגה שלכם מסיבות שאינן קשורות לעניין הזה, אמר לי בשבוע שעבר: לא אצטרף להצביע אתך על חוק מסוים, כי אני תומך במדיניות הזאת.

חיים אורון: אז קודם כול, אין מה להסתתר.

חיים אורון: אני לא רוצה לנצל את טוב לבך ולהאריך בדברי.

חיים אורון: זו המשמעות של המדיניות הזאת.

חיים אורון: מה קורה ב"ביקור חולים"?

חיים אורון: התגלגלה התמונה כך שהפכתי להיות אחד מחברי הכנסת שאולי עוסקים ב"ביקור חולים" יותר מכל חבר כנסת אחר.

חיים אורון: כך זה התגלגל.

חיים אורון: בכלל, החיים מזמנים כל מיני צירופים.

חיים אורון: איך זה דווקא אני, מהנגב, לא בדיוק מהסביבה של "ביקור חולים", מטפל ב"ביקור חולים"?

חיים אורון: אני אגיד לכם מה הבעיה ב"ביקור חולים".

חיים אורון: בית-חולים היה שייך לעמותה; היו לו תקופות טובות יותר והיו לו תקופות גרועות יותר; העמותה פשטה את הרגל, והוא נתון תחת כונס.

חיים אורון: יש בו מאות עובדים, וקודם כול מאות פנסיונרים, וכשמגיעים ה-5, ה-7, ה-9 בחודש מתחילים הטלפונים – הם לא מקבלים את הפנסיה שלהם.

חיים אורון: כל השנים הם היו בטוחים שהם עובדים במוסד כמו כל המוסדות במערכת הבריאות, ויש פנסיה תקציבית.

חיים אורון: אין.

חיים אורון: והמדינה לא אומרת "לא יהיה", וגם לא אומרת "יש", אלא שבכל חודש הם תלויים על החבל מחדש, ואז צריך 1.5-2 מיליוני ש"ח כדי למלא - - -

חמי דורון: חבר הכנסת אורון, הרי גם אני מכיר את הנושא הזה טוב מאוד, ואנחנו יודעים שהכספים שם נוכו מהעובדים ולא הועברו לאן שהיו צריכים לעבור.

חיים אורון: בחלק אתה צודק.

חיים אורון: בפשיטת רגל זה כואב, ואני לא רוצה לנצל שוב את טוב לבך, ובמיוחד כשחברת הכנסת אילנה כהן ויתרה לי.

חיים אורון: אני לא רוצה להאריך יותר, אבל זאת התמונה.

חיים אורון: יש בית-חולים במרכז ירושלים ולא מחליטים מה עושים אתו.

חיים אורון: לכאורה הכונס פועל את פעולתו ויש שם כונס ומנהל שעושים עבודה מסורה מאין כמותה, אבל זה לא בידיהם.

חיים אורון: "ביקור חולים" הוא רק משל בסיפור הזה.

חיים אורון: בית-החולים "ביקור חולים", אדוני ראש הממשלה, שעכשיו נכנס, הוא רק דוגמה, משום שאליו יצטרפו בעיות נוספות.

חיים אורון: מערכת הבריאות בקריסה, משום שלא ניתן לקיים אותה במערכת התקציבית הקיימת, וכל שבוע נדון בנושא אחר.

חמי דורון: אני מודה לחבר הכנסת אורון.

חמי דורון: חברת הכנסת אילנה כהן, בבקשה.

אילנה כהן: אדוני היושב-ראש, ראש הממשלה, אני מאוד שמחה שתשמע אותי, חברי הכנסת, מדברים פה על קריסה של מערכת הבריאות.

אילנה כהן: 35 שנה עבדתי כאחראית מחלקה פנימית, ואני יודעת מה קורה בכל שנה במחלקות האלה בכלל.

אילנה כהן: היו פה דיונים על הפגיות, אבל היום אנחנו מדברים על מה שקורה במחלקות הפנימיות.

אילנה כהן: אני חושבת שבשנת 2005 אנחנו, כמדינה, צריכים להסתכל על החולים האלה ששוכבים במסדרונות, בחדרי האוכל, שוכבים ליד השירותים, אין להם כבוד, הם עושים את הצרכים שלהם לעיני כול ואף אחד לא קם.

אילנה כהן: אני אגיד לכם מה צריך לעשות.

אילנה כהן: אם היו אומרים שיש היום מלחמה, מלחמת המפרץ, לא היו מפנים חלק ממחלקות בתי-החולים?

אילנה כהן: לדעתי, צריך לפנות מיטות אלקטיביות ולהכניס את החולים האלה למחלקות, כי מגיע להם יחס נורמלי.

אילנה כהן: כל שעה אני מקבלת שיחת טלפון מאחיות מבית-חולים אחר.

אילנה כהן: אתם מתארים לכם שבמקום לטפל ב-30 חולים מטפלים ב-70 חולים?

אילנה כהן: אתם מתארים לכם שתיים-שלוש אחיות בלילה, כל אחד קורא, שבעה-שמונה-עשרה מונשמים במחלקה אחת, למי הן תיגשנה?

אילנה כהן: כמו שמקיימים ישיבות על ביטחון, כך היו צריכים לשבת ולדון מה עושים עכשיו בבתי-החולים.

אילנה כהן: צריך להכריז במדינה על מצב חירום, לטפל בחולים ולתת אפשרות לצוות – אני מדברת במיוחד על האחיות, כי הן צמודות לחולים האלה 24 שעות או 48 שעות.

אילנה כהן: אמרה לי אחות מבית-החולים "וולפסון": זה לא מספיק אפילו שייתנו עזרה, כי אנחנו כמעט דורכים על החולים במחלקות.

אילנה כהן: אלה הרי ההורים שלנו, אלה המשפחות שלנו, אין לנו בושה?

אילנה כהן: תסתכלו להם בעיניים.

אילנה כהן: אני אגיד לכם מדוע זה קורה.

אילנה כהן: כי בקיץ שוכבים במסדרונות - ולמה מחכים?

אילנה כהן: לחורף, כשבאה השפעת, במיוחד שפעת שיש בה איזו מוטציה ולא יודעים בדיוק למה היא גורמת.

אילנה כהן: הרי מלכתחילה, כשמקצצים במערכת הבריאות ולא פותחים מיטות אשפוז, זה דבר צפוי.

אילנה כהן: הכול אפשר לעשות במדינה, אפשר לקצץ במיטות אשפוז, אבל האם אפשר לקצץ בעונות השנה?

אילנה כהן: יש שנה שלא יהיה בה חורף?

אילנה כהן: יש דבר כזה?

אילנה כהן: אני לא מבינה על מה אנשים מתפלאים.

אילנה כהן: אני קוראת לך, ראש הממשלה, ואני יודעת שיש לך גישה לחולים.

אילנה כהן: אני יודעת שיש לך הערכה רבה לעובדי מערכת הבריאות.

אילנה כהן: אל תיתנו להם לעבוד בצורה כזאת, כי אני חושבת שזה לא יאה לנו.

אילנה כהן: אם מאריכים את תוחלת החיים, תתייחסו לחולים האלה בכבוד.

אילנה כהן: תנו להם טיפול כמו שצריך.

אילנה כהן: אדוני ראש הממשלה, אתה יודע שיש חולים שאין להם כסף לקנות תרופות לילדים שלהם?

אילנה כהן: שיש חולים זקנים ששוכבים בבית ואין להם מקום להתאשפז?

אילנה כהן: אני חושבת שצריך להקדיש לזה תשומת לב.

אילנה כהן: אזרחי מדינת ישראל, תנו כבוד לאנשים חולים.

אילנה כהן: אין אדם שמחוסן מפני זה, וכולנו, בסופו של דבר, נגיע למקומות האלה.

אילנה כהן: תודה.

יולי יואל אדלשטיין: תודה לחברת הכנסת אילנה כהן.

יולי יואל אדלשטיין: חבר הכנסת יעקב ליצמן - איננו.

יולי יואל אדלשטיין: חבר הכנסת ואסל טאהא - בבקשה, אדוני.

ואסל טאהא: אדוני היושב-ראש, חברי הכנסת, הקשיים במערכת הבריאות הולכים ומעמיקים.

ואסל טאהא: ההידרדרות במערכת מדאיגה ומדליקה נורה אדומה.

ואסל טאהא: מחלקות שונות בבתי-החולים עומדות בפני קריסה, אם לא כל המערכת.

ואסל טאהא: אני רוצה שאדוני השר, שאיננו, ישמע, כי הוא טען שהמערכת לא קורסת.

ואסל טאהא: אם לא כל המערכת קורסת, מחלקות בבתי-החולים הן בוודאי בסכנת קריסה ויש לדאוג להן.

ואסל טאהא: זה חשוב מאוד להמשך הטיפול ולהמשך השירות הבריאותי במדינה.

ואסל טאהא: המדיניות הכלכלית האכזרית של הממשלה, אדוני היושב-ראש, לרבות ההפרטה שהפכה לקו מנחה של הכלכלה ושל מדיניות הממשלה, הגיעה גם למערכת הבריאות והיא תפגע ופגעה קשות בשירות הרפואי לאזרחים.

ואסל טאהא: אני מתכוון לפיילוט שמשרד הבריאות מתכוון לבצע ב-20 יישובים.

ואסל טאהא: הוא רוצה לנסות ללכת לכיוון הפרטה, כאילו ילדי המדינה הפכו לשפני ניסוי ורוצים לנסות תוכניות על גבם של הילדים.

ואסל טאהא: אף שיש חוק ביטוח בריאות ממלכתי, שם נקבע שהאחריות לבריאותם של כל הילדים היא של הממשלה והוקמו ועדות שבחנו וחקרו את הבריאות של הילדים, ועדת-נתניהו וועדת-אמוראי, כולן הדגישו שהבריאות נחוצה מאוד לילדי המדינה והממשלה צריכה לקחת את האחריות, אנחנו עומדים היום בפני ניסיון להפרטה, לפיילוט של 20 יישובים, על מנת להפריט את טיפות-החלב, כאשר הממשלה ומשרד הבריאות מתהדרים ומתגאים בפני כל העולם בכך שטיפות-החלב מובילות בבריאות ושמות את ישראל בדרגה מאוד גבוהה.

ואסל טאהא: אדוני היושב-ראש, רציתי להדגיש נושא אחר, והוא תקציב הפיתוח.

ואסל טאהא: אני רוצה שאדוני ראש הממשלה ישמע.

ואסל טאהא: תקציב הפיתוח במשרד הבריאות הוא 190 מיליון שקל; 10 מיליוני שקל פחות מאשר בשנה שעברה.

ואסל טאהא: אדוני ראש הממשלה, מתוך 190 מיליון ב-2003 הושקעו רק 1.7 מיליון בסקטור הערבי.

ואסל טאהא: אדוני ראש הממשלה, ב-2004 הושקעו 885,000 שקל מתקציב הפיתוח באוכלוסייה שמונה 20%.

ואסל טאהא: האם זה הוגן, אדוני ראש הממשלה?

ואסל טאהא: האם זה הוגן ונכון?

ואסל טאהא: אדוני ראש הממשלה, אני מקווה שמשרד הבריאות יקצה ויצבע השנה תקציב פיתוח מיוחד לסקטור הערבי.

ואסל טאהא: 885,000 שקל לא מספיקים לבניית תחנה לאם ולילד אחת, כאשר חסרות הרבה תחנות בסקטור הערבי.

ואסל טאהא: ברשותך, משפט אחרון.

ואסל טאהא: בתוכנית הלאומית שגובשה ב-1998 לפיתוח מחלקות אשפוז בבתי-החולים הוקצו רק 20 מיטות לשלושת בתי-החולים בנצרת, כאשר בתי-החולים הללו מטפלים בכ-300,000 אזרחים.

ואסל טאהא: לעומת זאת, רוב המיטות במסגרת התוכנית הזאת הושקעו בסקטור היהודי.

ואסל טאהא: אנחנו מברכים על כל מיטה שמוסיפים, אם ב"סורוקה", אם ב"העמק" ואם ב"הלל יפה", אבל בכל זאת יש גם אוכלוסייה אחרת.

ואסל טאהא: יש אוכלוסייה כושית שצריך להתייחס אליה.

יולי יואל אדלשטיין: תודה רבה.

יולי יואל אדלשטיין: חבר הכנסת טלב אלסאנע - בבקשה, אדוני.

יולי יואל אדלשטיין: אחריו - חבר הכנסת משה גפני.

טלב אלסאנע: אדוני היושב-ראש, חברי הכנסת, אדוני ראש הממשלה, הבעיה בתחום הבריאות איננה בעיה בתחום הבריאות.

טלב אלסאנע: הבעיה בתחום הבריאות היא בעיה בתחום הכלכלה, והיא בעיה בסדר העדיפויות של משרד האוצר ושל המדיניות הכלכלית-החברתית של הממשלה.

טלב אלסאנע: אין אפשרות לבוא ולומר שמופתעים מהתפוסה שמגיעה עד כדי 180% בבית-החולים "הדסה עין-כרם" ו-160% בבית-חולים כמו בית-החולים "קפלן", כאשר בממוצע במשך כל ימי השנה התפוסה מגיעה עד 95%.

טלב אלסאנע: במשך כל הזמן הזה אין דאגה להקצות תקציבים לבתי-חולים, לקופות-חולים, והטיפול שעושים הוא קיצוצים בתחנות לאם ולילד ובטיפות-חלב.

טלב אלסאנע: כאשר זאת המדיניות - המתעללת בחלשים, לא שמה אותם בסדר העדיפויות שלה ומקדשת מטרות אחרות ואינטרסים אחרים, על-פי השיקול הפוליטי - אז זאת התוצאה.

טלב אלסאנע: זאת התוצאה, שאנשים ישנים במסדרונות, אחיות מתלוננות שאין להן איפה לדרוך, כי החולים מאושפזים במסדרונות בתוך המחלקות, כאשר זורקים קשישים כדי לפנות מיטות לחולים על מנת לאשפז אותם.

טלב אלסאנע: איך זה קורה ואיך אפשר לעבור על זה בשתיקה?

טלב אלסאנע: כאשר מנהלי מחלקות, מנהלי בתי-חולים, אומרים - בכלל, ממוצע המיטות במדינת ישראל הוא שתי מיטות ל-1,000 נפשות, דבר שאין לו אח ורע בשום מדינה מתוקנת.

טלב אלסאנע: ולכן, כשיש מחלה, יש חורף, יש שפעת - אז יש תוצאה כפי שיש.

טלב אלסאנע: מי שרוצה למצוא איך שר האוצר מגבש את המדיניות הכלכלית-החברתית שלו, רק צריך להקשיב למה שהוא אומר.

טלב אלסאנע: רק אתמול אנחנו שומעים משר האוצר - כל הזמן חשבנו שהשיקולים שלו הם שיקולים כלכליים, והנה מתברר שהשיקול שלו הוא שיקול פוליטי גזעני.

טלב אלסאנע: הוא אומר שהקיצוץ בקצבאות ילדים הוא לא בגלל מחסור תקציבי או במטרה לאלץ את האנשים לצאת לעבוד, כפי שהוא אומר, אלא המטרה היא לפגוע בריבוי הטבעי, לפגוע בילודת ילדים ערבים, להתמודד ולהוריד את מה שנקרא הסכנה הדמוגרפית.

טלב אלסאנע: האם זה שיקול כלכלי?

טלב אלסאנע: האם זו מטרת המדיניות הכלכלית?

טלב אלסאנע: איך יכול להיות ששר האוצר, שאמור להיות ממלכתי, מתייחס כך לחלק מאזרחי המדינה, ל-20% מאזרחי המדינה?

עסאם מח'ול: זה לא כלכלי.

עסאם מח'ול: זה חייתי.

טלב אלסאנע: חבר הכנסת עסאם מח'ול הגדיר את זה טוב מאוד.

טלב אלסאנע: אני לא יכול להגדיר את זה יותר טוב מכפי שהגדיר את זה יושב-ראש האופוזיציה לשעבר, שהפך להיות משנה לראש הממשלה: מדיניות כלכלית חזירית, ואין יותר חזירית מזו שמתעללת בקשישים ובחולים - -

יולי יואל אדלשטיין: נא לסיים.

טלב אלסאנע: - - בשכבות הכי חלשות שנזקקות לסיוע ולעזרה, ואז מתעללים בהם במקום לתת להם את השירות הסביר והאיכותי הראוי למדינה המכבדת את אזרחיה.

יולי יואל אדלשטיין: תודה רבה.

טלב אלסאנע: ולכן, אדוני היושב-ראש, מדיניות כזאת, אנחנו לא יכולים לתמוך בה.

טלב אלסאנע: מדיניות כזאת חייבת להשתנות, ומייד.

טלב אלסאנע: מדיניות זו מציבה את האזרח כאילו הוא אויב שלה - איך להילחם בו, איך להתעלל בו, איך לקצץ קצבאות, איך להטיל משימות, איך להטיל גזירות, איך לא להתמודד עם הבעיה האמיתית של העדר מקורות תעסוקה ולהגיד להם: תצאו לעבוד, בלי לספק להם מקומות עבודה אלטרנטיביים.

יולי יואל אדלשטיין: תודה.

טלב אלסאנע: לכן, אין לנו אמון בממשלה שמובילה למדיניות חזירית ואכזרית כזאת.

טלב אלסאנע: תודה רבה.

יולי יואל אדלשטיין: תודה לחבר הכנסת אלסאנע.

יולי יואל אדלשטיין: חבר הכנסת משה גפני - בבקשה, אדוני, שלוש דקות.

יולי יואל אדלשטיין: אחריו תסכם את הדיון חברת הכנסת גילה גמליאל.

משה גפני: אדוני היושב-ראש, רבותי חברי הכנסת, אדוני ראש הממשלה, ממלא-מקומו, לפני שאני אתייחס לעניין של מערכת הבריאות ולבית-החולים "ביקור חולים" - שזה אכן נושא מאוד חשוב וקריטי וצריך לטפל בו בכל הרצינות - אני רוצה להבין מבחינת הפרוצדורה, מה קרה שסיעת המפד"ל הגישה עכשיו אי-אמון בנושא של מערכת הבריאות לאחר ששנתיים היא היתה בקואליציה ובממשלה, וכאשר אנחנו הגשנו אי-אמון על כך שהתחילה מדיניות אכזרית של הממשלה - בין היתר מה שפגע אז פגיעה קשה במערכת הבריאות - למה אז הם הצביעו נגד האי-אמון שאנחנו הגשנו.

משה גפני: האמת היא, אדוני היושב-ראש, יש לי עוד שאלה פרוצדורלית.

משה גפני: על-פי התקנון, סיעה שמגישה אי-אמון צריכה להציע מועמד לראשות הממשלה, וסיעת המפד"ל הציעה את חבר הכנסת אפי איתם כמועמד לראשות הממשלה, ומאוד היה חשוב לכנסת לדעת לפני ההצבעה אם כל חברי סיעת המפד"ל תומכים באפי איתם כמועמד לראשות ממשלה; מאוד חשוב מבחינה תקנונית.

משה גפני: אם למשל אני ארצה לתמוך בהצעת האי-אמון של חבר הכנסת שאול יהלום, האם באמת הוא מתכוון שאני אתמוך באפי איתם כמועמד לראשות ממשלה - אני צריך לדעת, זה שיקול גדול אצלי בהחלטה על התמיכה או האי-תמיכה בהצעה שלהם.

משה גפני: לפי מה שאני הבנתי - אני לא מתמצא במה שקורה בתוך המפד"ל, אבל לפי מה שהבנתי, שאול יהלום לא תומך כל כך באפי איתם כמועמד לראשות ממשלה, הוא אפילו אומר לו שלא יהיה יושב-ראש המפד"ל.

משה גפני: אז אני לא יודע, מבחינה תקנונית אולי כדאי לבדוק את העניין הזה.

משה גפני: לעניין מערכת הבריאות - ואני מסכים עם סיעת ש"ס.

משה גפני: סיעת ש"ס אמרה את זה גם קודם, והיא אומרת גם עכשיו.

משה גפני: מה שקורה בבית-החולים "ביקור חולים" הוא אכן דבר שחייבים לטפל בו בכל הכוח, בכל דרך; העובדים אינם צריכים להיפגע.

משה גפני: בית-חולים ותיק, שמשרת את תושבי ירושלים בכל עת - בחירום וברגיעה, בשגרה ובזמן שלצערנו הרב מגיעים נפגעים רבים לבית-החולים - והממשלה חייבת לטפל בעניין הזה בכל הכוח.

משה גפני: אני רוצה לומר, רבותי חברי הכנסת, אדוני היושב-ראש, לפני שבוע הגיע אלי מקרה של יולדת שהיתה צריכה ללדת באחד מבתי-החולים במרכז הארץ, והתברר שהיא עומדת ללדת פג, והעבירו אותה לבית-החולים "רמב"ם" בחיפה, מכיוון שבמרכז הארץ לא היה מקום בפגייה.

משה גפני: זאת אומרת, לא היה אפשר להעביר את התינוק לאחר הלידה לפגייה, מכיוון שהכול היה מלא.

משה גפני: זה מצב בלתי אפשרי, מציאות כזאת שמדינה מתורבתת ומסודרת יכולה לאפשר את המצב הזה.

משה גפני: אני מתחיל עכשיו את צעדי הראשונים בקואליציה.

משה גפני: על כל פנים, גם ראש הממשלה וגם שר הבריאות יודעים את עמדתנו, ועמדתנו בנושא הזה של מערכת הבריאות - כמו בכל הנושאים החברתיים - אנחנו נעשה כל מאמץ על מנת שהעניין הזה יבוא על פתרונו.

משה גפני: אני בעניין הזה יכול לייצג מפלגה שהתפקידים אצלה זה לא הדבר החשוב ביותר.

משה גפני: הדבר החשוב ביותר זה פעולות הממשלה.

משה גפני: אם אכן פעולות הממשלה יהיו כאלה אשר ייתנו שירות בנושא הקריטי הזה שחיי אדם תלויים בו, בנושא של מערכת הבריאות, אנחנו נהיה שותפים מלאים - -

יולי יואל אדלשטיין: תודה.

משה גפני: - - אם לא - לא נהיה שותפים.

משה גפני: אני מסיים, אדוני היושב-ראש - אני מאוד מבקש, פרוצדורלית, אני מאוד מבקש בטרם ההצבעה - אני מבקש לדעת מי באמת מועמד המפד"ל לראשות הממשלה.

משה גפני: מאוד חשוב לי לדעת אם באמת סיעת המפד"ל - וזה חשוב מאוד לגבי ההצבעה שלי, חברת הכנסת גילה פינקלשטיין, מאוד חשוב לי לדעת, לפני שאני מצביע אמון או אי-אמון, מעבר לכל השיקולים האחרים, אני רוצה לדעת אם אכן אפי איתם הוא מועמדכם לראשות הממשלה, כי קראתי - - -

יולי יואל אדלשטיין: תודה.

משה גפני: אני מסיים.

יולי יואל אדלשטיין: לא, פשוט אתה חבר הכנסת הרביעי שמעלה את השאלה הזאת, צר לי לאכזב אותך.

משה גפני: אה, באמת?

רומן ברונפמן: אפשר לבדוק עם היועצת המשפטית - - -

יולי יואל אדלשטיין: תודה רבה.

יולי יואל אדלשטיין: חבר הכנסת גפני, זמנך תם.

משה גפני: משפט אחרון.

משה גפני: חברת הכנסת פינקלשטיין, אני פשוט קראתי בעיתון "הצופה" שאת אמרת שהוא צריך לעזוב את הכנסת, אז על-פי החוק מי שאיננו חבר הכנסת לא יכול להיות מועמד לראשות ממשלה.

יולי יואל אדלשטיין: תודה.

יולי יואל אדלשטיין: חברת הכנסת גילה גמליאל, חמש דקות לרשות גברתי, ואת האחרונה ברשימת הדוברים.

יולי יואל אדלשטיין: בבקשה, גברתי.

גילה גמליאל: אדוני היושב-ראש, חברי וחברות הכנסת, כבוד ראש הממשלה והשרים, כרגיל מדי שבוע, כנראה זה הפך מסורת - ולא משנה אם זה באמת אמור לצאת לפועל או לא - בוחרים החברים שלנו להטריד את הבית הזה בהצבעות האי-אמון, כשאין אפילו אפשרות שהרכב האופוזיציה הנוכחי יסכים על איזה מועמד אלטרנטיבי מטעמו כמועמד לראשות הממשלה.

גילה גמליאל: בעניין הזה אני רוצה לומר דבר אחד ברור.

גילה גמליאל: נכון, כפי שאני אומרת תמיד, נבחרה ממשלה - בעזרת השם, בזמן הקרוב ש"ס יצטרפו לממשלה, כמסתמן.

גילה גמליאל: המועמד כאן לראשות הממשלה, כפי שראיתי, אלי ישי, נמצא כרגע במשא-ומתן להצטרפות לממשלה, כך שבאמת כל העניין הזה של העלאת הנושאים היום להצבעות אי-אמון נראה פתטי.

גילה גמליאל: אני רוצה לקרוא מכאן לש"ס לממש ולנצל עד תום את המשא-ומתן כדי להצטרף לממשלה.

גילה גמליאל: אני רוצה לומר בעניין הזה, שבכל הנושאים שנתונים לוויכוח ולהתדיינות, כפי שאני רואה אותם, יש אפשרות להגיע להבנות, ואני מאמינה שבסופו של דבר נגיע לפתרון גם בעניין הזה.

גילה גמליאל: בעניין של שינוי, שקולה נדם, לא נשמע ולא נראה בבית הזה, אני רוצה לומר שבאמת מצחיק לראות את הרכב האופוזיציה היום.

גילה גמליאל: אני רואה כאן את יושב-ראש סיעת שינוי – לאן נעלם טומי לפיד?

גילה גמליאל: אני לא מבינה.

גילה גמליאל: היינו מצפים לשמוע ממנו יותר קולות בבית הזה, כדי שבאמת יהיה אפשר להתייחס ברצינות לכל העניין של האופוזיציה בכלל.

רשף חן: - - -

גילה גמליאל: אני רוצה לומר שבכל הקשור למשרד הבריאות, השר דני נוה עושה עבודת קודש.

גילה גמליאל: כל הניסיונות, חדשים לבקרים, לנסות לזעזע ממשלות בנושאים שכרגע עולים על הפרק כדי לשפר, לייעל ולתקן – באמת אין בזה רצינות.

גילה גמליאל: אני מציעה לכל החברים בבית הזה, ובפרט לכל החברים באופוזיציה, לכבד מעט את הבית הזה ולהיות קצת יותר רציניים גם בכל הקשור להעלאת נושאים אופוזיציוניים.

גילה גמליאל: אני רוצה לברך את ראש הממשלה על המהלכים האחרונים בשדרות, ולהביע מהבית הזה הזדהות עם כל תושבי שדרות, על כל התקופה הקשה שהם עוברים.

גילה גמליאל: מחר ניסע כולנו לחזק את ידיהם, לטעת עצים בשדרות ולהזדהות עם התושבים ועם התושבות.

גילה גמליאל: אני רוצה לבקש מכל החברים ומכל החברות בבית להגיע לשם, כי התושבים באמת צריכים את החיזוק מאתנו.

גילה גמליאל: תודה רבה וכל טוב.

יולי יואל אדלשטיין: תודה לחברת הכנסת גילה גמליאל.

יולי יואל אדלשטיין: אני מבקש מכל חברי הכנסת לשבת.

יולי יואל אדלשטיין: המעוניינים להצביע מתבקשים לשבת.

יולי יואל אדלשטיין: לפני שנעבור להצבעה אני רוצה לחזור על דברים שאמרה חברת הכנסת גילה גמליאל: מחר תצא הכנסת לטקס ט"ו בשבט בשדרות.

יולי יואל אדלשטיין: חשוב מאוד שחברי הכנסת ישתתפו – כל חברי הבית.

יולי יואל אדלשטיין: אחר-הצהריים תתקיים כאן במליאה ישיבה מיוחדת בנושא: "הגיע זמן חוקה".

יולי יואל אדלשטיין: נוכחות חברי הכנסת חשובה מאוד.

יולי יואל אדלשטיין: נקודה נוספת לציון – שבוע גדוש אירועים –ביום רביעי בשעה 11:00 תתקיים ישיבה מיוחדת בנושא 60 שנה לשחרור אושוויץ.

יולי יואל אדלשטיין: חשוב מאוד שהמליאה תהיה מליאה לא רק בשמה הרשמי, אלא מלאה וגדושה בחברי הכנסת, גם לציון 60 שנה לשחרור אושוויץ.

יולי יואל אדלשטיין: חברי הכנסת, נעבור להצבעה – הצעת אי-אמון של סיעות המפד"ל והאיחוד הלאומי בנושא: קריסת מערכת הבריאות הציבורית.

יולי יואל אדלשטיין: המועמד להרכיב את הממשלה הוא חבר הכנסת אפי איתם.

חיים אורון: הוא כבר לא במפד"ל.

יולי יואל אדלשטיין: מי בעד?

יולי יואל אדלשטיין: מי נגד?

יולי יואל אדלשטיין: נא להצביע.

יולי יואל אדלשטיין: ההצבעה החלה.

יולי יואל אדלשטיין: הצבעה מס' 1 בעד הצעת סיעות האיחוד הלאומי - ישראל ביתנו - מפד"ל להביע אי-אמון בממשלה – 34 נגד – 43 נמנעים – 5 הצעת סיעות האיחוד הלאומי – ישראל ביתנו - מפד"ל להביע אי-אמון בממשלה לא נתקבלה.

יולי יואל אדלשטיין: בעד – 34, נגד – 43, חמישה נמנעים.

יולי יואל אדלשטיין: אני קובע כי הצעת האי-אמון לא נתקבלה, וחבר הכנסת אפי איתם לא יוכל בינתיים לפתוח בהרכבת הקואליציה.

יולי יואל אדלשטיין: אנחנו עוברים להצבעה הבאה – אי-מציאת פתרון למצוקותיו בשל בית-החולים "ביקור חולים", סכנת סגירתו ופגיעה בעובדים ובתושבים.

יולי יואל אדלשטיין: המועמד להרכיב את הממשלה הוא חבר הכנסת אלי ישי.

יולי יואל אדלשטיין: מיותר לציין שהצעת האי-אמון היא מטעם סיעת ש"ס.

יולי יואל אדלשטיין: חברי הכנסת, ההצבעה על הצעת האי-אמון החלה.

יולי יואל אדלשטיין: מי בעד?

יולי יואל אדלשטיין: מי נגד?

יולי יואל אדלשטיין: נא להצביע.

יולי יואל אדלשטיין: הצבעה מס' 2 בעד הצעת סיעת ש"ס להביע אי-אמון בממשלה – 35 נגד – 43 נמנעים – 4 הצעת סיעת ש"ס להביע אי-אמון בממשלה לא נתקבלה.

יולי יואל אדלשטיין: בעד – 35, נגד – 43, ארבעה נמנעים.

יולי יואל אדלשטיין: אני קובע כי גם הצעת האי-אמון של סיעת ש"ס לא נתקבלה.

יולי יואל אדלשטיין: [מס' מ/148; "דברי הכנסת", חוב' י"ב, עמ' 18001; נספחות.

יולי יואל אדלשטיין: ]

יולי יואל אדלשטיין: חברי הכנסת, אנחנו ממשיכים בסדר-היום: הצעת חוק הסניגוריה הציבורית (תיקון מס' 9 והוראת שעה), התשס"ה-2005 - קריאה שנייה וקריאה שלישית.

יולי יואל אדלשטיין: יציג את הצעת החוק יושב-ראש ועדת החוקה, חוק ומשפט, חבר הכנסת מיכאל איתן.

יולי יואל אדלשטיין: בבקשה.

יולי יואל אדלשטיין: חברי הכנסת, אני מבקש שקט.

מיכאל איתן: בסדר, לא ביקשתי שתשתיק אותם, רק התפלאתי מה כולם עושים כאן.

יולי יואל אדלשטיין: כולם מתעניינים בסניגוריה הציבורית.

יולי יואל אדלשטיין: אני לא מבין את השאלה שלך.

מיכאל איתן: אדוני היושב-ראש, כנסת נכבדה, אחת הזכויות של כל אזרח היא לקבל סיוע משפטי כאשר הוא ניצב לפני האשמה מצד המדינה.

מיכאל איתן: אנחנו יודעים שהמנגנון הזה, שעל בסיסו מתקיימת חברה של חוק – שמירת החוק, אכיפת החוק והבאת אנשים שעוברים על החוק לדין – הוא מנגנון כמו כל מנגנון חברתי אחר, שיש בו לא פעם טעויות ועיוותים, ויש מקרים שבהם אנשים מורשעים על לא עוול בכפם.

מיכאל איתן: נמצא במחקרים שלא פעם יש קשר ישיר בין מספר הטעויות, בין הרשעת אנשים על לא עוול בכפם ובין העובדה שאנשים לא תמיד מיוצגים על-ידי עורך-דין.

מיכאל איתן: מכאן אנחנו מסיקים את המסקנה המתבקשת, שחברה צודקת היא חברה שמאפשרת בתהליך האשמת אדם גם ייצוג על-ידי עורך-דין, כדי שהצדק ייעשה בצורה טובה יותר.

מיכאל איתן: אין להניח מכך שאין טעויות גם במקרים שבהם יש ייצוג, אבל אין ספק שמספר הטעויות אז קטן יותר.

מיכאל איתן: החוק מחייב מינוי סניגור ציבורי במקרים שבהם אין לנאשם הגנה משפטית.

מיכאל איתן: התיקון שאנחנו מציעים היום מדבר על פרוצדורה מיוחדת מאוד, שבה קוראים לנאשמים רבים לבוא ליום מרוכז, שבו מתקיים רק השלב הראשון של משפטם – שלב ההקראה, שבו מקריאים להם את כתב האישום ובו הם אומרים אם הם מודים באשמה או אינם מודים בה.

מיכאל איתן: מסתבר שיש נאשמים שמגיעים לימי ההקראה המרוכזים האלה בלא ייצוג משפטי, ומטרת התיקון שאנחנו מציעים בחוק הסניגוריה הציבורית היא שנאשם שהוזמן בתחילת משפטו, לשם קיום ההליך המשפטי הראשון בישיבה שבה נערכים דיונים מרוכזים לגבי נאשמים רבים, והופיע ללא סניגור, ימונה לו סניגור.

מיכאל איתן: המינוי מתבצע עוד לפני ההקראה, על מנת שהנאשם יוכל לקבל איזו הדרכה באשר לזכויותיו ולהחלטה שהוא עומד לקבל אם להודות באשמה, כן או לא.

מיכאל איתן: זה שלב חשוב מאוד, והסניגוריה הציבורית תיתן ייעוץ כזה, ייעוץ משפטי לכל נאשם שאינו מיוצג על-ידי עורך-דין כבר בשלב הזה.

מיכאל איתן: אבל המינוי של הסניגור יהיה רק לצורך ההכרעה בשלב המקדמי הזה, באותו יום דיונים מרוכז.

מיכאל איתן: אם הנאשם מודה, מעבירים את זה לקביעת גזר-הדין.

מיכאל איתן: אם הוא אינו מודה, מעבירים את זה להוכחות.

מיכאל איתן: אבל כבר בשלב הזה יש לו עורך-דין מטעם הסניגוריה הציבורית, אם הוא בא ללא עורך-דין ומסכים שסניגור ציבורי ייצג אותו.

מיכאל איתן: מה שקורה הוא, שהמינוי של הסניגור הציבורי הוא רק לשלב הזה, כיוון שלגבי המשך המשפט יש קריטריונים, שהרי המדינה אינה יכולה לספק לכל אחד ייעוץ משפטי, והיא עושה את זה על-פי קריטריונים שמשולבים בהם חומרת העבירה והמצב הכלכלי.

מיכאל איתן: באותה נשימה שבה אנחנו מתקנים וקובעים את הייצוג בימי ההקראה המרוכזים, שבהם מתקיימים משפטים לנאשמים רבים באותו יום, אנחנו מבקשים להוסיף פסקה לסעיף 18(ב) לחוק הסניגוריה הציבורית, שמדבר על קביעת שיקול דעתו של בית-המשפט למינוי סניגור לנאשם.

מיכאל איתן: אנחנו מחזירים בעצם נוסחה קודמת, אשר העניקה לבית-המשפט שיקול דעת רחב למנות לנאשם סניגור כל זמן שהוא סבר שהנאשם אינו יכול לנהל את המשפט כשהוא איננו מיוצג.

מיכאל איתן: שיקול הדעת הרחב נדחה במידה רבה כתוצאה ממחשבות או מחששות שיהיו אילוצים תקציביים שיטילו על אוצר המדינה מעמסה שלא יוכלו לעמוד בה.

מיכאל איתן: על רקע הניסיון שהיה ונוכח הסכמת משרד האוצר, שאפשר להרחיב את שיקול הדעת, אנחנו מבקשים מהכנסת בהצעת החוק הזאת גם להרחיב את שיקול הדעת ולהרחיב את מספר המקרים שבהם יינתן לנאשם סניגור על חשבון הציבור.

מיכאל איתן: כאמור, אני מבקש מהכנסת לאשר את שני הסעיפים בהצעת החוק הנוכחית.

מיכאל איתן: האחד, שמתייחס לפרוצדורה בהקראות, יהיה כהוראת שעה לשנתיים, כי כל נושא ההקראות המרוכזות צריך לעבור תיקונים בהצעת חוק כוללת שמשרד המשפטים מכין, והיא תבוא בקשר לתיקון לחוק סדר הדין הפלילי.

מיכאל איתן: כאשר יבוא שם התיקון, אנחנו נכניס גם את עניין הסניגוריה.

מיכאל איתן: לכן אנחנו מבקשים, על מנת לדרבן את משרד המשפטים, לא לקבוע את זה כהוראת קבע, אלא כהוראת שעה לשנתיים, מתוך תקווה שבמשך השנתיים הללו נצליח גם לחוקק את החוק הנוגע להסדרת ההקראות המרוכזות, ובתוך אותה תקופה נשלב בפרוצדורה הכוללת גם את המהלך הזה שעליו דיברתי, של מינוי סניגור על חשבון הציבור לכל מי שמגיע ליום הקראות מרוכז ללא סניגור, ואינו יודע אפילו מה הן זכויותיו או מה השיקולים, האם להודות או לא להודות בהליך ההקראה.

מיכאל איתן: אם הוא בא עם סניגור או אם הוא מסרב, מובן שהוא יוכל שלא לקבל את השירות הזה.

מיכאל איתן: אבל אם הוא רוצה לקבל התייעצות כזאת, היא תינתן לו על חשבון המדינה.

מיכאל איתן: אני מקווה שהכנסת תאשר את הצעת החוק הזאת, ויום אחד גם נגיע לכך שנוכל להעניק סניגור לכל מי שמבקש, לא רק בימי הקראה מרוכזים רק לשלב ההקראה עצמו, אלא לגבי כל ההליך הפלילי.

מיכאל איתן: כי כפי שאמרתי, הליך פלילי שבו אדם מופיע ללא סניגור, ללא ייצוג, מטבע הדברים הוא פגיע יותר לתקלות וקשיים ועיוות דין.

מיכאל איתן: מספר המקרים של אנשים שהורשעו על לא עוול בכפם בהליכים ללא ייצוג הוא יותר גדול.

מיכאל איתן: השאיפה היא, כאשר המדינה תוכל להרשות לעצמה את זה, להעניק סניגור ציבורי לכל נאשם שאין לו ייצוג, ולא רק בימי ההקראות המרוכזים ורק בשלב של הקראת כתב האישום.

מיכאל איתן: תודה.

יולי יואל אדלשטיין: תודה ליושב-ראש ועדת החוקה, חוק ומשפט, חבר הכנסת איתן.

יולי יואל אדלשטיין: לחוק יש הסתייגויות.

יולי יואל אדלשטיין: לסעיף ראשון, הסתייגות של חבר הכנסת עזמי בשארה - אינו נוכח; חבר הכנסת ג'מאל זחאלקה - אינו נוכח.

יולי יואל אדלשטיין: חבר הכנסת ואסל טאהא, אתה רוצה לנמק את ההסתייגות?

ואסל טאהא: כן.

יולי יואל אדלשטיין: בבקשה, אדוני.

ואסל טאהא: אדוני היושב-ראש, חברי הכנסת, אנחנו בעד הצעת חוק הסניגוריה הציבורית (תיקון מס' 9 והוראת שעה), מפני שהוא נותן לנאשם אפשרות למשפט הולם, לייעוץ הולם, מאפשר לו לעמוד בצורה נאותה בפני בית-המשפט.

ואסל טאהא: הלוואי שהמציע היה מציע שכל אזרח שאין ביכולתו לייפות את כוחו של סניגור, תהיה לו האפשרות שהמדינה תמנה לו סניגור שיעמוד בפני בית-המשפט על מנת לאפשר לנזקקים שאין ביכולתם להגן על עצמם, שיעשו כך.

יולי יואל אדלשטיין: תודה רבה לחבר הכנסת ואסל טאהא, גם על הקיצור הנמרץ בדבריו.

יולי יואל אדלשטיין: חברת הכנסת אתי לבני, יש לך שתי הסתייגויות, גם לסעיף ראשון וגם לסעיף שלישי.

יולי יואל אדלשטיין: האם את רוצה לנמק?

אתי לבני: כן.

יולי יואל אדלשטיין: בבקשה.

אתי לבני: אדוני היושב-ראש, חברותי וחברי חברי הכנסת, העליתי שתי הסתייגויות להצעת חוק הסניגוריה הציבורית (תיקון מס' 9 והוראת שעה).

אתי לבני: הראשונה שבהן אומרת, שבסעיף 1(2), במקום הנוסח שרשום בפניכם: "אין בהוראות סעיף זה כדי למנוע מבית-המשפט למנות לנאשם סניגור - - - ", אני מבקשת לקבוע כי בית-המשפט ימנה לנאשם סניגור.

אתי לבני: זה לא רק עניין של סמנטיקה, זה לא רק הדרך החיובית להציג את זה, אלא יש כאן מסר.

אתי לבני: המסר הוא, שזכות הגנה משפטית קנויה לאדם כחלק מזכויות היסוד שלו.

אתי לבני: זכויות במשפט הן חלק ממגילת הזכויות בכל חוקה, ואני מקווה שהן ייכנסו גם לחוקה שלנו.

אתי לבני: דא עקא, שהזכות הזאת עולה כסף, ולכן חוק הסניגוריה הציבורית קבע כללים מתי יינתן סניגור לנאשם, כדי שהוא יהיה מיוצג בפני בית-המשפט במקרים היותר חמורים.

אתי לבני: לכן נקבע בחוק, שהוא חוק יחסית חדש, שעד סכום הכנסה מסוים, נדמה לי שזה קצת מעל שכר המינימום, יהיה אדם זכאי לסניגור מטעם המדינה.

אתי לבני: זה מצטרף לכך שהוא מועמד לדין על עבירה שהעונש בגינה הוא עונש מעל x שנות מאסר.

אתי לבני: כלומר, בעבירות חמורות מסוג פשע ועבירות נוספות, המדינה חייבת לתת לו סניגור.

אתי לבני: למה בא החוק הזה?

אתי לבני: החוק הזה בא מהפרקטיקה.

אתי לבני: אתם יודעים, כאשר אדם עומד לדין בבית-משפט ללא ייצוג, הסיכוי שהוא יורשע מתקרב ל-100%.

אתי לבני: אולם כאשר יש לאותו אדם סניגור, הסיכוי שהוא לא יורשע, יזוכה, אם מחמת חוסר ראיות או מכל סיבה אחרת, או יזוכה באופן מלא או יורשע על סעיף הרבה יותר קל, הן במסגרת עסקת טיעון או מכל סיבה אחרת, הוא הרבה יותר גדול.

אתי לבני: כלומר, יש אנשים, שאם היה להם פה, אם היה להם סניגור, היו יוצאים ללא העונשים שהם מחויבים בהם בשל חוסר ייצוג.

אתי לבני: לכן, אני מבקשת, שבית-המשפט, ברוח הצעת החוק הסניגוריה הציבורית, כאשר ביום דיונים מרוכז - אני בטוחה שרבים לא יודעים מה זה יום דיונים מרוכז; יום דיונים מרוכז הוא יום שבו הרבה מאוד תיקים נדונים בבת-אחת, יום שלם, בסוג מסוים של עבירות לגבי נאשמים שיש סיכוי שהם יודו בעבירה וכל התיק יסתיים באותו יום.

אתי לבני: כלומר, לא יתנהל דיון בהוכחות אלא תהיה הודאה והרשעה באותו יום.

אתי לבני: זה המצב שבו הסיכון שיורשעו חפים מפשע ללא ייצוג הוא הגדול ביותר.

אתי לבני: לכן, בא כאן התיקון ואומר, שבית-המשפט, כאשר ביום דיונים מרוכז כזה רואה שעומד להיענש אותו נאשם מייד לאחר שהודה, כאשר הוא סבור שהמשפט לא יוכל להתנהל כאשר הנאשם אינו מיוצג, ימנה לו סניגור מן הסניגוריה הציבורית.

אתי לבני: כלומר, יש פה ניסיון ליצור איזה צדק יותר נרחב מזה שקיים היום.

אתי לבני: לכן, אני מבקשת לתמוך בהסתייגות שלי שאומרת לבית-המשפט: תשקלו מי עומד לפניכם, אם יש חשש שלא ייעשה צדק, ואז ימנה בית-המשפט סניגור לאותו נאשם.

אתי לבני: הדבר השני שאני מבקשת הוא להחיל את החוק לא ב-31 בדצמבר 2006 אלא ב-31 בדצמבר 2005.

אתי לבני: כלומר, לא בעוד שנתיים אלא בעוד שנה.

אתי לבני: למה זה?

אתי לבני: מאחר שיום דיונים מרוכז, שהוא מאוד בעייתי מבחינת הצדק, מבחינת הנאשמים, צריך להסדיר אותו בחוק; הוא לא מוסדר היום, הכול פרוץ.

אתי לבני: לא לתת למשרד המשפטים שנתיים, מספיקה שנה אחת לחוקק את החוק הזה.

אתי לבני: אני מבקשת לתמוך בשתי ההסתייגויות הללו.

אתי לבני: תודה רבה.

יולי יואל אדלשטיין: תודה רבה.

יולי יואל אדלשטיין: אדוני יושב-ראש ועדת החוקה, נעבור להצבעה?

מיכאל איתן: אני רוצה להשיב.

יולי יואל אדלשטיין: אדוני רוצה להשיב, בבקשה.

יולי יואל אדלשטיין: יושב-ראש ועדת החוקה, חוק ומשפט, חבר הכנסת מיכאל איתן, רוצה להשיב למנמקי ההסתייגויות.

מיכאל איתן: אני אשיב בקצרה לחברת הכנסת אתי לבני.

עמרי שרון: קח את הזמן שלך לדבר.

מיכאל איתן: שתי דקות; תסתכלו על השעון, שתי דקות ואני מסיים.

מיכאל איתן: חברת הכנסת אתי לבני, אני מבקש ממך לשים לב להסתייגות שאת עצמך כתבת.

מיכאל איתן: את כתבת: בית-המשפט ימנה לנאשם סניגור אם הוא סבור שאינו יכול לנהל הליך הוגן.

מיכאל איתן: כלומר, השארת את שיקול הדעת בידי בית-המשפט.

מיכאל איתן: הצעת החוק שלנו מדברת בדיוק באותה צורה: "אין בהוראות סעיף זה כדי למנוע מבית-המשפט למנות לנאשם סניגור אם הוא סבור שאינו יכול לנהל את המשפט".

אתי לבני: אני אמרתי.

מיכאל איתן: כן, אבל את אמרת למנות, בית-המשפט לא ממנה, אין לו חובה, יש לו שיקול דעת אם הוא סבור, ואותו הדבר המצב כאן.

מיכאל איתן: אשר להבדל השני, אנחנו מציעים - שאינו יכול לנהל את המשפט.

מיכאל איתן: אני אסביר לך גם למה.

מיכאל איתן: את כותבת: על מנת שיהיה הליך משפטי הוגן.

מיכאל איתן: אין הבדלים גדולים בנוסחים ובעצם הם מכוונים לאותה מטרה.

מיכאל איתן: ובכל אופן, אנחנו מבקשים להיצמד להצעת החוק המקורית.

מיכאל איתן: את צריכה לזכור, מדובר בהצעת חוק שהיתה קיימת קרוב לעשור, היא הוקפאה בשנתיים האחרונות בגלל חוק ההסדרים ובגלל בעיות תקציביות.

מיכאל איתן: אנחנו מחזירים עטרה ליושנה, אז למה אנחנו צריכים לשנות את הנוסח המקורי?

מיכאל איתן: שם היה כתוב: אינו יכול לנהל את המשפט, ואנחנו חוזרים עם אותו ביטוי בדיוק שאליו התרגל בית-המשפט ועל-פיו הוא פסק.

מיכאל איתן: תודה רבה.

יולי יואל אדלשטיין: תודה רבה.

יולי יואל אדלשטיין: אני קובע חד-משמעית, שיושב-ראש ועדת החוקה, חוק ומשפט השיב בפחות משתי דקות, כפי שהבטיח.

יולי יואל אדלשטיין: חברי הכנסת, אנחנו נעבור להצבעה על הצעת חוק הסניגוריה הציבורית (תיקון מס' 9 והוראת שעה), התשס"ה-2005.

יולי יואל אדלשטיין: לשם החוק אין הסתייגויות.

יולי יואל אדלשטיין: לכן, נצביע כנוסח הוועדה.

יולי יואל אדלשטיין: מי בעד, מי נגד - נא להצביע על שם החוק כנוסח הוועדה.

יולי יואל אדלשטיין: הצבעה מס' 3 בעד שם החוק – 36 נגד – אין נמנעים – אין שם החוק נתקבל.

יולי יואל אדלשטיין: בעד - 36, אין מתנגדים או נמנעים.

יולי יואל אדלשטיין: שם החוק אושר כנוסח הוועדה.

יולי יואל אדלשטיין: לסעיף 1, הסתייגות של חברי הכנסת עזמי בשארה, ג'מאל זחאלקה, ואסל טאהא - לא נמצאים כאן ולכן לא נוכל להצביע על ההסתייגות שלהם.

יולי יואל אדלשטיין: חברת הכנסת אתי לבני מבקשת להצביע?

אתי לבני: כן.

יולי יואל אדלשטיין: אכן.

יולי יואל אדלשטיין: ההצבעה על הסתייגותה של חברת הכנסת אתי לבני לסעיף 1 החלה.

יולי יואל אדלשטיין: הצבעה מס' 4 בעד ההסתייגות – 9 נגד – 23 נמנעים - 1 ההסתייגות של חברת הכנסת אתי לבני לסעיף 1 לא נתקבלה.

יולי יואל אדלשטיין: להלן התוצאות: בעד - 9, מתנגדים - 23, נמנע אחד, ההסתייגות לא נתקבלה.

יולי יואל אדלשטיין: לכן נצביע על סעיפים 1-2 כנוסח הוועדה.

יולי יואל אדלשטיין: לסעיף 2 אין הסתייגויות.

יולי יואל אדלשטיין: סעיפים 1-2 כנוסח הוועדה – בבקשה, ההצבעה החלה.

יולי יואל אדלשטיין: הצבעה מס' 5 בעד סעיפים 1-2, כהצעת הוועדה – 32 נגד – אין נמנעים – אין סעיפים 1-2, כהצעת הוועדה, נתקבלו.

יולי יואל אדלשטיין: חברי הכנסת, בעד - 32, מתנגדים - אין, נמנעים – אין.

יולי יואל אדלשטיין: סעיפים 1-2 התקבלו כנוסח הוועדה.

יולי יואל אדלשטיין: לסעיף 3, חברת הכנסת אתי לבני, נצביע על ההסתייגות שלך?

יולי יואל אדלשטיין: נצביע.

יולי יואל אדלשטיין: הצבעה על הסתייגותה של חברת הכנסת אתי לבני לסעיף 3 - מי בעד, מי נגד?

יולי יואל אדלשטיין: נא להצביע.

יולי יואל אדלשטיין: הצבעה מס' 6 בעד ההסתייגות – 7 נגד – 27 נמנעים – אין ההסתייגות של חברת הכנסת אתי לבני לסעיף 3 לא נתקבלה.

יולי יואל אדלשטיין: בעד - 7, מתנגדים - 27, אין נמנעים.

יולי יואל אדלשטיין: ההסתייגות לא התקבלה.

יולי יואל אדלשטיין: לכן גם על סעיף 3 נוכל להצביע כנוסח הוועדה.

יולי יואל אדלשטיין: מי בעד, מי נגד?

יולי יואל אדלשטיין: נא להצביע.

יולי יואל אדלשטיין: הצבעה מס' 7 בעד סעיף 3, כהצעת הוועדה – 35 נגד – אין נמנעים – אין סעיף 3, כהצעת הוועדה, נתקבל.

יולי יואל אדלשטיין: בעד - 35, אין מתנגדים או נמנעים.

יולי יואל אדלשטיין: אני קובע שגם סעיף 3 אושר כנוסח הוועדה.

יולי יואל אדלשטיין: חברי הכנסת, לא נתקבלו הסתייגויות, נוכל לעבור להצבעה בקריאה שלישית.

יולי יואל אדלשטיין: חוק הסניגוריה הציבורית (תיקון מס' 9 והוראת שעה), התשס"ה-2005 - מי בעד, מי נגד?

יולי יואל אדלשטיין: קריאה שלישית - נא להצביע.

יולי יואל אדלשטיין: הצבעה מס' 8 בעד החוק – 37 נגד – אין נמנעים – אין חוק הסניגוריה הציבורית (תיקון מס' 9 והוראת שעה), התשס"ה-2005, נתקבל.

יולי יואל אדלשטיין: בעד - 37, אין מתנגדים או נמנעים.

יולי יואל אדלשטיין: חוק הסניגוריה הציבורית (תיקון מס' 9 והוראת שעה) אושר בשלוש קריאות.

יולי יואל אדלשטיין: החלטה בדבר תיקון טעות בחוק הסדרת העיסוק בייצוג על-ידי יועצי מס, התשס"ה-2005 [נספחות.

יולי יואל אדלשטיין: ]

יולי יואל אדלשטיין: הנושא הבא: החלטת ועדת החוקה, חוק ומשפט בדבר תיקון טעות בחוק הסדרת העיסוק בייצוג על-ידי יועצי מס, התשס"ה-2005.

יולי יואל אדלשטיין: יציג את תיקון הטעות יושב-ראש ועדת החוקה, חוק ומשפט, חבר הכנסת איתן.

מיכאל איתן: רבותי חברי הכנסת, אדוני היושב-ראש, אני מבקש את אישור הכנסת לדבר זעיר מאוד: בחוק הסדרת העיסוק בייצוג על-ידי יועצי מס, בסעיפים 42(2), 43, 45(2) ו-46, כתוב בטעות: "ייצוג בענייני מס", וצריך להיות כתוב: "ייצוג על-ידי יועצי מס".

מיכאל איתן: אנחנו צריכים להחליף את המלה, כך שבמקום "בענייני" יהיה כתוב "על-ידי יועצי".

מיכאל איתן: נפלה טעות בהדפסה, ולצערי הרב לא שמנו לב לכך כשהצעת החוק הונחה במליאה.

מיכאל איתן: פשוט – מישהו טעה טעות סופר, ואנחנו מבקשים לתקן.

מיכאל איתן: החוק כבר אושר, ואין כאן ויכוח על שום נושא לגופו, רק טעות: מלה הוחלפה במלה, ואני מבקש להחזיר את המלים למקומן הנכון.

מיכאל איתן: תודה.

יולי יואל אדלשטיין: תודה ליושב-ראש ועדת החוקה, חבר הכנסת מיכאל איתן.

יולי יואל אדלשטיין: חברי הכנסת, נצביע על תיקון טעות בחוק הסדרת העיסוק בייצוג על-ידי יועצי מס, התשס"ה-2005.

יולי יואל אדלשטיין: נא להצביע.

יולי יואל אדלשטיין: הצבעה מס' 9 בעד ההחלטה – 28 נגד – 1 נמנעים – אין ההחלטה בדבר תיקון טעות בחוק הסדרת העיסוק בייצוג על-ידי יועצי מס, התשס"ה-2005, נתקבלה.

יולי יואל אדלשטיין: בעד – 28, נגד – 1, אין נמנעים.

יולי יואל אדלשטיין: הטעות בחוק הסדרת העיסוק בייצוג על-ידי יועצי מס תוקנה.

יולי יואל אדלשטיין: [מס' כ/56; "דברי הכנסת", חוב' ט', עמ' 17361; נספחות.

יולי יואל אדלשטיין: ]

יולי יואל אדלשטיין: חברי הכנסת, הנושא הבא: הצעת חוק השבת קצבה לבן-זוג שנישא בשנית ונישואיו השניים פקעו (תיקוני חקיקה), התשס"ה-2005.

יולי יואל אדלשטיין: יציג את ההצעה יושב-ראש ועדת העבודה, הרווחה והבריאות, חבר הכנסת שאול יהלום.

שאול יהלום: אדוני היושב-ראש, כנסת נכבדה, אני מתכבד להביא לקריאה שנייה ולקריאה שלישית את הצעת חוק השבת קצבה לבן-זוג שנישא בשנית ונישואיו השניים פקעו (תיקוני חקיקה), התשס"ה-2005.

שאול יהלום: חוק שירות הקבע בצבא-הגנה לישראל (גמלאות) [נוסח משולב], התשמ"ה-1985, קובע, כי לבן-זוג הזכאי לקצבה לפי החוק, אשר נישא בשנית, ישולם מענק בשיעור הקבוע בחוק, והקצבה לא תשולם לו עוד.

שאול יהלום: החוק קובע, כי אם פקעו נישואיו השניים של בן-הזוג בתוך 20 שנה ממועד הנישואים השניים, הוא ישוב להיות זכאי לקצבה, בהפחתת סכום המענק ששולם לו לרגל הנישואים השניים.

שאול יהלום: הסדר דומה קיים בחוק שירות המדינה (גמלאות) [נוסח משולב], התש"ל-1970, אך בחוק הזה, לגבי שירות המדינה, התקופה שבמסגרתה פקיעת הנישואים השניים מזכה בהשבת הקצבה היא עשר שנים בלבד.

שאול יהלום: הצעת החוק שאני מתכבד להביא לבית היא לבטל לחלוטין את מגבלת הזמן הקבועה בחוק שירות הקבע ובחוק שירות המדינה לצורך השבת הזכאות לתשלום קצבה חודשית לבן-הזוג, מאחר שמגבלה זו מהווה הבחנה בין הזכאים לשוב לקבל את הקצבה לבין אלה שאינם זכאים לכך, ומה הקריטריון?

שאול יהלום: מועד פקיעת הנישואין בלבד.

שאול יהלום: ראוי לציין, כי גם בחוק משפחות חיילים שנספו במערכה (תגמולים ושיקום), התש"י-1950, אין הגבלה של מועד פקיעת הנישואים השניים בכל הקשור להשבת הזכאות לקצבה לבן-זוג שנישא בשנית ושנישואיו פקעו.

שאול יהלום: אדוני היושב-ראש, רבותי חברי הכנסת, אני משבח ומברך מכאן את חברי הכנסת היוזמים: האחים דני ואהוד יתום, חמי דורון, איתן כבל, אילנה כהן, רן כהן ויולי תמיר, יוזמי הצעת החוק שמטרתה להקל על בני-הזוג של המשרתים בצבא הקבע ושל עובדי מדינה אחרים שנפטרו, הזכאים לגמלאות מכוח חוק שירות הקבע וחוק שירות המדינה (גמלאות).

שאול יהלום: אני רוצה להביע את בקשתי, את תפילתי ואת תקוותי, שיוסדר עוד נושא שקשור לגמלאות, שאנחנו עוסקים בו במשך השנים, ולפיו הגמלה – ועל כך אין ויכוח כרגע – מופסקת עם הנישואים השניים; כאן מדובר רק בהשבת הקצבה אחרי פקיעת הנישואים השניים.

שאול יהלום: אנחנו יודעים שמקרים אלה, של הפסקת הקצבה עם הנישואים השניים, אינם צודקים, משום שמצד אחד המדינה חוסכת כסף, ומצד שני אלמנות רבות חיות עם בני-זוג שלא על סמך נישואים רשמיים, כדי שלא לאבד את הגמלה.

שאול יהלום: מן הראוי שגם עם הנישואים השניים יישאר לפחות חלק מהגמלה.

שאול יהלום: במשך השנים הצענו להשאיר את הגמלה, להשאיר חלק מהגמלה, להשאיר 25% מהגמלה, ועד היום אין הסכמה של האוצר.

שאול יהלום: אני מתפלל שגם הדברים האלה יוסדרו.

שאול יהלום: בכל אופן, גם הצעת החוק הזאת מתקנת משהו, וגם היא טובה וראויה.

שאול יהלום: אני מברך את חברי הכנסת, כפי שכבר אמרתי.

שאול יהלום: הצעת החוק מוגשת ללא הסתייגויות, ואני מבקש לקבלה בקריאה שנייה ובקריאה שלישית.

שאול יהלום: תודה רבה.

יולי יואל אדלשטיין: תודה רבה ליושב-ראש ועדת העבודה, הרווחה והבריאות, חבר הכנסת שאול יהלום.

יולי יואל אדלשטיין: כאמור, אין הסתייגויות, לכן נוכל להצביע על החוק, קרי על שם החוק ועל הסעיפים 1, 2 ו-3, בקריאה שנייה.

יולי יואל אדלשטיין: מי שמעוניין להצביע, נא לשבת.

יולי יואל אדלשטיין: ההצבעה החלה.

יולי יואל אדלשטיין: הצבעה מס' 10 בעד סעיפים 1–3 – 21 נגד – אין נמנעים – אין סעיפים 1–3 נתקבלו.

שאול יהלום: לא הספקתי להצביע.

יולי יואל אדלשטיין: 22 בעד, ובכללם יושב-ראש ועדת העבודה והרווחה, חבר הכנסת יהלום, אין מתנגדים ואין נמנעים.

יולי יואל אדלשטיין: החוק אושר בקריאה שנייה.

יולי יואל אדלשטיין: אנחנו עוברים להצבעה בקריאה שלישית.

יולי יואל אדלשטיין: מי בעד?

יולי יואל אדלשטיין: מי נגד?

יולי יואל אדלשטיין: נא להצביע.

יולי יואל אדלשטיין: הצבעה מס' 11 בעד החוק – 25 נגד – אין נמנעים – אין חוק השבת קצבה לבן-זוג שנישא בשנית ונישואיו השניים פקעו (תיקוני חקיקה), התשס"ה-2005, נתקבל.

יולי יואל אדלשטיין: בעד – 25, אין מתנגדים ואין נמנעים.

יולי יואל אדלשטיין: החוק אושר בשלוש קריאות.

יולי יואל אדלשטיין: ראשון היוזמים, חבר הכנסת דני יתום, מבקש לומר כמה מלים.

דני יתום: אני מבקש להודות לכל מי שעמלו וטרחו להביא את החוק לקריאה השנייה ולקריאה השלישית בלי שנמצאו מסתייגים והסתייגויות.

דני יתום: אני מבקש להודות ליושב-ראש ועדת העבודה, הרווחה והבריאות, חבר הכנסת שאול יהלום, לכל חברי הוועדה שהשתתפו בדיונים ולצוות הוועדה.

דני יתום: על-ידי תיקון החוק בא על תיקונו עיוות של שנים ארוכות, ודווקא בקרב נשים שאיבדו את יקיריהן.

דני יתום: החוק הקודם, שזה עתה תוקן, לא רק שלא היטיב עמן, אלא אף גרם להן עוול, וראוי היה לתקן זאת.

דני יתום: על כך תודותי וברכותי.

דני יתום: אני רק רוצה לומר עוד, שהסיבה לכך שהחוק הזה בא על תיקונו היא פנייה של אלמנות צה"ל אלי, וודאי גם לאחרים, שבה הן הציגו את המצב, שיש בו עיוות גדול, ובהסכמת

דני יתום: כם הבאנו אותו למצב טוב הרבה יותר.

דני יתום: תודותי וברכותי.

יולי יואל אדלשטיין: תודה לחבר הכנסת דני יתום, אחד היוזמים.

יולי יואל אדלשטיין: [מס' כ/62; "דברי הכנסת", חוב' י"ג, עמ' 18411; נספחות.

יולי יואל אדלשטיין: ]

יולי יואל אדלשטיין: נעבור לנושא הבא: הצעת חוק מבקר המדינה (תיקון מס' 35), התשס"ה-2005.

יולי יואל אדלשטיין: יציג את ההצעה יושב-ראש הוועדה לענייני ביקורת המדינה, חבר הכנסת אמנון כהן.

יולי יואל אדלשטיין: בבקשה, אדוני.

אמנון כהן: אדוני היושב-ראש, חברי חברי הכנסת, אני מתכבד להביא לפניכם את הצעת חוק מבקר המדינה (תיקון מס' 35), התשס"ה-2005, לקריאה שנייה ולקריאה שלישית.

אמנון כהן: הצעת חוק זו היא מיזוג של שתי הצעות חוק: האחת של חבר הכנסת מתן וילנאי וחבר הכנסת יובל שטייניץ, והשנייה של חבר הכנסת רן כהן וחבר הכנסת חיים רמון.

אמנון כהן: שני המציעים, מתן וילנאי וחיים רמון, הפכו לאחרונה לשרים ולפיכך נמחקו מרשימת יוזמי הצעת החוק, לצערי.

יולי יואל אדלשטיין: אבל לא לצערם.

אמנון כהן: אולי לצערם.

אמנון כהן: אני לא יודע כמה זמן הם יחזיקו מעמד שם, אבל כאן הם היו נכנסים לספר החוקים של מדינת ישראל.

אמנון כהן: לאחרונה דובר ונכתב רבות על הצורך לחזק את הפיקוח הפרלמנטרי על מערכת הביטחון.

אמנון כהן: דין-וחשבון של הוועדה הציבורית לבחינת הפיקוח הפרלמנטרי על מערכת הביטחון והדרכים לשיפורו, אשר הוגש בחודש האחרון על-ידי פרופסור אמנון רובינשטיין ליושב-ראש הכנסת, הדגיש את החולשות המאפיינות את הפיקוח של הכנסת על מערכת הביטחון, דהיינו על צה"ל ועל זרועות הביטחון האחרות.

אמנון כהן: מטרת הצעת החוק שמונחת לפניכם היא לשפר ולחזק את הפיקוח הפרלמנטרי על מערכת הביטחון ועל עניינים אחרים, אשר מטבע הדברים אינם באים לידיעת הציבור הרחב.

אמנון כהן: דווקא בעניינים אלה קיימת חשיבות מכרעת לפיקוח פרלמנטרי - על עניינים שביטחון המדינה מחייב את שמירתם בסוד ובשל כך לא מתאפשר לציבור לדעת עליהם באורח שקוף וברור.

אמנון כהן: במקרים אלה תפקידה של הכנסת, כגוף המפקח על הפעולות של הרשות המבצעת, הוא חיוני ביותר, ומכך נובעת חשיבותה של הצעת חוק זו.

אמנון כהן: הצעת החוק כוללת שני חלקים עיקריים.

אמנון כהן: החלק הראשון מתייחס לדוחות חסויים שמבקר המדינה מגיש גם כיום לכנסת.

אמנון כהן: דוחות חסויים אלה נדונים על-ידי הוועדה לענייני ביקורת המדינה במסגרת ועדת המשנה לצה"ל ולמערכת הביטחון.

אמנון כהן: ועדת משנה זו היא הוועדה היחידה שדנה בדוחות חסויים אלה, ולפיכך נוצר מצב לא תקין.

אמנון כהן: ליקויים העולים מדוח מבקר המדינה בנוגע לנושא שאחת מוועדות המשנה של ועדת החוץ והביטחון אמונה עליו, ומטבע הדברים מקיימת עליו דיונים, לא מובאים לידיעתה, כי נכון להיום הדיון בדוח יכול להיות רק בוועדת המשנה של הוועדה לענייני ביקורת המדינה.

אמנון כהן: לכן מוצע בהצעת החוק שלפניכם, שדוח כזה יובא גם לידיעת יושב-ראש ועדת החוץ והביטחון, והוא יהיה רשאי, בהסכמת יושב-ראש הוועדה לענייני ביקורת המדינה, להביאו לידיעת ועדת משנה של ועדת החוץ והביטחון של הכנסת, שהעניין הנדון בו מצוי בתחום סמכותה, באופן שהדיון שם יוכל להיות יותר ממצה ומועיל.

אמנון כהן: יודגש כי הצעת החוק לא באה לגרוע מסמכויותיה וממעמדה של הוועדה לענייני ביקורת המדינה בהקשר זה.

אמנון כהן: רק ועדת המשנה של ועדה זו היא שתדון בדוחות החסויים הללו, והיא שתגבש סיכומים והצעות לתיקון הליקויים, והיא שתעקוב אחר תיקון הליקויים כפי שעלו בדוח המבקר.

אמנון כהן: אבל הממצאים שעלו בהם יכולים לבוא לידיעת ועדת המשנה של ועדת החוץ והביטחון במסגרת הדיונים השגרתיים של אותה ועדה.

אמנון כהן: החלק השני של הצעת החוק טומן בחובו למעשה מהפכה של ממש.

אמנון כהן: על-פי המצב היום, בעניינים רגישים ביותר הנוגעים לביטחון המדינה, המבקר היה רשאי, לפי בקשת הממשלה, להחליט שלא לערוך דין-וחשבון כלל.

אמנון כהן: כך דווקא בעניינים העדינים והחשובים ביותר הנוגעים לביטחון המדינה לא היו נערכים דוחות של מבקר המדינה ולא היו מובאים כלל ממצאי הביקורת לידיעת הכנסת.

אמנון כהן: בהצעת החוק שלפני

אמנון כהן: כם מוצע לשנות מצב זה באופן שגם בעניינים הנוגעים לסודות מהמעלה הגבוהה ביותר יהיה המבקר רשאי להגיש דין-וחשבון לכנסת, אשר יוטל עליו חיסיון לפי בקשת הממשלה ולפי החלטת המבקר.

אמנון כהן: דוחות חסויים מיוחדים אלה יידונו בוועדת "השניים", ועדה המורכבת מיושב-ראש הוועדה לענייני ביקורת המדינה ויושב-ראש ועדת החוץ והביטחון של הכנסת.

אמנון כהן: בראש ועדה זו יעמוד יושב-ראש הוועדה לענייני ביקורת המדינה.

אמנון כהן: עם קבלת הצעת החוק ייווצר מצב חדש, שבו לראשונה יתאפשר למבקר המדינה להביא לידיעת הכנסת, באמצעות ועדת "השניים", דוחות ביקורת בעניינים חסויים ביותר אשר עד כה לא היה עליהם פיקוח פרלמנטרי של ממש.

אמנון כהן: על כן אני רואה חשיבות רבה בקבלת הצעת חוק זו.

אמנון כהן: אני מקווה שהיא תביא לחיזוק ממשי של הפיקוח הפרלמנטרי על הנושאים הביטחוניים החשובים והרגישים ביותר.

אמנון כהן: אני מבקש את תמיכתם בה.

אמנון כהן: להצעה הוגשו כמה הסתייגויות.

אמנון כהן: אני מבקש שהכנסת תדחה אותן.

אמנון כהן: במעמד הגשת דוח 55א ליושב-ראש הכנסת הבטחתי, שעוד במהלך הכנסת הנוכחית תסיים הוועדה לענייני ביקורת המדינה, שבראשה אני עומד, את דיוניה ותביא בפני הכנסת את הצעת החוק.

אמנון כהן: היום אני זוכה לקיים הבטחתי זו לפני שאני עוזב את הוועדה.

אמנון כהן: אני רוצה להודות ליוזמי החוק, לחברי הוועדה, למנהלת הוועדה, ליועץ המשפטי של הוועדה ולמבקר המדינה שעמד מאחורי היוזמה לחקיקה זו.

אמנון כהן: אני מבקש שוב את תמיכת כל חברי הבית בהצעת חוק חשובה זו.

אמנון כהן: תודה רבה.

יולי יואל אדלשטיין: תודה לחבר הכנסת אמנון כהן, יושב-ראש הוועדה לענייני ביקורת המדינה.

יולי יואל אדלשטיין: יש כמה מסתייגים, אבל הם אינם נוכחים כאן.

יולי יואל אדלשטיין: חברי הכנסת רן כהן, יובל שטייניץ, דוד אזולאי, משה גפני, מוחמד ברכה, עסאם מח'ול ואחמד טיבי - אינם נוכחים כאן.

יולי יואל אדלשטיין: לכן אנחנו נעבור להצבעות ללא הסתייגויות, כפי שביקשת, אדוני.

יולי יואל אדלשטיין: צדיקים מלאכתם נעשית בידי אחרים.

יולי יואל אדלשטיין: אנחנו עוברים להצבעה בקריאה שנייה על הצעת חוק מבקר המדינה (תיקון מס' 35), התשס"ה-2005, כנוסח הוועדה.

יולי יואל אדלשטיין: שם החוק וסעיפים 1 ו-2 - מי בעד?

יולי יואל אדלשטיין: מי נגד?

יולי יואל אדלשטיין: נא להצביע.

יולי יואל אדלשטיין: הצבעה מס' 12 בעד סעיפים 1-2 – 19 נגד – אין נמנעים - אין סעיפים 1-2 נתקבלו.

יולי יואל אדלשטיין: 19 בעד, אין מתנגדים ואין נמנעים.

יולי יואל אדלשטיין: החוק אושר בקריאה שנייה כנוסח הוועדה.

יולי יואל אדלשטיין: אנחנו עוברים להצבעה בקריאה שלישית.

יולי יואל אדלשטיין: ההצבעה החלה.

יולי יואל אדלשטיין: הצבעה מס' 13 בעד החוק - 18 נגד – אין נמנעים - אין חוק מבקר המדינה (תיקון מס' 35), התשס"ה-2005, נתקבל.

יולי יואל אדלשטיין: 18 בעד, אין מתנגדים או נמנעים.

יולי יואל אדלשטיין: החוק אושר כנדרש בשלוש קריאות.

יולי יואל אדלשטיין: [מס' כ/60; "דברי הכנסת", חוב' י"ב, עמ' 18043; נספחות.

יולי יואל אדלשטיין: ]

יולי יואל אדלשטיין: הנושא הבא: הצעת חוק חינוך מיוחד (תיקון מס' 8), התשס"ה-2005, קריאה שנייה וקריאה שלישית.

יולי יואל אדלשטיין: יושבת-ראש ועדת החינוך, התרבות והספורט, חברת הכנסת מלי פולישוק-בלוך, תציג את הצעת החוק.

יולי יואל אדלשטיין: בבקשה.

מל פולישוק-בלוך: אדוני היושב-ראש, כנסת נכבדה, אני מתכבדת להביא לפני הכנסת לקריאה שנייה ושלישית את הצעת חוק חינוך מיוחד (תיקון מס' 8), התשס"ה-2005.

מל פולישוק-בלוך: את ההצעה יזם חבר הכנסת יגאל יאסינוב משינוי עם קבוצה נכבדה של חברי הכנסת.

מל פולישוק-בלוך: חוק חינוך מיוחד, התשמ"ח-1988, קובע, כי יש לתת עדיפות לשילובו של ילד בעל צרכים מיוחדים בחינוך הרגיל.

מל פולישוק-בלוך: לשם כך יש להקפיד על זהירות יתר בתהליך השמתו של ילד ובהחלטה אם לנתבו לחינוך המיוחד או לחינוך הרגיל.

מל פולישוק-בלוך: הצעת חוק זו באה לתקן את סעיפי החוק העוסקים בוועדות ההשמה והערר המופקדות על ניתוב זה.

מל פולישוק-בלוך: סעיף 9 הקיים לחוק החינוך המיוחד, זה העוסק בסמכויות ועדת ההשמה, קובע כי הוועדה תזמין את הורי הילד בעל הצרכים המיוחדים ותאפשר להם או למי מטעמם להשמיע את טיעוניהם.

מל פולישוק-בלוך: כמו כן רשאית הוועדה לשמוע את הילד.

מל פולישוק-בלוך: הדגש הוא במלה "רשאית".

מל פולישוק-בלוך: סעיף 13 לחוק, העוסק בסמכויות ועדת הערר, אינו מתייחס כלל לזכות הורי הילד או הילד עצמו להופיע בפני הוועדה ולהשמיע את טיעוניהם.

מל פולישוק-בלוך: הצעת החוק באה לתקן מצב זה ולחייב את ועדות ההשמה והערר הפועלות לפי החוק להזמין לדיוניהן הן את הילד והן את הוריו, על מנת שיוכלו אנשי הוועדה להתרשם באופן בלתי אמצעי, בטרם יקבלו את החלטתם – החלטה שחורצת גורלו של ילד.

מל פולישוק-בלוך: לפי הצעת החוק, הוועדה תהיה מחויבת להזמין את הורי הילד ואת הילד, וההורים יוכלו לשקול, כמובן לטובת הילד, בהתאם לגילו, מצבו, רמת הבנתו, אם להביאו לדיון בוועדה או לא.

מל פולישוק-בלוך: אני מבקשת מאוד מחברי הבית לאשר את הצעת החוק.

מל פולישוק-בלוך: היא מוגשת ללא הסתייגויות לאחר דיון מעמיק בוועדה.

מל פולישוק-בלוך: ההצעה מוגשת לקריאה שנייה ושלישית כפי שהוכנה על-ידי הוועדה.

מל פולישוק-בלוך: תודה רבה.

עבד-אלמאלכ דהאמשה: תודה רבה לחברת הכנסת מלי פולישוק בלוך.

עבד-אלמאלכ דהאמשה: חברי הכנסת, אין הסתייגויות להצעת החוק.

עבד-אלמאלכ דהאמשה: אנחנו עוברים להצבעה.

עבד-אלמאלכ דהאמשה: הצעת חוק חינוך מיוחד (תיקון מס' 8), התשס"ה-2005, קריאה שנייה - אפשר להצביע.

עבד-אלמאלכ דהאמשה: הצבעה מס' 14 בעד סעיפים 1-2 - 15 נגד – אין נמנעים – אין סעיפים 1-2 נתקבלו.

עבד-אלמאלכ דהאמשה: ברוב של 15 תומכים, אפס מתנגדים ואפס נמנעים, הצעת החוק אושרה בקריאה שנייה.

עבד-אלמאלכ דהאמשה: חברי הכנסת, אנחנו עוברים להצבעה בקריאה שלישית.

עבד-אלמאלכ דהאמשה: אפשר להצביע.

עבד-אלמאלכ דהאמשה: הצבעה מס' 15 בעד החוק – 14 נגד – אין נמנעים – אין חוק חינוך מיוחד (תיקון מס' 8), התשס"ה-2005, נתקבל.

עבד-אלמאלכ דהאמשה: ברוב של 14 תומכים, אפס מתנגדים ואפס נמנעים, אושרה הצעת החוק בקריאה שלישית.

עבד-אלמאלכ דהאמשה: חברי הכנסת, חבר הכנסת מבקש להודות.

יגאל יאסינוב: תודה.

יגאל יאסינוב: אני רוצה להודות לארבע ועדות.

יגאל יאסינוב: קודם כול, לוועדת החינוך בראשות חברת הכנסת מלי פולישוק-בלוך וקודמה, השר לשעבר שלגי; לוועדה לזכויות הילד בראשות הרב מלכיאור; לוועדת העלייה, הקליטה והתפוצות בראשות חברת הכנסת קולט אביטל; וגם לוועדת העבודה, הרווחה והבריאות בראשות שאול יהלום.

יגאל יאסינוב: הצעת החוק היא פרי עבודה של ארבע ועדות.

יגאל יאסינוב: וכמובן, לחברי הכנסת שתמכו בחוק וחתמו והצביעו עבורו.

יגאל יאסינוב: תודה.

עבד-אלמאלכ דהאמשה: תודה רבה לחבר הכנסת יאסינוב.

עבד-אלמאלכ דהאמשה: [רשומות (הצעות חוק, חוב' מ/133).

עבד-אלמאלכ דהאמשה: ]

עבד-אלמאלכ דהאמשה: שר התעשייה, המסחר והתעסוקה מתבקש להעלות לקריאה ראשונה את הצעת חוק חופשה שנתית (תיקון מס' 9), התשס"ה-2004.

אהוד אולמרט: אדוני היושב-ראש, חברי כנסת נכבדים, מדובר בתיקון טכני שאני מקווה שאפשר יהיה להעביר אותו לדיון בוועדה ולהשלים אותו בתוך זמן קצר.

אהוד אולמרט: במה הדברים אמורים?

אהוד אולמרט: היום, לפי חוק חופשה שנתית, שנת העבודה לעניין חופשה שנתית מחושבת מראשית אפריל עד סוף מרס, בעוד כל המערכות הכספיות, הפיננסיות, התקציביות במדינה מתנהלות היום מחודש ינואר ועד סוף דצמבר.

אהוד אולמרט: יוצא שיש כאן איזו אי-התאמה שמכבידה על מעבידים בחישוב תקופת החופשה וההתאמה שלה לזכויות של העובד בעניינים כספיים אחרים.

אהוד אולמרט: מה שמוצע לעשות הוא להנהיג, שעל-פי חוק חופשה שנתית, החופשה השנתית תחושב מ-1 בינואר.

אהוד אולמרט: המשמעות היא, שלצורך שנה אחת שבה יתחיל העניין תהיה השנה יותר קצרה, תהיה של תשעה חודשים, לצורך חישוב החופשה השנתית.

אהוד אולמרט: מוצע בהצעת החוק, שכל החישובים של הזכאויות והימים לאותם תשעה חודשים יותאמו בפרופורציה של תשעה חודשים לזכויות של העובד.

אהוד אולמרט: מכאן ואילך, מינואר 2006, זה יהיה בצורה כזאת.

אהוד אולמרט: זו המהות.

אהוד אולמרט: זה מה שמוגש כאן, ואני מבקש שהכנסת תאשר את זה.

אהוד אולמרט: אין כאן שום שינוי בזכויות או פגיעה בזכויות.

אהוד אולמרט: יש כאן בסך הכול הצעה שנועדה להקל על מעסיקים בהענקת הזכויות בפועל לעובדים, בכל מה שקשור לחופשה שנתית.

אהוד אולמרט: תודה רבה.

עבד-אלמאלכ דהאמשה: תודה רבה לשר התעשייה, המסחר והתעסוקה.

עבד-אלמאלכ דהאמשה: חברי הכנסת, אנחנו עוברים לדיון.

עבד-אלמאלכ דהאמשה: יש רשימה של מתדיינים, וכידוע, כל מתדיין שלא נמצא במליאה בשעת הקראת שמו מאבד את זכותו להשתתף בדיון.

עבד-אלמאלכ דהאמשה: חברי הכנסת ג'מאל זחאלקה, יוסף פריצקי, יעקב מרגי.

עבד-אלמאלכ דהאמשה: חבר הכנסת אורי אריאל, מוותר?

אורי אריאל: אני אצביע בעד.

עבד-אלמאלכ דהאמשה: חברי הכנסת חיים אורון, עסאם מח'ול, אחמד טיבי, אברהם רביץ, משה גפני, מגלי והבה, טלב אלסאנע, אילן ליבוביץ.

עבד-אלמאלכ דהאמשה: עבד-אלמאלכ דהאמשה לא יוכל להשתתף.

עבד-אלמאלכ דהאמשה: חבר הכנסת נסים זאב, בבקשה.

עבד-אלמאלכ דהאמשה: אחריו - אחרון המשתתפים, חבר הכנסת חמי דורון.

נסים זאב: אדוני היושב בראש, כנסת נכבדה, בחוק חופשה שנתית מוגדרת שנת עבודה שמתחילה ב-1 באפריל ומסתיימת ב-31 במרס, בשונה משנת מיסוי, תקציב, מאזנים, שזה מ-1 בינואר כל שנה.

נסים זאב: למעשה, יש כאן חוסר התאמה וכל ההתחשבנות היא מינואר עד ינואר.

נסים זאב: לכן הבעיה של חופשות שמגיעות לעובד, שמחושבות לפי 1 באפריל.

נסים זאב: לכן רוצים לשנות את ההגדרה של שנת עבודה בחוק חופשה שנתית, שתתאים לשנת המיסוי, ויש בזה עניין ואני בהחלט תומך בכך.

נסים זאב: אבל, אני לא מבין, אם כבר אנחנו משנים את התאריכים, למה אנחנו לא משנים לתאריך העברי ואנחנו בעצם שוכחים ששנת המס צריכה להתחיל בראש השנה.

נסים זאב: מזונותיו של אדם קבועים לו מראש השנה עד ראש השנה.

נסים זאב: דווקא היום, שהוא ערב ראש השנה לאילנות, אני רוצה להזכיר לחברים, שיש ארבעה ראשי שנים, וט"ו בשבט הוא אחד מארבעה ראשי שנים, שכן אנחנו היום בליל ט"ו בשבט.

נסים זאב: ראש השנה של המלכים, מלכי ישראל, בסדר הרגלים הוא אחד בניסן.

נסים זאב: אחד באלול הוא ראש השנה למעשר בהמה.

נסים זאב: מה זה מעשר בהמה?

נסים זאב: אני רוצה להסביר לחברים, חמי דורון, חבר הכנסת שכל כך מתעניין במעשרות ובתרומות, את המשמעות של מעשר בהמה: בהמות שנולדו לפני אחד באלול שייכות לשנה הקודמת, שיצאה, ולכן הן מתעשרות לעצמן.

נסים זאב: אותן שנולדו לאחר א' באלול נחשבות שייכות לשנה החדשה, כי לא מעשרים בהמות שנולדו משנה זו לשנה אחרת.

נסים זאב: כי כתוב: עשר תעשר כל מעשר זרעך יוצא השדה שנה שנה.

נסים זאב: זאת אומרת, כל שנה ושנה המעשר שלה.

נסים זאב: אחד בתשרי זה ראש השנה לשמיטות ויובלות, מעשר של תבואה וירקות.

נסים זאב: ט"ו בשבט זה ראש השנה לאילנות.

נסים זאב: מה זה ראש השנה לאילנות?

נסים זאב: זה למעשרות.

נסים זאב: יש שנים שבהן מפרישים מעשר שני ויש שנים שמפרישים מעשר עני.

נסים זאב: הכלל הוא "אבדה" לעני - "אבדה" זה האותיות א', ב', ד', ה'.

נסים זאב: משמיטה לשמיטה יש לנו שש שנים.

נסים זאב: שש שנים תעבוד והשנה השביעית היא שנת השמיטה.

עבד-אלמאלכ דהאמשה: אדוני ימשיך בפרק הבא.

נסים זאב: זה דבר חשוב, זה שייך לט"ו בשבט, ואף אחד פה לא דיבר.

נסים זאב: אנשים חושבים שט"ו בשבט זה רק לטעת עצים.

נסים זאב: צריך שיהיו קצת מושגים מה זה ט"ו בשבט.

נסים זאב: תן לי רק לסיים.

עבד-אלמאלכ דהאמשה: אדוני, סיימת.

עבד-אלמאלכ דהאמשה: אני מודה לך, תוכל בהזדמנות אחרת להמשיך.

נסים זאב: טוב.

נסים זאב: אני מודה לך, אדוני.

נסים זאב: אני אמשיך בהצעת החוק הבאה להסביר קצת על דברי ט"ו בשבט.

עבד-אלמאלכ דהאמשה: תודה רבה לחבר הכנסת זאב.

עבד-אלמאלכ דהאמשה: חבר הכנסת חמי דורון, אחרון המתדיינים, בבקשה.

חמי דורון: אדוני היושב-ראש, אדוני השר, חברי חברי הכנסת, היה ברור לי שצריך להירשם לדבר אחרי חבר הכנסת נסים זאב, מפני שהיה ברור לי שחבר הכנסת זאב ינסה להפוך איזה תיקון טכני בחוק לדברים שאינם קשורים כלל לחוק.

חמי דורון: אדוני היושב-ראש, אני חושב שמדובר בהצעת חוק סבירה, הצעת חוק שברמה העקרונית אכן כדאי שהיא תהיה, כי בסופו של דבר אנחנו חייבים לעבור בכל הנושאים שקשורים במיסוי, בתנאי העבודה ובדברים האלו - אנחנו זקוקים לכך שהדברים האלה אכן ילכו על-פי מועד אחד קבוע בחוק.

חמי דורון: אנחנו מדברים על שריד אנכרוניסטי, מהתקופה שבה שנת המיסוי היתה מאפריל עד מרס.

חמי דורון: וכמו בכל דבר כאשר עושים אותו בחיפזון, אז גם כשתיקנו את חוקי התקציב וכאשר תיקנו את תקופת שנת המס, כרגיל שכחו משהו כאן.

חמי דורון: ולכן, אדוני השר, אני מאוד מקווה, מאחר שאנחנו מדברים על תקופה של תשעה חודשים למעשה, אני מאוד מקווה שאכן יש לכם מנגנון מספיק טוב ומספיק ראוי אשר ידע לחפות על התקופה הקצרה יותר, מכיוון - - -

אהוד אולמרט: כי זה עניין של התאמות.

חמי דורון: נכון, אלא שבדרך כלל מה שקורה בתקופות הללו, מה שקורה כאשר אנחנו מעבירים חוקים ומשנים את התקופות, בדרך כלל הולכים להם לאיבוד דברים מהסוג הזה, בעיקר דברים שהם תנאים של עובדים, ואני מקווה שבנושא הזה - אדוני היושב-ראש, לשר יש דברים יותר חשובים לעסוק בהם כרגע - - -

אהוד אולמרט: אני גם שומע, ובאופן לא מפתיע אפילו מסכים.

חמי דורון: אינני רוצה לקפח את חלקו של חבר הכנסת אורון, בייחוד לאור העובדה שאני יודע שלגברים יש בעיה בחלוקת קשב, אדוני השר, כך שאין לי ספק שאתה לא יכול להקשיב גם לי וגם לו בזמן אחד.

חמי דורון: אני מבין את זה, זה בסדר.

חמי דורון: אדוני היושב-ראש, אני אתמוך בהצעת החוק הזאת למרות הכול, מכיוון שאני חושב שהדבר נכון, כי צריך ליצור מצב, כמו שאמרתי, שבו כל הדברים שקשורים למיסוי יהיו בתקופה אחת, בתאריך אחד, כמו בכל מדינה נורמלית.

חמי דורון: אני רק מקווה שלמרות הכול, בתקופת המעבר לא ילכו לאיבוד כל מיני דברים שראוי שלא ילכו לאיבוד.

חמי דורון: תודה.

עבד-אלמאלכ דהאמשה: תודה רבה לחבר הכנסת דורון.

עבד-אלמאלכ דהאמשה: חברי הכנסת, אנחנו עוברים להצבעה.

עבד-אלמאלכ דהאמשה: הצעת חוק חופשה שנתית (תיקון מס' 9), התשס"ה-2004, קריאה ראשונה - מי בעד?

עבד-אלמאלכ דהאמשה: מי נגד?

עבד-אלמאלכ דהאמשה: אפשר להצביע.

עבד-אלמאלכ דהאמשה: הצבעה מס' 16 בעד ההצעה להעביר את הצעת החוק לוועדה – 11 נגד – אין נמנעים – אין ההצעה להעביר את הצעת חוק חופשה שנתית (תיקון מס' 9), התשס"ה-2004, לוועדת העבודה, הרווחה והבריאות נתקבלה.

עבד-אלמאלכ דהאמשה: ובכן, ברוב של 11 תומכים, אפס מתנגדים, אפס נמנעים, הצעת החוק עברה בקריאה ראשונה, ותעבור לוועדת העבודה, הרווחה והבריאות להמשך הטיפול בה.

עבד-אלמאלכ דהאמשה: הצעת חוק הפיקוח על עסקי ביטוח (תיקון מס' 14)

עבד-אלמאלכ דהאמשה: [רשומות (הצעות חוק, חוב' כ/66).

עבד-אלמאלכ דהאמשה: ]

עבד-אלמאלכ דהאמשה: אני מזמין את חבר הכנסת חיים אורון להציג לקריאה ראשונה את הצעת חוק הפיקוח על עסקי ביטוח (תיקון מס' 13) (אישור ועדת הכספים של הכנסת), התשס"ה-2005.

עבד-אלמאלכ דהאמשה: חבר הכנסת אורון, בבקשה.

חיים אורון: אדוני היושב-ראש, חברי הכנסת, אני כבר אומר, מדובר בשתי הצעות חוק מאוד דומות, האחת של חבר הכנסת כץ והשנייה שלי, ששותפים לה חברי כנסת רבים, בעצם כל חברי ועדת הכספים, לרבות היושב-ראש הקודם, ומבחינה זאת זוהי הצעת חוק חוצה מפלגות, שעניינה החובה בחוק להביא תקנות שקשורות בקרנות הפנסיה לאישור ועדת הכספים.

חיים אורון: אבל אני רוצה להקדים ברכה ליושב-ראש החדש.

חיים אורון: כרגע הבחנתי שזו הפעם הראשונה שאני מדבר כאשר חבר הכנסת דהאמשה, שהוא חבר כנסת ותיק ומאוד פעיל ונוכח בישיבות, יושב על כיסא היושב-ראש, ואני רוצה לברך אותו ולאחל לו ולנו, שהוא ימצא את התבונה שיש לו כדי לנהל את הישיבות גם בתנאים פחות רגועים מאשר עכשיו, במידת ההקשבה והתבונה הראויה.

חיים אורון: אני חוזר עכשיו להצעת החוק.

חיים אורון: החוק הזה אומר, שהאוצר יהיה חייב להביא לאישור ועדת הכספים תקנות שקשורות בתקנון האחיד של קרנות הפנסיה ובנושאים נוספים שקשורים בקרנות הפנסיה.

חיים אורון: החוק הזה צמח בוועדת הכספים כתגובה משותפת של כל חברי הוועדה בעקבות אירועי הטיפול בקרנות הפנסיה לפני למעלה משנה.

חיים אורון: היתה ביקורת, גם ציבורית רבה מאוד וגם פה בתוך הבית, על מידת העומק של טיפול הוועדה בנושא הזה, כאשר לא אחת נשמעה ביקורת על-ידי חוגים מקצועיים וגם חוגים בתוך הבית, שלא כל חברי הכנסת, ואני אומר במפורש, לא כל חברי הכנסת שהיו חייבים להיות שותפים לחוק מאוד מאוד מאוד משמעותי, שקבע גורלות והפחתות בפנסיה והגדלות בתשלומים לפנסיה והגדלות בתשלומים של מעסיקים לפנסיה, קבע אותם - לא זכה לזמן המתאים, משום שהחוק הזה עבר בצמוד לחוק ההסדרים ובלחץ של סוף השנה.

חיים אורון: אבל מה שהיה חמור יותר, וגרם לנו, גם לחבר הכנסת כץ וגם לי, להיאבק קשות גם לפני הקריאה הטרומית וגם בין הקריאה הטרומית לקריאה הראשונה על אישור החוק הזה, היה תחושה שבעצם אחרי שניתנה איזו מטרייה מאוד כללית בחוק, האוצר ואגף שוק ההון בעצם פעל בנושא הפנסיה, בנושאים מאוד מאוד מהותיים, ללא בקרה ציבורית, ללא השקיפות והצפת הנושאים, כפי שתקנות שמונחות על שולחן הכנסת, גם אם לא מגיעות לדיון במליאת הכנסת, עצם הנחתן על שולחן של ועדה של הכנסת, הידיעה של השר שחתימתו חייבת פנייה אל הוועדה, והיכולת של חברי הכנסת לשמוע ולתת במה לציבורים שונים להופיע בפניה ולהציג את בעייתם, דבר שדווקא קיים בהמון חוקים אחרים - אנחנו לפעמים עוסקים בתקנות על נושאים, שאנחנו שואלים אחד את השני אם לזה צריך להקדיש כל כך הרבה זמן.

חיים אורון: ודווקא פה היתה התנגדות, ונדמה לי שעוד קיימת עכשיו, גדולה מאוד באוצר - חבר הכנסת כץ, שהוא יותר מקורב ממני לאוצר, מחייך חיוך שאני מבין אותו כהסכמה עם מה שאמרתי - הביאה אותנו למצב שהיינו נתקלים בתוצאות לכאורה של החקיקה של הכנסת לא כפי שהתכוונו.

חיים אורון: עד כדי הדיון המאוד מביך שהתנהל בכנסת כמה חודשים, מהו הגיל הנכון שבו יוצאים לפנסיה בשנת 2005 ו-2006, באילו מדרגות ועל מי הן חלות במדינת ישראל.

חיים אורון: והיו דרושות כמה וכמה הודעות של יושב-ראש הוועדה מעל דוכן הכנסת: זה הגיל ולא גיל אחר שמישהו אחר כותב במקומות אחרים.

חיים אורון: אני מקווה שהחוק, כפי שהונח פה, נצליח לעמוד בלחצים והוא יגיע לקריאה שנייה ושלישית במתכונת זהה למתכונת שבה הוא מוגש פה היום לקריאה ראשונה.

חיים אורון: ידוע לך וידוע לי, שלא כולם מרוצים מזה, אבל אני מאמין שאנחנו נצליח, והחוק בסופו של דבר יסדיר נושא רגיש מאין כמוהו, שרק מי שנפגש בציבורים, ולפעמים מדובר באלפי אנשים ולעתים מדובר בקבוצות קטנות, שחשים עצמם נפגעים בנושא שאין רגיש ממנו לאדם מבוגר כאשר הוא פנסיונר, ואין רגיש ממנו לעובד - כאשר יש לו תחושה שהשאלות איך הוא ימשיך, ועל בסיס מה יתנהלו חייו עם יציאתו לפנסיה, אינן ברורות ונתונות לשרירות לבם או דעתם או החלטתם של פקידים או שרים בלי שיש על כך בקרה ציבורית או בקרה פרלמנטרית.

חיים אורון: החוק הזה בא להסדיר את העניין.

חיים אורון: אני רוצה לסיים ולומר, אדוני היושב-ראש, הוא לא פותר את המחלוקות הבסיסיות על הפנסיה; הוא לא פותר את הוויכוח על האחריות הלאומית לגבי הפנסיה.

חיים אורון: אנחנו נדון אחר כך על חוק פנסיה חובה.

חיים אורון: חוק הפנסיה שמופיע פה הוא, לצערי, חוק חיסכון חובה גרוע.

חיים כץ: או.

חיים כץ: גם על זה אנחנו מסכימים.

חיים אורון: גם בזה אנחנו מסכימים.

חיים אורון: לא לזה התכוונו.

חיים אורון: אמרתי ליושב-ראש הוועדה, שאני מסכים בשביל לעבור את הקריאה הראשונה, כדי שיהיה דין רציפות, כי אז פחדו שאין כנסת.

חיים אורון: אבל אם החוק הזה - בהבדל מההצעה שלנו, שהייתי רוצה שלא תשתנה - של פנסיה חובה נשאר במתכונתו, אני מצביע נגדו אף שהייתי בעד העברתו לקריאה ראשונה למליאת הכנסת, כדי לקיים עליו דיון רציני.

חיים אורון: אני בעד חוק פנסיה חובה, שבסופו של דבר לפנסיונר – גם אם מדובר בדרך כלל על השכבות הנמוכות – תהיה פנסיה סבירה, ולא חיסכון כפוי שנותן פחות מכל חיסכון אחר.

עבד-אלמאלכ דהאמשה: תודה רבה לחבר הכנסת חיים אורון.

עבד-אלמאלכ דהאמשה: לפני שנעבור לדיון, חבר הכנסת חיים כץ יציג את הצעת חוק הפיקוח על עסקי ביטוח (תיקון מס' 14) (אישור ועדת הכספים של הכנסת), התשס"ה–2005, קריאה ראשונה.

עבד-אלמאלכ דהאמשה: לאחר מכן ייערך דיון משולב בשתי הצעות החוק.

עבד-אלמאלכ דהאמשה: בבקשה, חבר הכנסת כץ.

חיים כץ: אדוני היושב-ראש, חברי חברי הכנסת, בפנסיה עסקינן, ג'ומס.

חיים כץ: פנסיה היא אחת התוכניות המורכבות והארוכות ביותר שקיימות במשק הישראלי.

חיים כץ: בן-אדם מתחיל לחסוך מאז תחילת עבודתו עד פרישתו לגמלאות בגיל 67, ולפעמים זה יכול להיות גם 45 שנה.

חיים כץ: כשהוא מתחיל לחסוך הוא רוצה לדעת כיצד או מה הוא יקבל תמורת החיסכון שלו.

חיים כץ: ואנחנו בכנסת ישראל נתנו כוח בלתי סביר לממונה על שוק ההון והביטוח לשנות את התקנות מעת לעת בלי לתת דין-וחשבון לאף אחד.

חיים כץ: דהיינו, יכול להיות שהממונה על שוק ההון והביטוח, שעדיין לא נולד כשבן-אדם x התחיל לחסוך, וכשהוא מגיע לגיל 40 ומישהו אחר צריך לצאת לפנסיה, הוא ישנה את הקריטריונים של הפנסיה, ויוכל אדם למצוא את עצמו עם 60%-70% מהפנסיה ללא מה שהוא קיווה לקבל לעת זיקנתו.

חיים כץ: אז הוא לא יוכל לפנות לערכאות, הוא לא יוכל לפנות לאף אחד.

חיים כץ: לא יכול להיות במשק הישראלי, שהממונה על שוק ההון והביטוח יהיו לו סמכויות שהוא לא צריך לתת דין-וחשבון לאף אחד.

חיים כץ: הצעת החוק הזאת באה לתקן מעט מהמעוות, ולהגיד שהממונה על שוק ההון והביטוח, כל שינוי בתקנון יצטרך להביא לאישור ועדת כספים.

חיים כץ: והשוט הזה, להביא לאישור ועדת כספים, זה הוביל את החוק; שלא יחשוב אדם כלשהו שהוא ישנה תקנה, חברות הביטוח יריצו מחשבים, ישקיעו כסף, יורידו את מה שיורידו מזכויות העמיתים – כי מי שמשלם זה העמיתים – והבן-אדם לא ייתן דין-וחשבון.

חיים כץ: אני מקווה שהצעת החוק הזאת תגרום לממונה על שוק ההון והביטוח שיקול נוסף בשינוי תקנות כלשהן.

חיים כץ: גדעון, עכשיו זה בשבילך - הצעת החוק באה לא לתקן את החוק המעוות שגרם עוול ללא מעט אנשים בחקיקה על הפנסיה, היא באה מהיום ואילך לקבוע, שכל שינוי בתקנה כלשהי בתקנון הפנסיה יובא לאישור ועדת הכספים.

חיים כץ: מן הסתם יצא פה סעיף שמדבר על זה שהצעת החוק הזאת מבטלת את כל התקנון הקיים וקוראת למפקח על שוק ההון והביטוח לעשות תקנון חדש.

חיים כץ: לא זאת הכוונה, בטח לא שלי.

חיים כץ: אני מדבר, לצערי, על השארת התקנון הקיים כמו שהוא, ומהיום ואילך לקבוע, שכל תקנה תובא לאישור ועדת הכספים.

חיים כץ: אני מקווה שכנסת ישראל תעביר את זה בקריאה ראשונה, ובמהרה נעביר את זה בקריאה שנייה ושלישית, ולא ניתן לאף אחד כוח שאין לאף אחד במדינה דמוקרטית כמו מדינת ישראל.

חיים כץ: תודה רבה.

עבד-אלמאלכ דהאמשה: תודה רבה לחבר הכנסת חיים כץ.

עבד-אלמאלכ דהאמשה: חברי הכנסת, אנחנו עוברים עכשיו לרשימת המתדיינים.

עבד-אלמאלכ דהאמשה: ראשון המתדיינים הוא חבר הכנסת אברהם בייגה שוחט.

עבד-אלמאלכ דהאמשה: בבקשה.

אברהם-בייגה שוחט: אדוני היושב-ראש, רבותי חברי הכנסת, כחבר ועדת הכספים וכמישהו שהיו לו יד ורגל בהסדר קרנות הפנסיה בשנת 1995, שסגר את הקרנות הישנות וגידר אותן, והלך לפנסיה מסוג אחר, אני מאוד שמחתי על חלק מההחלטות שהובאו בפני הכנסת, ומאוד התמרמרתי על חלק אחר מהן.

אברהם-בייגה שוחט: כל אחד יודע, שהחוק עבר בלחץ גדול מאוד, ולצערי הרב, אותה פסקה – שבדרך כלל אנחנו דואגים שתיכנס ורצינו שתיכנס – שאומרת שהתקנות יהיו באישור ועדת הכספים, לא נכנסה.

אברהם-בייגה שוחט: ואכן התברר מהר מאוד, אדוני היושב-ראש, שהממשלה, באמצעות האוצר, באמצעות הממונה על שוק ההון, העבירו תקנות שחלקן מהותיות מאוד ומשנות את אורח החיים במשטר הפנסיה בסעיפים כאלה ואחרים.

אברהם-בייגה שוחט: לכן הצעות החוק, גם של חבר הכנסת אורון וגם של חבר הכנסת חיים כץ, הן הכרחיות, חיוניות ונכונות.

אברהם-בייגה שוחט: כבר הזכירו הדוברים, שפנסיה היא אחד ממרכיבי החיסכון הגדולים ברמה הלאומית, אבל מבחינתו של הפרט זה עוגן וביטוח כאשר הוא פורש ממעגל העבודה, על מנת לאפשר אורח חיים מכובד ותקין, כשבדרך כלל, מטבע הדברים, רמת ההכנסה יורדת.

אברהם-בייגה שוחט: החילופים אינם אחד לאחד, יש מרכיבים שהם לא-פנסיוניים שנופלים החוצה.

אברהם-בייגה שוחט: אבל עדיין הפנסיה היא בסיס איתן בחברה צודקת, שלא מגלגלת את האנשים לפתח הביטוח הלאומי, אשר מטבע הדברים איננו נותן תשובה מספקת לאותם אנשים שאין להם פנסיה.

אברהם-בייגה שוחט: הכנסת לא יכולה להשאיר את ההחלטות האלה בלי שתהיה לה יכולת לקבל את ההסברים ולקבל החלטות.

אברהם-בייגה שוחט: זה קיים בעשרות חוקים, בהמון דברים פחות חשובים, שמודגש הסעיף "באישור ועדת הכספים".

אברהם-בייגה שוחט: מה שקרה הוא, שהיתה שגגה, ולצערי הרב שר האוצר הפעיל על יושב-ראש ועדת הכספים לחץ כבד מאוד במשך תקופה ארוכה, כמעט שנה, בניסיון למנוע את הכנסת הסעיף הזה.

אברהם-בייגה שוחט: לשמחתי הרבה אנחנו נמצאים היום בשלב שבו ניתן להעביר את החוק בקריאה ראשונה, ואני בטוח שוועדת הכספים תמשיך ותדון בהכנתו של החוק לקריאה שנייה ושלישית.

אברהם-בייגה שוחט: אני חושב שממשלה צריכה לכבד את הכנסת ולא להשאיר יכולת ועוצמה למנגנון ממשלתי, מוכשר ככל שיהיה, בעל כוונות טובות לטעמו ככל שיהיה, והביקורת הפרלמנטרית על נושא הפנסיה באמצעות תקנות כאלה ואחרות, שמשנות את אופיה של הפנסיה - מן הראוי שתאושר בכנסת.

אברהם-בייגה שוחט: לכן חובה על כל חבר כנסת לתמוך בחוק הנכון והצודק הזה, ואני מקווה שלא ירחק היום והוא יבוא לקריאה שנייה ושלישית.

אברהם-בייגה שוחט: תודה רבה.

עבד-אלמאלכ דהאמשה: תודה רבה לחבר הכנסת אברהם בייגה שוחט.

עבד-אלמאלכ דהאמשה: חברי הכנסת, אנחנו ממשיכים ברשימת המתדיינים.

עבד-אלמאלכ דהאמשה: אני קורא בשמות חברי הכנסת, ומי שאינו נוכח מאבד את זכותו להשתתף בדיון.

עבד-אלמאלכ דהאמשה: חברי הכנסת ג'מאל זחאלקה, יוסף פריצקי, יעקב מרגי, אורי אריאל, חיים אורון, עסאם מח'ול, אחמד טיבי, אברהם רביץ, משה גפני ומגלי והבה - אינם נוכחים.

עבד-אלמאלכ דהאמשה: חבר הכנסת טלב אלסאנע, בבקשה.

טלב אלסאנע: אדוני היושב-ראש, חברי הכנסת, אני סבור שהצעת החוק הזאת היא הצעת חוק נכונה ובמקומה, גם על מנת ליצור איזון וגם פיקוח ובקרה, כי לא יכול להיות שהמפקח על השקעות הון לא יהיה נתון לבקרה של ועדת הכספים, ולכן אני מצטרף להצעת החוק.

טלב אלסאנע: אדוני היושב-ראש, אני רוצה, ברשותך, לנצל את ההזדמנות הזאת ולהעלות סוגיה חשובה מאוד.

טלב אלסאנע: בשנתיים האחרונות בתקופה הזאת נהגה ממשלת ישראל, או באופן יותר מדויק, מינהל מקרקעי ישראל, לרסס יבולים חקלאיים של בדואים בנגב, במיוחד אחרי הגשם, כשהשטח נראה ירוק והחקלאים שמחים על תחילת נביטת היבולים שלהם, יצאו וריססו.

טלב אלסאנע: עקב עתירה לבית-המשפט הגבוה לצדק - וטוב שיש שופטים בירושלים - בית-המשפט קבע, שההליך הזה שנקרא לרסס יבולים חקלאיים בחומר כימי הוא דבר שאיננו מתקבל על הדעת, במיוחד שמאז קום המדינה מעולם לא השתמשו באמצעי קשה זה לפינוי מה שנקרא "פולשים" או נגד יבולים חקלאיים במגזר החקלאי היהודי או בכלל.

טלב אלסאנע: זאת לא השיטה, זאת לא הדרך.

טלב אלסאנע: השנה, בעקבות ההנחיות האלה, מה הם עושים?

טלב אלסאנע: הם יוצאים וחורשים את האדמות מחדש, העיקר להתנכל לחקלאים, להתעלל בהם, לפגוע ביבולם, וגם להתנכל לטבע, אף-על-פי שהם טוענים שהם באים לשמור על הטבע או לשמור שהדבר יהיה ירוק.

טלב אלסאנע: הם הופכים את הכול כדי שיהיה חום, והם רוצים להרוס, לחסל ולזרוע מוות בחקלאות או במערכת היחסים בין האוכלוסייה הבדואית לממשלת ישראל.

טלב אלסאנע: אני קורא למינהל מקרקעי ישראל להפסיק עם המדיניות המטופשת הזאת, שאין בה שום תוחלת ושום תועלת.

טלב אלסאנע: צריך לשבת עם האוכלוסייה הבדואית, לפתור את המחלוקות.

טלב אלסאנע: האוכלוסייה הבדואית יושבת על אדמותיה מאז קום המדינה.

טלב אלסאנע: מאז קום המדינה ועד היום הופקעו 98% מאדמות הבדואים, ומה שנותר לה זה המינימום שבמינימום הדרוש לקיומה.

טלב אלסאנע: על-פי הנתונים של הלשכה המרכזית לסטטיסטיקה, הם תופסים מקום ראשון מבחינת האבטלה.

טלב אלסאנע: טוב שיהיו עסוקים בפיתוח החקלאות ולא נטל על קופת המדינה.

טלב אלסאנע: תודה רבה.

עבד-אלמאלכ דהאמשה: תודה רבה לחבר הכנסת טלב אלסאנע.

עבד-אלמאלכ דהאמשה: חברי הכנסת, כאמור, אנחנו נמצאים בדיון משולב בשתי הצעות חוק המובאות לקריאה ראשונה.

עבד-אלמאלכ דהאמשה: אני מבין שאין יותר משתתפים בדיון מאלה שנוכחים באולם?

עבד-אלמאלכ דהאמשה: אם כולם מוותרים - - -

נסים זאב: לא, לא מוותרים.

נסים זאב: מה יש לוותר?

עבד-אלמאלכ דהאמשה: בסדר.

עבד-אלמאלכ דהאמשה: חבר הכנסת אילן ליבוביץ איננו בין הנוכחים.

עבד-אלמאלכ דהאמשה: חבר הכנסת חמי דורון - בבקשה, אדוני.

חמי דורון: אדוני היושב-ראש, חברי חברי הכנסת, הצעת החוק הזאת היא אכן הצעת חוק ראויה, ולו מהסיבה הפשוטה, שלא יכול להיות מצב שבו פקיד, תהיה סמכותו אשר תהיה ויהיה רם תפקידו או מעמדו כאשר יהיה, יחליט לבד.

חמי דורון: במסגרת ועדת הכספים וגם בממשלה אנחנו רואים את ההשפעה הכמעט-מגית שיש כיום למפקח על הביטוח, לממונה על שוק ההון, על שר האוצר ובדרך זו גם על הממשלה.

חמי דורון: אנחנו רואים את זה בוועדת-בכר ובכל מיני תיקונים שנעשו ונעשים בתחום הביטוח.

חמי דורון: לכן אני חושב שחובה שהדברים האלה יבואו קודם כול בפני ועדת הכספים.

חמי דורון: הדרך היחידה שבה תהיה לבית הזה ביקורת על פעילות הממשלה היא על-ידי כך שהדברים לא יעברו כאילו אין ביקורת או כאילו אין צורך בביקורת.

חמי דורון: יש החלטת ממשלה, מחליטים בתקנון וזהו.

חמי דורון: צריך להבין שאדם שנכנס לקופת פנסיה כלשהי הוא אדם שרוצה ומעוניין להכניס את כספו לקרן, והוא רוצה לדעת מה יקרה כאשר הוא יצא מהקרן.

חמי דורון: הוא רוצה להיות בטוח.

חמי דורון: חבר הכנסת כץ, אתה מפריע.

איתן כבל: אנחנו לא מבינים את מה שאתה אומר והוא מסביר לנו.

חמי דורון: הוא גם לא מבין, זה לא יעזור.

חמי דורון: חבל על הזמן, האמן לי.

חמי דורון: כאשר אדם נכנס למערכת של פנסיה הוא רוצה לדעת מה יקרה כאשר הוא יצא.

חמי דורון: הוא רוצה להיות בטוח.

חמי דורון: צריך להבין שהביטחון בידיעה שלי בנקודה א' מה יקרה בנקודה ב' הוא אבן היסוד לכל תהליך כלכלי.

חמי דורון: הוא אבן יסוד גם לחוזים, להסכמים.

חמי דורון: והרי מה עושה אותו אדם שנכנס לקופת הפנסיה?

חמי דורון: הוא עושה חוזה, הוא עושה חוזה עם קרן הפנסיה.

חמי דורון: לא יכול להיות מצב שבו פקיד, משיקולים כאלה ואחרים, יחליט שאחרי 10-15 שנים שבהן אני חבר בקרן הפנסיה הזאת, חוקי המשחק משתנים.

חמי דורון: עכשיו תצא לפנסיה בגיל 65 במקום בגיל 67 ותקבל רק 1% לשנה תוספת צבירה במקום 2%.

חמי דורון: אבל כשאני נכנסתי לקרן היו תנאים אחרים, והרי לא זה ההסכם שלי אתכם, לא זה החוזה שלי אתכם.

חמי דורון: דרך אגב, זו גם הסיבה לכך שהרבה שנים התקנות של קרנות הפנסיה היו שונות מההסכמים בביטוחי מנהלים, או בביטוחי חיים - כשבביטוח היה חוזה - -

עבד-אלמאלכ דהאמשה: חבר הכנסת דורון.

חמי דורון: אני כבר מסיים, אדוני.

חמי דורון: - - ובקרן הפנסיה, או בקופות הגמל, יש הסכם - הסכם שניתן לשינוי מתי שרוצים.

חמי דורון: דבר כזה לא יכול להיות, ולכן אני שמח שלפחות הקטע הזה יבוא על תיקונו אם הכנסת תעביר את התיקון הזה.

חמי דורון: אני רק מבקש דבר אחד, לשים לב - חברי ועדת הכספים לפחות, כי שם ידונו בזה - שלא ייתכן מצב שבו שינויים של התקנון יהיו על אלה שכבר נמצאים בקרן, אלא אך ורק על חדשים, מהיום ולהבא.

חמי דורון: והדבר השני, שישימו לב שבתקנונים לא יקרה, חבר הכנסת חיים כץ, מה שקרה בקרנות הפנסיה, שנוצרו כל מיני קומבינות.

חמי דורון: כלומר, קבוצות לחץ גדולות באו, יצרו לעצמם קומבינות השונות בתהליך הקבלה שלהן, בזכויות שלהן, מהתקנות שחלות על כלל החברים.

חמי דורון: כלומר, נוצרה פה אפליה.

חמי דורון: את זה צריך למנוע.

חמי דורון: תודה, אדוני.

עבד-אלמאלכ דהאמשה: תודה רבה לחבר הכנסת חמי דורון.

עבד-אלמאלכ דהאמשה: חבר הכנסת אבו וילן - מוותר.

עבד-אלמאלכ דהאמשה: חבר הכנסת נסים זאב, בבקשה.

חיים אורון: הוא אחרון?

עבד-אלמאלכ דהאמשה: הוא אחרון, חוץ ממני.

קריאה: - - -

עבד-אלמאלכ דהאמשה: אני מוותר.

עבד-אלמאלכ דהאמשה: הוא יהיה אחרון.

נסים זאב: אדוני היושב בראש, כנסת נכבדה, המטרה של החוק היא להגביל את המפקח על הביטוח, שכל שינוי בתקנון יובא לאישור ועדת הכספים של הכנסת - גם תקנות וכללים שיותקנו על-ידי שר האוצר, כללים והנחיות שייקבעו על-ידי המפקח, יובאו בסופו של דבר לאישור ועדת הכספים של הכנסת, ואני בעד זה.

נסים זאב: צריך פיקוח, צריך בקרה, שהעניין לא יהיה מופקר בידי אדם אחד.

נסים זאב: אז קרנות הפנסיה הן מאוד חשובות, חשובות לכולנו, אבל כשבאים ופוגעים בנושא הכי חשוב, באוכל של הילדים, בילודה - בזה אין פיקוח.

נסים זאב: שר האוצר יכול לבוא ולפגוע ולקצץ ולקבל תמיכה, ותראו מה שקרה.

נסים זאב: היום אנחנו נתבשרנו, שסוף-סוף חלה ירידה בילודה של שנת 2004, והאוצר מודה שהיא תוצאה של הקיצוץ בקצבאות הילדים.

נסים זאב: מדובר בירידה לעומת הגידול השנתי.

נסים זאב: השינוי המשמעותי - וזוהי בשורה - שנרשם בבית-החולים "סורוקה" בבאר-שבע, שם נרשמה ירידה של 4.5%, לעומת עלייה רצופה במשך שנים רבות, ובמשרד האוצר אומרים: תראו, הנה עכשיו אנחנו פותרים את הבעיה הדמוגרפית.

נסים זאב: פותרים בעיה דמוגרפית, איך פותרים?

נסים זאב: לוקחים את האוכל של הילדים, מביאים פחות ילדים, יהיו פחות ערבים במדינת ישראל, ככה אנחנו פותרים את הבעיה.

נסים זאב: זו אחיזת עיניים, זה שקר - -

עסאם מח'ול: - - -

נסים זאב: - - צריך לומר את האמת.

נסים זאב: אני אומר לך - הממשלה הזאת צריכה להחליט.

נסים זאב: אם הם לא רוצים ערבים - אז שיגידו שאנחנו בעד טרנספר, ואני אתמוך בזה.

נסים זאב: שיגידו: אנחנו לא רוצים את הבדואים במדינת ישראל.

נסים זאב: לא יכול להיות שייקחו את הלחם - וזה לא משנה אם זה ילד ערבי או ילד יהודי - אתם לא רוצים ערבים, תגידו: אנחנו לא רוצים אותם במדינה.

נסים זאב: אתם לא יכולים לבוא ולומר: כן, אנחנו בעד ילודה, אבל ילודה יהודית, ואיך אנחנו עושים את זה?

נסים זאב: אנחנו מקצצים בעניין של הביטוח ובקצבאות הילדים, ובזה אנחנו פותרים את הבעיה.

נסים זאב: אני רוצה לומר, אדוני היושב-ראש - אני חושב שזה עצוב מאוד, עצם הדבר שגם הסקר מראה שאין עלייה בילודה של היהודים, בילודה היהודית, המשמעות היא שזו ירידה, ואנחנו עושים את הכול, משקיעים מיליונים כדי להביא עלייה מברית-המועצות, מאתיופיה, ופה אנחנו לא דואגים לפתח את הילודה ולתמוך באותן משפחות ברוכות ילדים.

עבד-אלמאלכ דהאמשה: תודה רבה לחבר הכנסת נסים זאב.

עבד-אלמאלכ דהאמשה: חברי הכנסת, כאמור, זה היה דיון משולב בשתי הצעות חוק לקריאה ראשונה: הצעת חוק הפיקוח על עסקי ביטוח (תיקון מס' 13) והצעת חוק הפיקוח על עסקי ביטוח (תיקון מס' 14).

עבד-אלמאלכ דהאמשה: עכשיו אנחנו נעבור להצבעה, ונצביע על שתי הצעות החוק בנפרד, אף שהדיון היה משולב.

עבד-אלמאלכ דהאמשה: עכשיו נצביע בקריאה ראשונה על הצעת חוק הפיקוח על עסקי ביטוח (תיקון מס' 13) (אישור ועדת הכספים של הכנסת), התשס"ה-2005.

עבד-אלמאלכ דהאמשה: אפשר להצביע.

עבד-אלמאלכ דהאמשה: הצבעה מס' 17 בעד ההצעה להעביר את הצעת החוק לוועדה - 13 נגד - אין נמנעים - אין ההצעה להעביר את הצעת חוק הפיקוח על עסקי ביטוח (תיקון מס' 13) (אישור ועדת הכספים של הכנסת), התשס"ה-2005, לוועדת הכספים נתקבלה.

עבד-אלמאלכ דהאמשה: ובכן, ברוב של 13 תומכים, אפס מתנגדים ואפס נמנעים, הצעת החוק אושרה בקריאה ראשונה והיא תועבר לוועדת - - -

קריאה: כספים.

עבד-אלמאלכ דהאמשה: לוועדת הכספים להמשך חקיקתה.

גאלב מג'אדלה: - - -

עבד-אלמאלכ דהאמשה: חבר הכנסת גאלב מג'אדלה לא הספיק להצביע, אפשר להוסיף אותו והוא יהיה המצביע מספר 14 בין התומכים.

גאלב מג'אדלה: תודה, אדוני היושב-ראש.

עבד-אלמאלכ דהאמשה: חברי הכנסת, עכשיו אנחנו נעבור להצבעה על הצעת החוק הנוספת:

עבד-אלמאלכ דהאמשה: הצעת חוק הפיקוח על עסקי ביטוח (תיקון מס' 14) (אישור ועדת הכספים של הכנסת), התשס"ה-2005.

עבד-אלמאלכ דהאמשה: מי בעד?

עבד-אלמאלכ דהאמשה: מי נגד?

עבד-אלמאלכ דהאמשה: אפשר להצביע.

עבד-אלמאלכ דהאמשה: הצבעה מס' 18 בעד ההצעה להעביר את הצעת החוק לוועדה - 16 נגד - אין נמנעים - אין ההצעה להעביר את הצעת חוק הפיקוח על עסקי ביטוח (תיקון מס' 14) (אישור ועדת הכספים של הכנסת), התשס"ה-2005, לוועדת הכספים נתקבלה.

עבד-אלמאלכ דהאמשה: ובכן, ברוב של 16 תומכים, אפס מתנגדים ואפס נמנעים, גם ההצעה הזאת אושרה בקריאה ראשונה והיא תועבר לוועדת הכספים להמשך הכנתה.

עבד-אלמאלכ דהאמשה: [רשומות (הצעות חוק, חוב' כ/63).

עבד-אלמאלכ דהאמשה: ]

עבד-אלמאלכ דהאמשה: חברי הכנסת, אנחנו עוברים לנושא הבא: הצעת חוק פנסיה חובה, התשס"ה-2005, של חברי הכנסת שאול יהלום, אבשלום וילן וקבוצת חברי הכנסת - קריאה ראשונה.

עבד-אלמאלכ דהאמשה: יציג את הצעת החוק חבר הכנסת שאול יהלום, בבקשה.

שאול יהלום: אדוני היושב-ראש, חברי הכנסת, אני ניגש להצגת החוק הזה בדחילו ורחימו.

שאול יהלום: זוהי הפעם הראשונה שיש פתח הסכמה עם ממשלת ישראל בדבר הנהגת פנסיית חובה.

שאול יהלום: הצעת החוק הזאת למעשה הובלה על-ידי ארבעה חברי כנסת, שהראשיים שבהם הם אברהם הירשזון ואורית נוקד - וזה איחוד של כמה הצעות.

שאול יהלום: אברהם הירשזון ואורית נוקד כמובן נתמנו לשר ולסגנית שר, ולכן אנחנו מובילים את החוק הזה בהמשך לעבודתם.

שאול יהלום: ובכן, כפי שאמרתי, הביקורת על כך ששכירים רבים במדינת ישראל, כ-50% מהשכירים אין להם הסדר פנסיוני - הדבר הזה הוא דבר שמנוגד לכל הסדר נכון וצודק בנוגע ליחסי עבודה.

שאול יהלום: שנים על שנים מדברים על כך.

שאול יהלום: אנחנו עוסקים בנושא כל כך כאוב, כל כך רציני, ורוצים את הסכמת הממשלה להנהגת פנסיית חובה.

שאול יהלום: ועדות על ועדות ישבו, רעיונות על רעיונות הומצאו, ניתנו נוסחים על נוסחים.

שאול יהלום: והנה, בקדנציה זאת יש לנו פתח, אם כי צריך לבוא ולומר, שאנחנו מציגים כרגע מעין חוק מסגרת.

שאול יהלום: זאת משום שאנחנו נותנים את הסמכות בסופו של דבר לשר האוצר ולשר התמ"ת לשים את הדגשים, להביא את התקנות המתאימות ואת ההסדרים לגבי כל פרטי הפרטים של החוק.

שאול יהלום: כלומר, הייתי אומר - וזוהי ההסכמה עם הממשלה - שאנחנו נלך צעד בצעד עם הסכמת הממשלה.

שאול יהלום: נעשה זאת רק בתיאום עם הממשלה, ונקווה שנפתח כאן פתח להנהגת הסדרים פנסיוניים לכל אזרחי המדינה.

שאול יהלום: מה גם שברגע שהעיקרון קיים, גם אם לא נהיה מרוצים ממנו במאת האחוזים - ואתן דוגמה: יבוא אדם ויגיד שאנחנו צריכים ליצור חוק פנסיה עד תקרה של שלוש משכורות ממוצעות, מהשכר הממוצע; אדם אחר יגיד – פעמיים השכר הממוצע.

שאול יהלום: השרים יקבעו סכום מסוים, ואנחנו עם כל הביקורת נוכל לקוות שהרבה יותר קל לשפר ממצב נתון של הסדר פנסיה לכל העובדים מאשר לעשות את המהפכה שאנחנו עושים היום.

שאול יהלום: לכן אני חוזר ואומר, שהכול יתואם עם האוצר ועם הממשלה.

שאול יהלום: הצעת חוק זו קובעת את העיקרון, כפי שאמרתי, שלפיו לכל עובד במדינת ישראל יהיה הסדר פנסיה.

שאול יהלום: בהתאם להצעת החוק, שר התמ"ת ושר האוצר יקבעו בצו הוראות שיחולו לגבי עובדים שאין להם הסדר פנסיוני.

שאול יהלום: על-פי הצעת החוק, מהמועד הקובע - ומובן שהמועד הזה ייקבע בעת הכנת החוק לקריאה שנייה ושלישית - לכל עובד במדינת ישראל יהיה הסדר פנסיוני, כפי שייקבע כאמור על-ידי השרים, וזאת עד לתקרת השכר שייקבע בצו לפי הוראות החוק.

שאול יהלום: הצעת החוק קובעת, כי עובד שקיים לגביו הסדר פנסיוני, הסדר זה יכול ויבוא במקום ההסדר הפנסיוני שייקבע על-פי הצעת חוק זו.

שאול יהלום: זאת בתנאי שההסדר הקיים לגביו אינו פוחת מההסדר שייקבע.

שאול יהלום: כלומר, כל העובדים יישארו עם ההסדר שלהם – כפי שאמרתי, מדובר ב-50%-60% - אם ההסדר הפנסיוני אינו פחות בתנאיו מההסדר שייקבע בחוק.

שאול יהלום: עוד נקבע בהצעת החוק, כי הוראות החוק לא יחולו על עובד שיש לו הסדר של פנסיה תקציבית.

שאול יהלום: הצעת החוק קובעת את זכותו של עובד לבחור את זהות קופת הגמל שבה יהיה מבוטח.

שאול יהלום: עוד קובעת הצעת החוק ענישה פלילית של שישה חודשי מאסר למעביד שמפר הוראה מהוראות החוק.

שאול יהלום: הצעת החוק קובעת, שוועדה להטלת עיצום כספי - יהיה מעין קנס כספי - רשאית להטיל עיצום כספי בשיעור שלא יעלה על הסכום הקבוע בסעיף 61(א)(4) לחוק העונשין – 202,000 ש"ח - אם מפר הוראת החוק הוא יחיד.

שאול יהלום: אם מדובר בתאגיד שמפר הוראה מהוראות החוק, העיצום הכספי יגיע לגובה של חמש פעמים הסכום האמור.

שאול יהלום: כלומר, נקבעו כאן גם עונשים פליליים וגם עונשים אזרחיים, כדי שלא יהיו מעסיקים שיפירו את הוראות החוק.

שאול יהלום: הצעת החוק קובעת, כי שר האוצר רשאי לקבוע סוגי עובדים ששכרם אינו עולה על סכום מזערי שייקבע, שלגביהם לא תחול חובת הביטוח לפי הוראות החוק.

שאול יהלום: צריך להבין שיש עובדים שמרוויחים עד גיל הפנסיה סכום קטן מאוד.

שאול יהלום: כאשר הם מגיעים לגיל זיקנה ואין להם הסדר פנסיוני, הם מקבלים מתקציב המדינה השלמת הכנסה כיוון שאין להם הכנסות אחרות.

שאול יהלום: אם אנחנו נטיל עליהם היום הסדר פנסיוני, הרי שמהסכום הקטן שהם מרוויחים – נניח 2,000 שקלים לחודש - ירד השכר שכל אחד מפריש; הרי ההסדר הפנסיוני יהיה הפרשה של העובד ושל המעביד.

שאול יהלום: זה יצטבר לזכותם, אבל בבואם לקבל את הפנסיה בגיל 67, הם אכן יקבלו אותה, אבל בגללה הם יפסידו את השלמת ההכנסה.

שאול יהלום: לכן נקבע כי שר האוצר - ועל כך יהיה דיון - רשאי לקבוע סוגי עובדים ששכרם אינו עולה על סכום מזערי, שלגביהם לא תחול חובת הביטוח, ואז הם יהיו זכאים להשלמת הכנסה.

שאול יהלום: בכל זאת נדון בהמשך, כי יש כאן שני הצדדים של המטבע: אתה פוטר אותם מהסדר פנסיוני כדי לקבל השלמת הכנסה.

רומן ברונפמן: אנחנו מכירים את ההצעה.

שאול יהלום: אני מודה לך.

שאול יהלום: כן קובעת הצעת החוק, כי תשלומי פנסיה שחב המעביד לשלם לפי הצעת חוק זו, דינם כדין שכר עבודה לעניין חוק הגנת השכר, התשי"ח-1958.

שאול יהלום: אדוני היושב-ראש, רבותי חברי הכנסת, הצעת חוק זו היא הצעת חוק תקדימית וחשובה.

שאול יהלום: לראשונה בישראל נוצרה התשתית החקיקתית שתאפשר קביעת חובת פנסיה לגבי כלל העובדים במדינה.

שאול יהלום: קביעת הסדרים ראויים בידי שר התמ"ת ושר האוצר תבטיח אפשרות קיום בכבוד לאוכלוסייה הבוגרת, אשר עבדה למחייתה במהלך שנות עבודתה.

שאול יהלום: נתוני העוני בקרב האוכלוסייה שבגיל הזיקנה, הכוללת אוכלוסייה שלא התקיימה מגמלאות אלא השתכרה למחייתה, הם תופעה שאנו, חברי הכנסת, חייבים לדאוג שתעבור מן העולם.

שאול יהלום: אנחנו מקווים – ואני אומר זאת בשם המציעים – שהצעת חוק זו תשמש תשתית ובסיס לקביעת הסדרי פנסיה נכונים, ראויים ומאוזנים, שיבטיחו חיים בכבוד בגיל הזיקנה לכלל העובדים במדינת ישראל.

שאול יהלום: אני מבקש מכל חברי הבית לתמוך בהצעה.

שאול יהלום: תודה רבה.

עבד-אלמאלכ דהאמשה: תודה רבה לחבר הכנסת יהלום.

עבד-אלמאלכ דהאמשה: ראשון המתדיינים, חבר הכנסת חמי דורון, בבקשה.

רומן ברונפמן: תוותר - אין כאן - - - לוויכוח.

רומן ברונפמן: אני רוצה להצביע בעד.

אבשלום וילן: - - -

חמי דורון: אדוני היושב-ראש, לאחר לחץ קבוצתי מדרגה שאני לא רוצה להתבטא לגביה מבחינת סדר הדין הפלילי, אני מוותר.

חיים אורון: אני מסתפק בדבריו של שאול יהלום, שייצגו גם אותי.

עבד-אלמאלכ דהאמשה: אני מבין שחבר הכנסת דורון החליט לוותר.

עבד-אלמאלכ דהאמשה: חבר הכנסת וילן מוותר גם הוא.

עבד-אלמאלכ דהאמשה: חברת הכנסת אילנה כהן - איננה נוכחת.

עבד-אלמאלכ דהאמשה: חבר הכנסת עמיר פרץ - כנ"ל.

עבד-אלמאלכ דהאמשה: חבר הכנסת עסאם מח'ול לא מוותר.

חמי דורון: אני ויתרתי.

מל פולישוק-בלוך: אנחנו רוצים להצביע בעד.

עסאם מח'ול: גם אני רוצה להצביע בעד.

קריאות: - - -

עסאם מח'ול: אז תשכנע אותי למה אני צריך להצביע בעד - - -

עבד-אלמאלכ דהאמשה: חבר הכנסת עסאם מח'ול, בבקשה.

עסאם מח'ול: אדוני היושב-ראש, אני ויתרתי במשך שלושה שבועות על הדיבור.

חמי דורון: היית בתענית ובצום?

קריאות: - - -

עסאם מח'ול: אדוני היושב-ראש, חברי הכנסת, אני בכלל חושב שהכנסת צריכה לקחת את הזכות לדבר ואת המאבק לשכנע כדבר מרכזי.

עבד-אלמאלכ דהאמשה: בסדר - עובדה שאתה עלית עכשיו לדבר.

עבד-אלמאלכ דהאמשה: בבקשה.

עסאם מח'ול: אני חושב שהצעת החוק הזאת היא הצעת חוק חשובה.

עסאם מח'ול: דווקא מול המתקפה על הפנסיה וזכויות הפנסיה ומול הניסיון להושיט יד לחסכונותיהם של אנשים ולפרי עבודתם, שהצטברו בקרנות פנסיה ובזכויות פנסיה שלהם, אני חושב שהגיע הזמן לנהל מאבק בכיוון ההפוך; לא להסתפק במאבק נגד המדיניות הממשלתית, שמנסה לפגוע בקרנות הפנסיה ולהפוך אותן לחלק ממשחקי הבורסה למיניהם, אלא לנהל מתקפה בכיוון השני.

עסאם מח'ול: רוב ציבור העובדים בישראל היום הוא ללא פנסיה.

עסאם מח'ול: אני חושב שלאחוז גבוה של העובדים אין פנסיה, והגיע הזמן שהזכות הזאת תהיה אוניברסלית, לכל עובד, כאשר יש מתקפה קשה של הממשלה על האזרחים בישראל.

עסאם מח'ול: מהנתונים שמתפרסמים ברור, שבשלוש השנים האחרונות העובדים עובדים יותר ומפיקים יותר - יש להם תפוקה גדולה יותר לשעה, הם עובדים יותר שעות ומייצרים יותר, ובכל זאת השכר שלהם הולך ונשחק משנה לשנה ונפגע משנה לשנה.

עסאם מח'ול: זה אומר שאם מדברים היום על צמיחה במדינת ישראל, ויש צמיחה במדינת ישראל, הצמיחה הזאת נעצרת אצל האלפיון העליון, אצל המאיון העליון, אצל בעלי ההון, והיא לא מחלחלת לשכבות חלשות יותר בציבור העובדים.

עסאם מח'ול: לכן אני חושב, שההגנה על שכר העובדים, ההגנה על הזכות לפנסיה לעובדים, ההגנה על זכות כל עובד שתהיה לו פנסיה, שיהיה לו ממה לחיות אחרי שהוא מסיים את העבודה שלו - זה מאבק נכון וצודק, והחוק הזה הוא בכיוון הנכון.

חמי דורון: תודה רבה לחבר הכנסת עסאם מח'ול.

חמי דורון: חבר הכנסת עבד-אלמאלכ דהאמשה, בבקשה.

חמי דורון: אחריו – חבר הכנסת טלב אלסאנע, אלא אם כן הוא יוותר.

עבד-אלמאלכ דהאמשה: כבוד היושב-ראש, רבותי חברי הכנסת, גם בחוק הזה ובחוקים הקודמים יש תיקונים ראויים וטובים לטובת העובדים ולטובת זכויות הפנסיה.

עבד-אלמאלכ דהאמשה: אני לא ארחיב בדיבור.

עבד-אלמאלכ דהאמשה: אני אסביר את העניין לשומעינו ולצופינו הערבים, ברשותך, אדוני היושב-ראש.

עבד-אלמאלכ דהאמשה: (נושא דברים בשפה הערבית; להלן תרגומם לעברית: בשם האל הרחמן והרחום.

עבד-אלמאלכ דהאמשה: הצעות החוק המונחות כעת לפנינו עוסקות בפנסיה של העובדים.

עבד-אלמאלכ דהאמשה: יש הצעות לרפורמות בנושא זה.

עבד-אלמאלכ דהאמשה: לפי הצעת החוק האחרונה, יש לחייב בחוק תשלום פנסיה לכל עובד במדינה.

עבד-אלמאלכ דהאמשה: כל עובד, או כל מי שעבד עד לגיל הפרישה, חייב לקבל קצבת פנסיה, שעליה יחליט שר התעשייה והמסחר, בהתייעצות עם שר האוצר.

עבד-אלמאלכ דהאמשה: בהצעות החוק הקודמות העוסקות בפנסיה, מוזכרת רפורמה נוספת - קצבאות הפנסיה יהיו נתונות לפיקוחה ולאישורה של ועדת הכספים של הכנסת.

עבד-אלמאלכ דהאמשה: כל הרפורמות האלה הן לטובת העובדים.

עבד-אלמאלכ דהאמשה: אנו תמכנו בהצעות חוק אלה, וגם נתמוך בהצעת החוק האחרונה.

עבד-אלמאלכ דהאמשה: אין צודק וראוי יותר מכך שכל עובד - לאחר שסיים את עבודתו, הגיע לגיל זיקנה והפך להיות בלתי כשיר לעבודה - יקבל קצבת פנסיה, ולו בסכום מינימלי, וזאת תוך תיאום בין המופקדים על עניין זה.

עבד-אלמאלכ דהאמשה: תודה.

עבד-אלמאלכ דהאמשה: תודה רבה, אדוני היושב-ראש.

עבד-אלמאלכ דהאמשה: ) תודה רבה.

חמי דורון: תודה רבה, אדוני חבר הכנסת דהאמשה.

חמי דורון: חבר הכנסת טלב אלסאנע, אתה רוצה לדבר?

טלב אלסאנע: אדוני היושב-ראש, חברי הכנסת, עובדה שנרשמתי, אז רציתי כנראה לדבר.

טלב אלסאנע: אם הייתי מוותר לא הייתי מתאמץ להירשם.

חמי דורון: יש לחץ לוותר.

טלב אלסאנע: הפעילו עליך לחץ, ואתה מגלגל אותו על אחרים; לחץ בלתי סביר, וויתור שלא מרצונך הטוב והחופשי.

טלב אלסאנע: אני מצטרף לתומכים בהצעת החוק.

טלב אלסאנע: אני חושב, חברי הכנסת אבשלום וילן ושאול יהלום, שהיוזמה היא מבורכת.

טלב אלסאנע: הצעת החוק היא נכונה.

טלב אלסאנע: זה הביטחון הסוציאלי האלמנטרי שתהיה פנסיית חובה לעובדים, להבטיח את זכותם, להבטיח בתקופת עבודתם את עתידם, שיהיו מבוטחים גם לאחר שיאבדו את היכולת להמשיך ולעבוד.

טלב אלסאנע: לכן אני מברך על הצעת החוק הזאת.

טלב אלסאנע: אני חושב שבמתקפה נגד ארגוני עובדים והאיגודים המקצועיים ונגד ההסתדרות, לא פעם מציגים את העובדים שנאבקים על עבודתם ועל פרנסתם - כמו למשל הנהגים ב"מטרודן" בבאר-שבע, ששובתים זה שבועות על מנת להיאבק על זכויות סוציאליות, ובסוף מציגים אותם כאילו הם הפושעים.

טלב אלסאנע: מי שעובד ומבקש לקבל את פרנסתו בזיעת אפו, צריך להצדיע לו וצריך להגן על זכויותיו הסוציאליות, לרבות הזכות לפנסיה.

טלב אלסאנע: לכן אני תומך בהצעת החוק.

טלב אלסאנע: תודה רבה.

עבד-אלמאלכ דהאמשה: תודה רבה לחבר הכנסת אלסאנע.

עבד-אלמאלכ דהאמשה: אחרון הדוברים, חבר הכנסת נסים זאב, בבקשה.

עבד-אלמאלכ דהאמשה: לאחר מכן עוברים להצבעה.

נסים זאב: אדוני היושב-ראש, אני לא יודע מדוע יש חברי כנסת שכל כך כועסים שחבר כנסת עולה לדוכן ומדבר.

נסים זאב: לא טוב לכם, הדלת פתוחה.

נסים זאב: אף אחד לא מחייב אתכם לשבת פה ולהצביע.

נסים זאב: כל פעם שאני עולה, הפיוזים של כמה חברים פה נדלקים ואני לא יודע מדוע.

נסים זאב: אני מברך על החוק.

נסים זאב: חוק פנסיה חובה בא להבטיח את הזכויות של כל עובד.

נסים זאב: אבל, חבר הכנסת שאול יהלום, אתה בהצעת החוק אומר, שמי שהפר את הוראות החוק יוטלו עליו עונשים, עיצום כספי, ומעביד שיפר את הוראות החוק דינו אפילו שישה חודשי מאסר.

נסים זאב: אתה לוקח את זה כאילו זאת עבירה פלילית לכל דבר.

נסים זאב: זה לא סתם חוק.

נסים זאב: אתה צריך לזכור ולהביא בחשבון בדיוני הוועדה, שהרי זה חל גם על תאגידים, לא רק על יחיד.

שאול יהלום: בוודאי.

נסים זאב: זה מעונות-יום, זה תלמודי-תורה, זה כל עובד ומעביד.

נסים זאב: אותם התאגידים, אותן העמותות, לא מקבלים ממשרד החינוך את הפנסיה לעובד.

נסים זאב: היום אין בעיה בבתי-הספר הממלכתיים או הממלכתיים-דתיים או הרשת של החינוך העצמאי להפריש את הפנסיה.

נסים זאב: יש בעיה באותם תאגידים או עמותות שמשלמים את השכר לעובדים, אבל אין להם היכולת לשלם את הפנסיה, מכיוון שהם לא מקבלים ממשרד החינוך את אותם האחוזים, 5.5%, ולמעביד אין מאיפה לשלם את זה.

נסים זאב: ולכן כשאתה בא להטיל את זה על המעביד, צריך להביא בחשבון שהוא לא מקבל את זה מאיזה מקום.

שאול יהלום: למה אתה לא חושב על העובד?

נסים זאב: תביא בחשבון שהעובד עלול להיפגע, שגם השכר שלו ירד.

נסים זאב: כדי שהמעביד ישלם את הפנסיה לאותו עובד, הוא ישלם לו פחות אחוזים, ואז ההפרשה תהיה מיניה וביה.

נסים זאב: זאת אומרת, הוא יפריש את מה שהוא מקצץ לו, וגם העובד ישלים, וכך תהיה לו פנסיה.

נסים זאב: אני נגד זה שהעונשים יהיו כל כך חמורים, שזה ילווה בשישה חודשי מאסר.

נסים זאב: אני חושב שזה מוגזם.

עבד-אלמאלכ דהאמשה: תודה רבה.

עבד-אלמאלכ דהאמשה: אחרון המתדיינים, לפנים משורת הדין - חבר הכנסת חמי דורון, אף-על-פי שהוא ויתר.

עבד-אלמאלכ דהאמשה: כנראה יש לו דברים חשובים לומר, ולא נמנע ממנו זאת.

חמי דורון: אדוני היושב-ראש, קודם כול תודה רבה.

חמי דורון: ביקשתי בכל זאת לדבר, מכיוון שכל מי שדיבר לפני דיבר על שכירים בלבד.

חמי דורון: אבל שכחו סקטור אחד, שהוא סקטור מאוד מאוד חשוב, והוא סקטור שחובה שתהיה לו פנסיה, כי הוא סקטור שכמעט תמיד לא מוגן.

חמי דורון: אלה הם העצמאים הקטנים, אותו בעל מלאכה, אותו בעל חנות, שבמשך שנים יש לו חנות קטנה, מוציא את החודשית לו בקושי, אבל אין לו הגנה פנסיונית כלל.

חמי דורון: חבר הכנסת יהלום וחבר הכנסת וילן, היות שאתם אלה שיזמתם את החוק הזה ואתם מטפלים בו, אני פונה אליכם ומבקש, שבמסגרת תהליך החקיקה תשימו לב למצב האבסורדי.

חמי דורון: למעשה אתם רוצים להכניס את כל השכירים לתוך מעגל של פנסיה, ומותירים בחוץ את העצמאים.

חמי דורון: לכן, גם לעצמאים חייב להיות פתרון פנסיוני, מאחר שרוב העצמאים לא מפרישים כספים במסגרת אפשרויות המיסוי שלהם, לא כולם מנצלים את זה לקרנות פנסיה.

חמי דורון: אני לא מדבר על קופת גמל בנקאית כזאת או אחרת, אלא אני מדבר על קרן פנסיה אמיתית, שתיתן לעצמאי פנסיה כשהוא יגיע לגיל זיקנה.

שאול יהלום: בוא נגיד בשלבים.

רומן ברונפמן: תציע, נתמוך.

חמי דורון: אני אומר: פה, בתוך הצעת החוק הזאת; לכן אני פונה אליכם.

חמי דורון: אני אומר, בתוך הצעת החוק הזאת, אם זאת קרן פנסיה ואתם מדברים על הסדר פנסיוני לכול, אז בבקשה, תכניסו אל תוך הסדר הפנסיה הזה גם את העצמאים.

חמי דורון: תודה רבה, אדוני.

עבד-אלמאלכ דהאמשה: חברי הכנסת, אנחנו עוברים להצבעה בקריאה ראשונה על הצעת חוק פנסיה חובה, התשס"ה-2005.

עבד-אלמאלכ דהאמשה: מי בעד?

עבד-אלמאלכ דהאמשה: מי נגד?

עבד-אלמאלכ דהאמשה: אפשר להצביע.

עבד-אלמאלכ דהאמשה: הצבעה מס' 19 בעד ההצעה להעביר את הצעת החוק לוועדה – 16 נגד – אין נמנעים - אין ההצעה להעביר את הצעת חוק פנסיה חובה, התשס"ה-2005, לוועדת הכספים נתקבלה.

עבד-אלמאלכ דהאמשה: ברוב של 16 תומכים, אין מתנגדים, אין נמנעים, הצעת החוק אושרה בקריאה ראשונה והיא תעבור לוועדת הכספים.

גדעון סער: לוועדת הכספים.

שאול יהלום: לוועדת העבודה.

עבד-אלמאלכ דהאמשה: אם כך, היא תעבור לוועדת הכנסת שתחליט איזו ועדה תדון בה.

גדעון סער: אם החוק עלה מוועדת הכספים, למה שלא יחזור לוועדת הכספים?

גדעון סער: חוק שעלה מוועדה, האם חל אותו דין כפי שחל על הצעות בקריאה טרומית, שההצעה הולכת לוועדת הכנסת?

גדעון סער: האם גם אחרי קריאה ראשונה חל אותו דין?

רומן ברונפמן: צודק.

עבד-אלמאלכ דהאמשה: אתה צודק, חבר הכנסת סער, או שנתקן את זה עכשיו או שוועדת הכנסת תתקן את זה.

גדעון סער: אם זה על-פי התקנון, אני מבקש שזה יתקיים לפי הכלל.

עבד-אלמאלכ דהאמשה: צודק.

עבד-אלמאלכ דהאמשה: לאחר שווידאנו כי על-פי התקנון חובה להחזיר את זה לוועדה שהעלתה את הצעת החוק - לפיכך, הצעת חוק פנסיה חובה תעבור לוועדת הכספים ולא לוועדת הכנסת.

עבד-אלמאלכ דהאמשה: תודה רבה.

עבד-אלמאלכ דהאמשה: (ועדה לאיכות הסביבה), התשס"ה-2005;

עבד-אלמאלכ דהאמשה: הצעת חוק לתיקון פקודת העיריות (מס' 99) (ועדה למאבק בנגע הסמים), התשס"ה-2005;

עבד-אלמאלכ דהאמשה: [רשומות (הצעות חוק, חוב' כ/67).

עבד-אלמאלכ דהאמשה: ]

עבד-אלמאלכ דהאמשה: אנחנו עוברים לנושא הבא, ארבע הצעות חוק שעומדות לדיון משולב: הצעת חוק לתיקון פקודת העיריות (מס' 97), הצעת חוק לתיקון פקודת העיריות (מס' 98), הצעת חוק לתיקון פקודת העיריות (מס' 99), הצעת חוק לתיקון פקודת העיריות (מס' 100).

עבד-אלמאלכ דהאמשה: הצעות החוק יידונו בדיון משולב, כלומר, רשימת הדוברים היא אחת.

עבד-אלמאלכ דהאמשה: ראשון המתדיינים, חבר הכנסת רומן ברונפמן - בבקשה, אדוני.

רומן ברונפמן: אדוני היושב-ראש, קודם כול אני רוצה לברך אותך עם כניסתך לתפקיד סגן יושב-ראש הכנסת.

רומן ברונפמן: זו הפעם הראשונה שאני על במת הכנסת כשאתה יושב על כס היושב-הראש, ואני מאחל לך הצלחה בתפקידך.

רומן ברונפמן: ארבע ההצעות שבאו היום לדיון בקריאה ראשונה הן הצעות שעניינן שלושה נושאים, או שלוש ועדות סטטוטוריות ברשויות המקומיות - הוועדה לאיכות הסביבה, שהיא תולדה של הצעת החוק שהונחה על-ידי, הוועדה לענייני חינוך, הצעת החוק של חבר הכנסת חמי דורון, והוועדה למאבק בנגע הסמים, של שני חברי הכנסת המציעים, גילה גמליאל ואחמד טיבי.

רומן ברונפמן: כולן, כפי שאמרתי, עוסקות ברגולציה, בראורגניזציה של הרשות המקומית.

רומן ברונפמן: באותה הזדמנות אני רוצה לברך את שר הפנים הנכנס, חבר הכנסת פינס, ולאחל לו הצלחה רבה בתפקיד הלא-קל.

רומן ברונפמן: שלוש ההצעות מנסות לעסוק בוועדות סטטוטוריות למיניהן ברשויות מקומיות.

רומן ברונפמן: הצעת החוק שלי מדברת על הקמת ועדה סטטוטורית לענייני איכות הסביבה.

רומן ברונפמן: הצעת החוק קובעת את תחומי הפעילות של הוועדה ואת הרכבה.

רומן ברונפמן: חשוב לציין, ההצעה הוכנה בוועדת הפנים ואיכות הסביבה בראשותו של חבר הכנסת יורי שטרן.

רומן ברונפמן: הובאו בחשבון ענייניהן של הרשויות המקומיות והיתה נציגות של הארגונים הירוקים.

רומן ברונפמן: באותה הזדמנות אני רוצה להודות לצוות ועדת הפנים וליועצים המשפטיים.

רומן ברונפמן: הגענו להסכמה גם לגבי תחומי הפעילות, גם לגבי הרכב הוועדה, ואני מבקש מהכנסת לקדם את הצעת החוק לקראת קריאה שנייה ושלישית, דהיינו, לאשר את ההצעה כפי שהובאה על-ידי ועדת הפנים ואיכות הסביבה של הכנסת לקריאה ראשונה.

רומן ברונפמן: תודה רבה.

עבד-אלמאלכ דהאמשה: תודה רבה לחבר הכנסת רומן ברונפמן.

עבד-אלמאלכ דהאמשה: זאת היתה הצגת ההצעה הראשונה מתוך ארבע הצעות חוק שהן בדיון משולב.

עבד-אלמאלכ דהאמשה: המציע השני הוא חבר הכנסת חמי דורון; בבקשה, אדוני.

עבד-אלמאלכ דהאמשה: את הצעת החוק הבאה תציג חברת הכנסת גילה גמליאל.

עבד-אלמאלכ דהאמשה: לאחר מכן - חבר הכנסת אחמד טיבי.

חמי דורון: אדוני היושב-ראש, אדוני שר הפנים, אני שמח לברך אותך בנוכחותך כאן כשר הפנים כשאנחנו מעלים הצעת חוק שנוגעת בעצם למשרדך, מכלול הצעות חוק.

חמי דורון: כפי שאמר חבר הכנסת ברונפמן, מדובר בשלוש הצעות חוק שלכולן למטרה אחת זהה, והיא הקמת ועדות סטטוטוריות במסגרת הרשויות המקומיות.

חמי דורון: ועדת החינוך, שאני מבקש להקים, היא ועדה שתהיה ועדה מייעצת למועצת העיר בנושאי החינוך.

חמי דורון: הוועדה תהיה מורכבת למעשה משלושה עד שישה חברי מועצה, תלוי במספר חברי מועצת העיר באותה רשות מקומית.

חמי דורון: מובן שמי שצריך לעמוד בראשה הוא ראש הרשות או ממלא-מקומו, לפי סעיף 14 לחוק הרשויות המקומיות (בחירת ראש הרשות וסגניו וכהונתם).

חמי דורון: הסיבה לכך מאוד פשוטה - מכיוון שאני מייחס חשיבות רבה מאוד לנושא ועדת החינוך, במיוחד לאור העובדה שאנחנו עשויים לעמוד בפני מהפכה גדולה בתחום החינוך, דהיינו, יישום או אי-יישום דוח-דברת.

חמי דורון: נוסף על כך אנחנו מבקשים שיהיו חברים בוועדה שני נציגים של בתי-הספר שנמצאים בתחום שיפוטה של העירייה, על-פי הפירוט במסגרת החוק.

חמי דורון: כמו כן, גם נציג אחד לוועד ההורים העירוני.

חמי דורון: הנציג האחרון שאנחנו מבקשים להכניס הוא יושב-ראש מועצת התלמידים העירונית, אבל זאת אך ורק בתנאי שהוא בעל זכות בחירה לרשות המקומית.

חמי דורון: צריך לזכור, שבבחירות לרשויות המקומיות אנחנו בוחרים כבר מגיל 17.

חמי דורון: ואולם, אם יושב-ראש מועצת התלמידים העירונית איננו עומד בקריטריון הזה, ייבחר נציג אחר על-ידי ועד התלמידים העירוני.

חמי דורון: אני חושב שהדבר חשוב, דברים שקורים בתחום החינוך צריך שתהיה בהם שקיפות, צריך שהתושבים של הרשות, באמצעות שליחיהם, הן במועצה, הן בוועדי ההורים, הן בוועדי התלמידים, תהיה להם נגיעה לפחות בתחום הייעוץ.

חמי דורון: ואכן הוועדה היא לא ועדה שקובעת דברים אלא ועדה שממליצה.

חמי דורון: על כן הוועדה הזאת זוכה גם לתמיכת הממשלה.

חמי דורון: שמחתי לשמוע, אדוני היושב-ראש, בעקבות העובדה שהצעת החוק עברה בקריאה טרומית, שברשויות רבות הקימו ועדות חינוך, מה שלא היה קודם לכן, אומנם לא לפי המבנה הזה, אבל טרחו והקימו ועדות חינוך, ואני שמח על כך.

חמי דורון: אני מקווה שהצעת החוק תעבור בצורה מהירה וטובה, תועבר חזרה למליאה לקריאה שנייה ושלישית בהקדם, כדי שנוכל להעמיד מבנה סטטוטורי ראוי לוועדות החינוך ברשויות המקומיות.

חמי דורון: תודה רבה.

עבד-אלמאלכ דהאמשה: תודה רבה לחבר הכנסת חמי דורון.

עבד-אלמאלכ דהאמשה: תציג את הצעת החוק השלישית חברת הכנסת גילה גמליאל.

עבד-אלמאלכ דהאמשה: מדובר בהצעה שעניינה להקים בכל עירייה ועדה שתפקידה יהיה ליזום ולתכנן פעולות לקידום טיפול מקיף במאבק בנגע הסמים.

עבד-אלמאלכ דהאמשה: ההצעה היא בקריאה ראשונה.

עבד-אלמאלכ דהאמשה: בבקשה, חברת הכנסת גמליאל.

גילה גמליאל: אדוני היושב-ראש, קודם כול חג שמח לך ולכל המוסלמים והדרוזים במדינת ישראל.

גילה גמליאל: זו באמת הזדמנות לאחל חג שמח, וגם לערב חג ט"ו בשבט - לכל תושבי ותושבות ארץ-ישראל.

גילה גמליאל: אני כאן על מנת להציג את הצעת החוק לקריאה ראשונה.

גילה גמליאל: גם ההצעה שלי וגם ההצעה של חבר הכנסת טיבי מדברות על תיקון פקודת העיריות.

גילה גמליאל: לאור כל המקרים האחרונים שהיינו ערים להם, גם בסוגיית "חגיגת" שהופץ בכל הקיוסקים ברחבי הארץ, וגם בכל המקרים המאוד מאוד קשים של ילדים ששאפו גז ממזגנים ויצרו בעיות מאוד מאוד קשות, שחלקן היו בלתי הפיכות, וגם סביב העניין של נגע הסמים בכלל שתוקף את אזרחי המדינה, במיוחד נערים ונערות בבתי-הספר - ראיתי לנכון להגיש הצעת חוק שהעיריות, כל הרשויות המוניציפליות, ידאגו להקים ועדה שתפקידה יהיה לטפל בנגע הסמים.

גילה גמליאל: כיוון שכך, העלינו את ההצעה.

גילה גמליאל: היא כבר עברה בקריאה טרומית.

גילה גמליאל: היא עברה והוכנה בוועדה לקראת קריאה ראשונה.

גילה גמליאל: ההצעה הזאת הוגשה לי על-ידי סגן ראש עיריית קריית-ביאליק, אלי דוקורסקי, ואני רוצה לנצל את הבמה הזאת להודות לו על כך, ולהמשיך ולקדם הצעות שמגיעות ממש מהציבור, על מנת לתקן, לשפר ולייעל את המנגנונים הקיימים.

גילה גמליאל: כיוון שכך, אני קוראת לחברי וחברות הבית הזה לתמוך בהצעה הזאת.

גילה גמליאל: קודם הגישו חברי גם הצעות בדבר ועדת חינוך וועדה לאיכות הסביבה.

גילה גמליאל: אני תומכת בהקמה של כל שלוש הוועדות מפאת חשיבות הנושאים הללו, כשאין ספק שהרשויות המקומיות הן אלה שיש להם הנגישות היומיומית והפעילות היומיומית השוטפת, ומכיוון שכך יש חשיבות עליונה שנקדם את הנושאים האלה מול הוועדות שגם קיימות בכנסת ישראל.

גילה גמליאל: תודה רבה.

עבד-אלמאלכ דהאמשה: תודה רבה לחברת הכנסת גילה גמליאל.

עבד-אלמאלכ דהאמשה: יציג את הצעת החוק הרביעית, שגם עניינה הוועדה למלחמה בנגע הסמים שתוקם בכל עירייה, חבר הכנסת אחמד טיבי.

עבד-אלמאלכ דהאמשה: בבקשה.

עבד-אלמאלכ דהאמשה: כאמור, מתקיים דיון משולב בארבע הצעות חוק, שכולן עניינן הקמת ועדות בתוך רשויות מקומיות.

אחמד טיבי: תודה רבה.

אחמד טיבי: אדוני היושב-ראש, רבותי חברי הכנסת, כפי שהציגה חברתי, חברת הכנסת גילה גמליאל, הצעת החוק שלי מדברת על הצורך להקים בכל רשות מקומית בארץ ועדה מיוחדת שתעסוק בנושא המאבק בנגע הסמים, נגע אשר פשה בכל רובדי החברה הישראלית, גובה מחיר יקר, הן חברתי, הן בריאותי והן כלכלי, וגורם להרס משפחות, להידרדרות קטינים, סטודנטים, גברים, נשים, יהודים וערבים, חילונים ודתיים.

אחמד טיבי: הדבר הזה מצריך היערכות מיוחדת ושימוש בכלים נוספים שלא היו קיימים עד לרגע זה.

אחמד טיבי: הוועדה הזאת תכלול, אדוני היושב-ראש, את מנהל מחלקת החינוך, מנהל אגף הרווחה, נציגים של משרדי הממשלה שיוזמנו לדיונים האלה, ואין ספק שיש יישובים מסוימים הדורשים יותר תשומת לב מהרשות המקומית עצמה, בשל העלייה - א.

אחמד טיבי: במספר צורכי הסמים בתוך היישוב; ב.

אחמד טיבי: בסחר בסמים ביישוב זה או אחר.

אחמד טיבי: אני חושב שאם הצעה זו תתקבל, היא תגדיל ותעצים את המודעות המקומית של כלל התושבים באמצעות הדיון שאמור להיות פתוח בוועדות אלה במועצת העיר, ולכן, בצד הגברת המודעות והחינוך בנושא המאבק בנגע הסמים, הקמת הוועדה הזאת, אדוני היושב-ראש, תשרת את המאבק שכולנו אמורים לחתור לו, והוא מאבק עיקש להורדת מספר צורכי הסמים, וכל הבעיות הקולטרליות, הפוגעות במשפחות ובסביבה של המשתמש בסמים.

אחמד טיבי: תודה רבה, אדוני.

עבד-אלמאלכ דהאמשה: תודה רבה לחבר הכנסת אחמד טיבי.

עבד-אלמאלכ דהאמשה: חברי הכנסת, נמצא אתנו שר הפנים, מר אופיר פינס-פז, וכשר, לפי התקנון, הוא יכול להתערב בדיון בכל שלב.

עבד-אלמאלכ דהאמשה: אדוני השר, בבקשה.

אופיר פינס-פז: תודה, אדוני היושב-ראש.

אופיר פינס-פז: ביקשתי להתערב משום - - -

גילה גמליאל: אתה לא חבר כנסת.

גילה גמליאל: אתה עדיין חבר כנסת אבל אתה כבר שר.

אופיר פינס-פז: בהחלט, אבל מדובר בהצעות חוק שנוגעות באופן ישיר למשרדי.

אופיר פינס-פז: לא ביקשתי לעלות בנושא אחר.

גילה גמליאל: - - -

אופיר פינס-פז: את רוצה שאני אלך?

אופיר פינס-פז: אדוני היושב-ראש, חברי חברי הכנסת, מדובר בארבע הצעות חוק חשובות שנוגעות לתחום משרדי, משרד הפנים, וחשבתי שמן הראוי שאומר את דעתי בדיון הזה.

אופיר פינס-פז: אף שזו קריאה ראשונה, אני חושב שכדאי ששרים יביאו את עמדת משרדם בפני הכנסת בדיונים מהסוג הזה.

אופיר פינס-פז: קודם כול אני רוצה לומר, שאני תומך בכל ארבע הצעות החוק.

אופיר פינס-פז: אני חושב שוועדות סטטוטוריות בתחומים שאתם הצעתם – איכות הסביבה, מלחמה בנגע הסמים, ודאי בנושא החינוך - העובדה שעדיין אין ועדות סטטוטוריות בנושאים אלה במועצת רשות מקומית היא כשלעצמה דבר תמוה.

אופיר פינס-פז: אין ספק שאלה נושאים מאוד מאוד מרכזיים.

אופיר פינס-פז: נושא החינוך הוא היום בבת-עינם של ראש המועצה, של ראש הרשות, של מועצת העיר.

אופיר פינס-פז: איכות הסביבה זה תחום שהולך וצובר תאוצה עצומה ויש לו נגיעה ישירה לכל רשות מקומית היום במדינת ישראל.

אופיר פינס-פז: ונגע הסמים, לא צריך להרחיב לגבי מה שקורה במדינה בהקשר זה וברשויות מקומיות רבות שמתמודדות בנושא הזה, בסופו של דבר, עם ומול התושבים.

אופיר פינס-פז: לכן אני רוצה להודיע על תמיכת משרדי בהצעות האלה.

אופיר פינס-פז: אני רוצה לנצל את הדקה-שתיים שעומדות לרשותי ולומר, שנחשפתי בדוח ביקורת של המשרד שלי לתופעה באמת מבישה, ואני חושב שאנחנו כנבחרי ציבור אסור לנו להשלים אתה בשום פנים ואופן.

אופיר פינס-פז: מדובר על כך שב-107 רשויות מקומיות נתגלו חברי מועצות, נבחרי ציבור – אגב, לא רבים, אבל קיימים בכל 107 הרשויות, מתוך 265 רשויות - שלא משלמים חובות לרשות המקומית שלהם, אם מדובר בחובות ארנונה, אם מדובר בקנסות, אם מדובר בחובות מים.

אופיר פינס-פז: זו תופעה מבישה, שערורייתית ממש, שבמקום לשמש דוגמה לציבור הם משתמשים במעמדם בצורה מחפירה ובעצם מועלים באמון הציבור שבחר אותם.

אופיר פינס-פז: הייתי אומר אותם דברים גם לו לא היינו במשבר חריף בשלטון המקומי, לו לא היו בעיות תקציביות ובעיות של הסכמי הבראה וכדומה, אבל קל וחומר במצב שבו אנחנו מצויים.

אופיר פינס-פז: אני אומר לכם, אין לי שום כוונה לעבור על העניין הזה לסדר-היום.

אופיר פינס-פז: אני מתכוון לטפל בנושא הזה בצורה מאוד דווקנית וקפדנית.

אופיר פינס-פז: אני מקבל את רשימת חברי המועצות האלה - אני מקווה שרובם או חלקם כבר שילמו, כי מדובר בדוח מ-2003 שנכתב ב-2004.

אופיר פינס-פז: אם לא, אני אנחה את הרשויות המקומיות ללכת להליך משפטי נגד אותם חברי מועצה.

אופיר פינס-פז: יותר מכך, הנחיתי את היועץ המשפטי של המשרד לשקול אפילו חקיקה ממשלתית נגד נבחרי ציבור שלא משלמים את חובותיהם.

חמי דורון: לאדוני יש כלים, כמו החיוב האישי שקבוע בחוק, והוא יכול להשתמש בהם.

חמי דורון: דבר שני, ראש רשות שמשתף פעולה, פשוט תעיף אותו.

חמי דורון: גם לכך יש לך הסמכות בחוק.

חמי דורון: פשוט תנצל את ההזדמנות לנקות קצת.

אופיר פינס-פז: תודה על העצה.

אופיר פינס-פז: כפי שאמרתי, אני מתכוון להשתמש בכל הכלים שעומדים לרשותי, בכלל זה להיכנס לנעליה של הרשות במקום שאני אראה שיש איזו קריצת עין, טיוח או חוסר נכונות לבצע את הדברים כפי שהם.

אופיר פינס-פז: לפי דעתי, אסור בשום פנים ואופן למצמץ במצבים האלה.

אופיר פינס-פז: אני מקווה מאוד לקבל את גיבוי הכנסת למהלכים שאני אנקוט כדי למגר את התופעה הזאת.

אופיר פינס-פז: תודה רבה, אדוני.

עבד-אלמאלכ דהאמשה: תודה רבה לשר הפנים.

עבד-אלמאלכ דהאמשה: חברי הכנסת, אנחנו נעבור לדיון - יש רשימת מתדיינים ארוכה.

עבד-אלמאלכ דהאמשה: חברי הכנסת קולט אביטל, חיים אורון, זהבה גלאון, ג'מאל זחאלקה, רן כהן, רוני בריזון, אהוד רצאבי, מיכאל מלכיאור, אברהם רביץ, מגלי והבה ואבשלום וילן - אינם נוכחים.

עבד-אלמאלכ דהאמשה: חבר הכנסת עסאם מח'ול, בבקשה.

עבד-אלמאלכ דהאמשה: אחריו – חבר הכנסת נסים זאב, ובזה נסיים את רשימת הדוברים ואז נעבור להצבעות.

גדעון סער: גם אני נרשמתי.

גדעון סער: יכול להיות שאני אוותר, אבל נרשמתי.

איתן כבל: אדוני היושב-ראש, יש תקנה שאומרת שחבר הכנסת זאב חייב להיות אחרון.

עסאם מח'ול: אדוני היושב-ראש, חברי הכנסת, הצעות החוק שהועלו כאן הן הצעות חוק ראויות.

עסאם מח'ול: אני חושב שבשלושת התחומים – איכות הסביבה, המאבק בנגע הסמים והחינוך - יש צורך להעלות את המעורבות ואת רמת האחריות, אפילו האישית, של כל אחד ואחד, גם ברמה של השלטון המקומי וגם ברמה של השלטון המרכזי.

עסאם מח'ול: לכן ההצעות הן בכיוון של פיתוח המחויבות הזאת למאבק בנושאים האלה.

עסאם מח'ול: בתנאי ההתפתחות של ישראל והחברה הישראלית היום, בפגיעות שיש בעניין איכות הסביבה, הסמים, בשאלות הרבות שמעמיד מצב החינוך והדרישות להתמודד אתן, אני חושב שההצעות האלה באות לקדם את המצב הזה.

עסאם מח'ול: לא רציתי לסיים את היום הזה בלי להעלות עוד נקודה אשר עלתה ביום הראשון של עיד אל-אדחא אל-מובארכ.

עסאם מח'ול: נזכרתי שבדיוק בשנה שעברה, ביום הראשון של עיד אל-אדחא אל-מובארכ, באותו עיתון - "מעריב" - היתה מתקפה גזענית ארסית נגד הציבור הערבי, בדמות האזהרה מהסכנה הדמוגרפית.

עסאם מח'ול: הכותרת הגדולה היתה, שתוך 20 שנה רבע מישראל ערבים.

עסאם מח'ול: הלשכה המרכזית לסטטיסטיקה: על כל תינוק יהודי שנולד בארץ נולדים במדינת ישראל שניים וחצי תינוקות מוסלמים.

עסאם מח'ול: בקצב הריבוי המהיר הזה עד שנת 2025 יהיו כאן 2 מיליוני מוסלמים, עלייה של 80% במספרם.

עסאם מח'ול: אני חושב שעצם הכתבה הזאת, עצם הזעקה הזאת שמתבססת על אידיאולוגיה מסוכנת, שבשנים האחרונות מוביל אותה שר האוצר - והוא מצא לנכון אפילו לבטא זאת בכנס הרצלייה האחרון - מדברת על הסכנה הדמוגרפית הבאה מהריבוי הטבעי הערבי.

עסאם מח'ול: אני חושב שממשלה שמתעסקת בצורה פרימיטיבית וגזענית ומנהלת את המאבק שלה בין הרחם של הערבייה לבין הרחם של היהודייה, היא ממשלה לא ראויה לחיים, היא ממשלה גזענית, היא ממשלה שמובילה למצב או מסמנת סימן דרך שבו הפוליטיקה הישראלית והימין הישראלי עוברים תהליך של כהניזציה.

אריה אלדד: האם נכון שעל הרחם של האשה הפלסטינית דיבר דווקא ערפאת?

אחמד טיבי: אנחנו מסתייגים גם מזה וגם מזה.

עסאם מח'ול: אני מדבר על ממשלת ישראל הנאורה.

עסאם מח'ול: אני מדבר על אותה תפיסה שמנסה לנהל את הוויכוח הפוליטי והמדיני ברמה של רחם של אשה ערבייה או של רחם של אשה יהודייה.

עבד-אלמאלכ דהאמשה: תודה לחבר הכנסת מח'ול.

עבד-אלמאלכ דהאמשה: חבר הכנסת נסים זאב, בבקשה.

עבד-אלמאלכ דהאמשה: אחריו יש שני דוברים.

נסים זאב: אדוני היושב בראש, כנסת נכבדה, בהצעות החוק מוצע להקים בכל עירייה ועדות - כמו בנושאי סמים, כך שהוועדה תיזום ותתכנן פעולה לקידום טיפול מקיף במאבק בנגע הסמים, אבל בלי תקציבים.

נסים זאב: פה מקצצים את התקציב, מורידים מיליונים, ואומרים לרשויות לתפקד.

נסים זאב: איך לתפקד?

נסים זאב: שיקימו ועדה.

נסים זאב: אדוני היושב-ראש, הוועדות האלה היו קיימות מאז ומעולם, אין בהן שום חידוש.

נסים זאב: הופכים את הוועדה, שהיתה ועדה מייעצת, וקוראים לה עכשיו ועדה סטטוטורית, כאילו מעתה יש לה שיניים, היא ועדה חוקית כמו ועדת התכנון והבנייה.

נסים זאב: באמת, זה לעג לרש.

נסים זאב: לוועדות האלה אין שיניים.

נסים זאב: אדוני היושב-ראש, מה עושה ועדת חינוך בקביעת המדיניות אם הוועדה הזאת הולכת למדיניות שונה מזו של מינהל החינוך ברשות המקומית?

נסים זאב: היו דברים מעולם.

נסים זאב: הייתי בוועדת חינוך, שלא היתה סטטוטורית, אשר קיבלה החלטה בניגוד למה שמינהל החינוך החליט, בנושאים כמו הקצאת שטחים והסבת מבנים, או בנושא התקציב.

נסים זאב: מה קורה במקרה כזה?

נסים זאב: בנושא הטיפול בנגע הסמים, למשל, תקום הוועדה הזאת ותטפל, אבל במה היא תטפל?

נסים זאב: הרי בסופו של דבר מי שמטפל בנושא הסמים זה רשויות הרווחה, אשר להן יש התקציבים.

נסים זאב: אולי גם המחלקה לקידום הנוער מטפלת בזה, גם משרד החינוך עוסק בזה.

נסים זאב: אי-אפשר לדרוש מאותה ועדה שתטפל בדברים, כאילו שינוי השם לוועדה סטטוטורית מעניק לה כלים להתמודד עם הבעיה.

נסים זאב: הכול מלאכותי.

נסים זאב: היו כל כך הרבה הצעות חוק היום, ואני רוצה להזכיר לחברים את ט"ו בשבט.

נסים זאב: הלילה נוהגים להרבות באכילת פירות ארץ-ישראל ולא בהצעות חוק.

נסים זאב: נוהגים לאכול פרי חדש כדי לברך עליו "שהחיינו".

נסים זאב: כוח האדמה היום - ראש השנה לאילנות - מתחדש להניב את תנובתה ולהוציא פירותיה.

נסים זאב: אסיים בפסוק: כי ה' אלוהיך מביאך אל ארץ טובה, ארץ נחלי מים, עיינות ותהומות יוצאים בבקעה ובהר, ארץ חיטה ושעורה וגפן ותאנה ורימון, ארץ זית שמן ודבש.

נסים זאב: אני מאחל לכולם ט"ו בשבט נעים.

נסים זאב: הערב חשוב שכולם ישבו עם הילדים ויאכלו משבעת המינים, יברכו גם את הברכות ויודו לבורא עולם.

עבד-אלמאלכ דהאמשה: תודה רבה לחבר הכנסת נסים זאב.

עבד-אלמאלכ דהאמשה: חבר הכנסת גדעון סער – מוותר.

עבד-אלמאלכ דהאמשה: חברת הכנסת מלי פולישוק-בלוך, אחרונת הדוברים, בבקשה.

עבד-אלמאלכ דהאמשה: לאחר מכן נעבור להצבעות.

מל פולישוק-בלוך: אדוני היושב-ראש, חברי חברי הכנסת, אני שמחה על הצעות החוק, במיוחד בנושא של ועדת החינוך והוועדה לאיכות הסביבה.

מל פולישוק-בלוך: אני חושבת שזה אכן ייתן דחיפה וישדרג את שני הנושאים החשובים האלה, שלדעתי צריכים לקבל חיזוק ברמה המקומית.

מל פולישוק-בלוך: הרבה מאוד רשויות מקומיות אכן חיזקו את החינוך למרות מאמצי ממשלת ישראל לדורותיה לחבל בחינוך, כפי שאנחנו רואים בתוצאות.

מל פולישוק-בלוך: רשויות מקומיות רבות אכן תומכות ונותנות מה שהממשלה לא נותנת.

מל פולישוק-בלוך: עם זאת, ברשויות אחרות נושא החינוך לא מקבל תיקון נכון.

מל פולישוק-בלוך: צודק חבר הכנסת נסים זאב, שאם לא ניתן סמכויות לוועדות, הרי לא עשינו כלום, ואני חושבת שכן צריך לתת להם סמכויות, כדי שהשלטון של ראש העיר לא יהיה שלטון יחיד, דיקטטורי, שעושה מה שבא לו ולעתים קרובות מצפצף על נבחרינו ברשויות מקומיות.

מל פולישוק-בלוך: לכן, צריך לתת חיזוק לעניין הזה, צריך להפוך אותו לסטטוטורי ולתת להם סמכויות.

מל פולישוק-בלוך: דבר נוסף, אני רוצה לגנות את אלה ברשויות המקומיות שניצלו לרעה את מעמדם, כפי ששמענו היום בכותרות והשר דיבר על כך.

מל פולישוק-בלוך: אבל, מצד שני, אני חושבת שזה הזמן לכבד את נבחרינו, נבחרי הציבור ברשויות המקומיות, שכן עושים מלאכתם נאמנה.

מל פולישוק-בלוך: אני מכירה אישית רבים מהם ורבות מהן, שאכן עושות עבודת קודש בהתנדבות מלאה.

מל פולישוק-בלוך: אני רוצה להציע לחברי חברי הכנסת, הגשתי הצעת חוק בנושא של מתן תמורה לכל חבר מועצה שמשתתף בישיבה, ואני חושבת שזה הזמן לציין זאת, משום שהאנשים האלה עובדים בהתנדבות, עושים עבודה, משקיעים הרבה מאוד שעות, ומגיעה להם תמורה.

מל פולישוק-בלוך: תודה רבה.

עבד-אלמאלכ דהאמשה: תודה רבה לחברת הכנסת מלי פולישוק-בלוך.

עבד-אלמאלכ דהאמשה: חברי הכנסת, אנחנו עוברים להצבעה על ארבע הצעות החוק שנדונו בדיון משולב.

עבד-אלמאלכ דהאמשה: אנחנו נצביע על הצעת החוק לתיקון פקודת העיריות (מס' 97), שהוצגה על-ידי חבר הכנסת רומן ברונפמן.

עבד-אלמאלכ דהאמשה: מי בעד?

עבד-אלמאלכ דהאמשה: מי נגד?

עבד-אלמאלכ דהאמשה: אפשר להצביע.

עבד-אלמאלכ דהאמשה: הצבעה מס' 20 בעד ההצעה להעביר את הצעת החוק לוועדה - 14 נגד – אין נמנעים – אין ההצעה להעביר את הצעת חוק לתיקון פקודת העיריות (מס' 97) (ועדה לאיכות הסביבה), התשס"ה-2005, לוועדת הפנים ואיכות הסביבה נתקבלה.

עבד-אלמאלכ דהאמשה: ובכן, ברוב של 14 תומכים, אפס מתנגדים ואפס נמנעים, הצעת החוק אושרה בקריאה ראשונה ותועבר לוועדת הפנים להמשך הטיפול בה.

עבד-אלמאלכ דהאמשה: אנחנו נעבור עכשיו להצבעה על הצעת החוק לתיקון פקודת העיריות (מס' 98), שהוצגה על-ידי חבר הכנסת חמי דורון.

עבד-אלמאלכ דהאמשה: מי בעד?

עבד-אלמאלכ דהאמשה: מי נגד?

עבד-אלמאלכ דהאמשה: אפשר להצביע.

עבד-אלמאלכ דהאמשה: הצבעה מס' 21 בעד ההצעה להעביר את הצעת החוק לוועדה – 14 נגד – אין נמנעים – אין ההצעה להעביר את הצעת חוק לתיקון פקודת העיריות (מס' 98) (ועדת חינוך), התשס"ה-2005, לוועדת הפנים ואיכות הסביבה נתקבלה.

עבד-אלמאלכ דהאמשה: ובכן, ברוב של 14 תומכים, אפס מתנגדים ואפס נמנעים, גם הצעה זו אושרה ותועבר לוועדת הפנים להמשך חקיקתה.

עבד-אלמאלכ דהאמשה: אנחנו נצביע עכשיו על הצעת חוק לתיקון פקודת העיריות (מס' 99), שהוצגה על-ידי חברת הכנסת גילה גמליאל.

חמי דורון: אדוני, על הלוח שלנו מופיע - - -

עבד-אלמאלכ דהאמשה: זה לא משנה.

עבד-אלמאלכ דהאמשה: חברי הכנסת, אנחנו מצביעים על הצעת חברת הכנסת גמליאל.

עבד-אלמאלכ דהאמשה: אני מבקש להצביע.

עבד-אלמאלכ דהאמשה: מי בעד?

עבד-אלמאלכ דהאמשה: מי נגד?

עבד-אלמאלכ דהאמשה: אפשר להצביע.

חמי דורון: אדוני, אפשר לחזור על ההצבעה?

חמי דורון: לא הספקנו להצביע.

עבד-אלמאלכ דהאמשה: אלה שלא הצביעו, אוסיף אותם.

עבד-אלמאלכ דהאמשה: הצבעה מס' 22 בעד ההצעה להעביר את הצעת החוק לוועדה – 10 נגד – אין נמנעים – אין ההצעה להעביר את הצעת חוק לתיקון פקודת העיריות (מס' 99) (ועדה למאבק בנגע הסמים), התשס"ה-2005, לוועדת הפנים ואיכות הסביבה נתקבלה.

עבד-אלמאלכ דהאמשה: חברי הכנסת, מי לא הצביע?

עבד-אלמאלכ דהאמשה: חמי דורון, חברת הכנסת אראלה גולן וחבר הכנסת ברונפמן.

עבד-אלמאלכ דהאמשה: כך יש לנו 13 תומכים.

עבד-אלמאלכ דהאמשה: יכול להיות שאני לא הצבעתי ולכן יש 14.

עבד-אלמאלכ דהאמשה: הצעתה של חברת הכנסת גמליאל אושרה בקריאה ראשונה ותועבר לוועדת הפנים.

עבד-אלמאלכ דהאמשה: חברי הכנסת, נעבור להצבעה על הצעת החוק לתיקון פקודת העיריות (מס' 100), שהוצגה על-ידי חבר הכנסת אחמד טיבי.

עבד-אלמאלכ דהאמשה: מי בעד ומי נגד?

עבד-אלמאלכ דהאמשה: אפשר להצביע.

עבד-אלמאלכ דהאמשה: הפעם לא תהיינה הוספות.

עבד-אלמאלכ דהאמשה: הצבעה מס' 23 בעד ההצעה להעביר את הצעת החוק לוועדה – 14 נגד – אין נמנעים – אין ההצעה להעביר את הצעת חוק לתיקון פקודת העיריות (מס' 100) (ועדה למאבק בנגע הסמים), התשס"ה-2005, לוועדת הפנים ואיכות הסביבה נתקבלה.

עבד-אלמאלכ דהאמשה: ברוב של 14 תומכים, אין מתנגדים ואין נמנעים, גם הצעת חוק זו אושרה והיא תועבר לוועדת הפנים להמשך חקיקתה.

עבד-אלמאלכ דהאמשה: חבר הכנסת מג'אדלה נמצא כאן ולא הספיק להצביע.

עבד-אלמאלכ דהאמשה: תודה רבה.

עבד-אלמאלכ דהאמשה: חברי הכנסת, אנחנו נעבור עכשיו לנושא האחרון שעל סדר-היום.

עבד-אלמאלכ דהאמשה: סגן השר לביטחון פנים יענה על שאילתות.

עבד-אלמאלכ דהאמשה: שאילתא מס' 2089, של חבר הכנסת עבד-אלמאלכ דהאמשה: מקרי רצח בעיר נצרת.

עבד-אלמאלכ דהאמשה: בבקשה, אדוני סגן השר.

עבד-אלמאלכ דהאמשה: חבר הכנסת עבד-אלמאלכ דהאמשה שאל את השר לביטחון פנים ביום ה' בחשוון התשס"ה (20 באוקטובר 2004): בתחילת אוקטובר 2004 התגלתה גופתו של תושב נצרת, ופורסם שזה המקרה העשירי של רצח בעיר.

עבד-אלמאלכ דהאמשה: משפחת הנרצח טוענת כי המשטרה אינה מטפלת כראוי ברציחות אלה.

עבד-אלמאלכ דהאמשה: רצוני לשאול: 1.

עבד-אלמאלכ דהאמשה: מה העלתה חקירת המשטרה?

עבד-אלמאלכ דהאמשה: 2.

עבד-אלמאלכ דהאמשה: מה תעשה המשטרה כדי להשיב לתושבים את הרגשת הביטחון?

יעקב אדרי: אדוני היושב-ראש, חברי הכנסת, ראשית, ברכותי ליושב-ראש החדש.

עבד-אלמאלכ דהאמשה: תודה רבה.

יעקב אדרי: 1.

יעקב אדרי: מתחילת שנת 2004 ועד סוף חודש אוקטובר אירעו באזור נצרת חמישה מקרי רצח.

יעקב אדרי: הרצח שאירע ביום 16 באוקטובר 2004 טרם פוענח והוא מצוי בחקירת מחלק התשאול של ימ"ר עמקים.

יעקב אדרי: כך גם רצח אחר, מיום 30 בספטמבר 2004.

יעקב אדרי: שלושה מעשי רצח אחרים מתוך החמישה פוענחו.

יעקב אדרי: בשניים מהם כבר הוגשו כתבי אישום נגד החשודים.

יעקב אדרי: יש לציין, שבתקופה מקבילה בשנת 2003 אירעו שישה מקרי רצח באזור נצרת.

יעקב אדרי: כל התיקים כבר הועברו לפרקליטות לצורך הגשת כתבי אישום.

יעקב אדרי: 2.

יעקב אדרי: המשטרה משקיעה מאמצים רבים בפענוח מקרי הרצח, ומדובר באחוזי גילוי גבוהים.

יעקב אדרי: תחנת נצרת הגבירה את נוכחותה באזור במשך כל שעות היממה.

עבד-אלמאלכ דהאמשה: תודה רבה לסגן השר.

עבד-אלמאלכ דהאמשה: שאילתא מס' 2111, של חבר הכנסת אמנון כהן – איננו; לפרוטוקול.

עבד-אלמאלכ דהאמשה: חבר הכנסת אמנון כהן שאל את השר לביטחון פנים ביום י"ב בחשוון התשס"ה (27 באוקטובר 2004): ביום כ"ה בתמוז תשס"ד, 14 ביולי 2004, השיב השר לביטחון פנים על שאילתא של חבר הכנסת שלמה בניזרי, שעניינה חקירת תלונה על זיוף המחאה.

עבד-אלמאלכ דהאמשה: מדובר באזרח שקיבל תרומה ושינה את הסכום מ-72 דולר ל-5,072 דולר.

עבד-אלמאלכ דהאמשה: למשטרה נמסרו פרטי המזייף.

עבד-אלמאלכ דהאמשה: השר אמר כי "החקירה מצויה בשלבים ראשונים".

עבד-אלמאלכ דהאמשה: רצוני לשאול: עתה, בחלוף עוד כמעט ארבעה חודשים, מה העלתה החקירה עד כה?

עבד-אלמאלכ דהאמשה: תשובת סגן השר לביטחון פנים יעקב אדרי: (לא נקראה, נמסרה לפרוטוקול) החקירה בתיק נמצאת בעיצומה.

עבד-אלמאלכ דהאמשה: החשוד נחקר, והחקירה נמשכת.

עבד-אלמאלכ דהאמשה: מטבע הדברים לא ניתן למסור בשלב זה פרטים נוספים הקשורים לחקירה.

עבד-אלמאלכ דהאמשה: שאילתא מס' 2112, של חבר הכנסת משולם נהרי; אינו נוכח - לפרוטוקול.

עבד-אלמאלכ דהאמשה: חבר הכנסת משולם נהרי שאל את השר לביטחון פנים ביום י"ב בחשוון התשס"ה (27 באוקטובר 2004): העיר בני-ברק סובלת מגל פריצות לבתי-כנסת ולארגוני חסד.

עבד-אלמאלכ דהאמשה: בין היתר נפרצו המועצה הדתית, בית-הכנסת "רבי יוסף קארו" וארגון "עזרה למרפא" שבראשות הרב פירר.

עבד-אלמאלכ דהאמשה: רצוני לשאול: 1.

עבד-אלמאלכ דהאמשה: האם, לפי נתוני המשטרה, מדובר בעלייה בעקומת הגנבות?

עבד-אלמאלכ דהאמשה: תשובת סגן השר לביטחון פנים יעקב אדרי: (לא נקראה, נמסרה לפרוטוקול) 1.

עבד-אלמאלכ דהאמשה: נתוני המשטרה מלמדים, כי בחודשים ינואר עד נובמבר 2003 נפתחו 631 תיקים בגין התפרצויות בעיר בני-ברק, מהן 31 התפרצויות לבתי-כנסת וישיבות.

עבד-אלמאלכ דהאמשה: בשנת 2004, בתקופה המקבילה, נפתחו 736 תיקים בגין התפרצויות בעיר, מהן 26 לבתי-כנסת וישיבות.

עבד-אלמאלכ דהאמשה: 2.

עבד-אלמאלכ דהאמשה: רכז המודיעין המרחבי מעורה בכל אחד מהמקרים, ומופעלים מקורות מודיעיניים בניסיון לגלות את זהות המעורבים באירועים הנ"ל.

עבד-אלמאלכ דהאמשה: כמו כן מופעלות ניידות לסיורים במקומות המועדים.

עבד-אלמאלכ דהאמשה: שאילתא מס' 2113, של חבר הכנסת שלמה בניזרי - לפרוטוקול.

עבד-אלמאלכ דהאמשה: חבר הכנסת שלמה בניזרי שאל את השר לביטחון פנים ביום י"ב בחשוון התשס"ה (27 באוקטובר 2004): פורסם, כי אלמונים ריססו צלב קרס על אנדרטה לזכר קורבנות הפיגוע באוטובוס קו 2 בירושלים, וכי המשטרה פתחה בחקירה.

עבד-אלמאלכ דהאמשה: רצוני לשאול: 1.

עבד-אלמאלכ דהאמשה: האם הידיעות נכונות?

עבד-אלמאלכ דהאמשה: 2.

עבד-אלמאלכ דהאמשה: אם כן – מה העלתה חקירת המשטרה?

עבד-אלמאלכ דהאמשה: תשובת סגן השר לביטחון פנים יעקב אדרי: (לא נקראה, נמסרה לפרוטוקול) 1.

עבד-אלמאלכ דהאמשה: התשובה חיובית.

עבד-אלמאלכ דהאמשה: כמו כן נכתב במקום שמו של ראש העיר ירושלים.

עבד-אלמאלכ דהאמשה: 2.

עבד-אלמאלכ דהאמשה: במשטרת ציון שבמחוז ירושלים הוקם צוות חקירה מיוחד, בשילוב גורמי מודיעין וחקירות.

עבד-אלמאלכ דהאמשה: החקירה נמשכת, בשלב זה ללא תוצאות.

עבד-אלמאלכ דהאמשה: שאילתא מס' 2134, של חבר הכנסת אריה אלדד, בבקשה.

עבד-אלמאלכ דהאמשה: חבר הכנסת אריה אלדד שאל את השר לביטחון פנים ביום י"ב בחשוון התשס"ה (27 באוקטובר 2004): ב-12 באוקטובר 2004 פורסם באתר NRG, כי שתי פעילות "מחסום WATCH" נעצרו בחשד לתקיפת חייל וניסיון לחטוף נשק מחייל אחר ליד שכם.

עבד-אלמאלכ דהאמשה: רצוני לשאול: 1.

עבד-אלמאלכ דהאמשה: האם פרטי האירוע נכונים?

עבד-אלמאלכ דהאמשה: 2.

עבד-אלמאלכ דהאמשה: מה העלתה חקירת המשטרה?

עבד-אלמאלכ דהאמשה: 3.

עבד-אלמאלכ דהאמשה: האם יוגשו כתבי אישום?

יעקב אדרי: אדוני היושב-ראש, חבר הכנסת אלדד, 1-3.

יעקב אדרי: האירוע המתואר בשאילתא אינו מוכר למשטרה ולא אותר כזה על-ידה.

יעקב אדרי: אם יומצאו פרטים מדויקים יותר לגבי האירוע, תאריך, שמות המעורבים, מובן שנבדוק את זה ואשמח להשיב לך ישירות בעניין.

עבד-אלמאלכ דהאמשה: תודה.

עבד-אלמאלכ דהאמשה: שאלה נוספת לחבר הכנסת אלדד, בבקשה.

אריה אלדד: אדוני סגן השר, אני צירפתי את הידיעה בעיתון ושם יש שמות ופרטים.

אריה אלדד: אני אשמח להעביר אותה מחדש.

יעקב אדרי: תעביר לי בבקשה ואתן לך תשובה מסודרת.

אריה אלדד: האם יש בכוונת משרד הביטחון לפעול נגד נשות "מחסום WATCH", משום שיש תלונות רבות של חיילים שהן מתנכלות להם?

יעקב אדרי: אני מציע שתגיש לי שוב את כל הפרטים.

יעקב אדרי: אם יש הפרעות ויהיו תלונות, ואני יודע שיש, אנחנו בהחלט נפעל בעניין הזה.

עבד-אלמאלכ דהאמשה: תודה רבה.

עבד-אלמאלכ דהאמשה: שאילתא מס' 2135, בעניין סגירת תיק חקירה שעניינו זיוף כשרות, של חבר הכנסת אליהו ישי; אינו נוכח - התשובה תועבר לפרוטוקול.

עבד-אלמאלכ דהאמשה: חבר הכנסת אליהו ישי שאל את השר לביטחון פנים ביום י"ב בחשוון התשס"ה (27 באוקטובר 2004): היועץ המשפטי לממשלה הורה למשטרה לחקור חשד לזיופי כשרות כעבירת זיוף, מרמה והונאה - לחקור ולהגיש כתבי אישום ולא להסתפק בהליכים מינהליים.

עבד-אלמאלכ דהאמשה: נודע לי, שנסגר תיק שעניינו תלונת בד"ץ "מחזיקי הדת" נגד מזייף הכשרם, בטענה שנסיבות העניין אינן מצדיקות חקירה.

עבד-אלמאלכ דהאמשה: רצוני לשאול: 1.

עבד-אלמאלכ דהאמשה: מדוע נסגר התיק, והאם הוא ייפתח שנית? 2.

עבד-אלמאלכ דהאמשה: האם נגבו עדויות מהמתלוננים ומהחשודים?

עבד-אלמאלכ דהאמשה: 3.

עבד-אלמאלכ דהאמשה: מה הן נסיבות העניין שאינן מצדיקות חקירה?

עבד-אלמאלכ דהאמשה: תשובת סגן השר לביטחון פנים יעקב אדרי: (לא נקראה, נמסרה לפרוטוקול) 1-3.

עבד-אלמאלכ דהאמשה: לאחר בירור השאילתא עם משטרת המחוז הצפוני, נמסר ללשכת השר כי אין ביכולתם לאתר את התלונה, בהעדר פרטי המתלונן ומועד הגשת התלונה.

עבד-אלמאלכ דהאמשה: לשאילתא צורף העתק צילומי של טופס "הודעה על החלטה שלא להוסיף לחקור או שלא להעמיד לדין", אך לא ניתן לקרוא בו את שם המתלונן מפאת איכותו הגרועה של הצילום.

עבד-אלמאלכ דהאמשה: בעקבות האמור פנתה לשכת השר אל חבר הכנסת לקבלת פרטים נוספים, אך אלו לא הועברו.

עבד-אלמאלכ דהאמשה: לאור כל האמור לעיל אין אפשרות להשיב בשלב זה תשובה עניינית על השאילתא, אלא רק לאחר שיומצאו הפרטים החסרים.

עבד-אלמאלכ דהאמשה: שאילתא מס' 2164, של חבר הכנסת משה כחלון - לפרוטוקול.

עבד-אלמאלכ דהאמשה: חבר הכנסת משה כחלון שאל את השר לביטחון פנים ביום י"ט בחשוון התשס"ה (3 בנובמבר 2004): רצוני לשאול: 1.

עבד-אלמאלכ דהאמשה: על-פי הרישומים הקיימים במשטרת ישראל, לכמה ימי מאסר נידונים בממוצע חייבי מזונות הנמצאים בתאי מעצר משטרתיים?

עבד-אלמאלכ דהאמשה: 2.

עבד-אלמאלכ דהאמשה: לכמה ימים נידונים חייבי מזונות הנמצאים בבתי-כלא?

עבד-אלמאלכ דהאמשה: תשובת סגן השר לביטחון פנים יעקב אדרי: (לא נקראה, נמסרה לפרוטוקול) 1-2.

עבד-אלמאלכ דהאמשה: לשתי השאלות שבשאילתא יש להקדים ולציין, שמאסר בשל חוב מזונות ניתן ומבוצע על-פי חוק ההוצאה לפועל, התשכ"ז–1967.

עבד-אלמאלכ דהאמשה: בסעיף 74 לחוק הנ"ל נקבע, בין היתר, כי צו מאסר נגד חייב מזונות יינתן לתקופה שלא תעלה על 21 ימים.

עבד-אלמאלכ דהאמשה: כמו כן נקבע, כי חייב כאמור שנאסר יובא בפני ראש ההוצאה לפועל בהקדם האפשרי, ולא יאוחר מתום 48 שעות ממועד מאסרו.

עבד-אלמאלכ דהאמשה: ראש ההוצאה לפועל רשאי לבטל את צו המאסר או לקצר את תקופת המאסר, בתנאים שייראו לו, ולתת כל החלטה אחרת שתיראה לו בנסיבות העניין.

עבד-אלמאלכ דהאמשה: כמו כן נקבע בחוק ההוצאה לפועל, שחייב שנאסר ישוחרר מן המאסר אם שילם את החוב שבגינו ניתן הצו.

עבד-אלמאלכ דהאמשה: על-פי רישומי משטרת ישראל, בשנת 2003 נעצרו 228 חייבי מזונות, ובשנת 2004 - נכון ליום 7 בנובמבר 2004 - נעצרו 287 חייבי מזונות.

עבד-אלמאלכ דהאמשה: על-פי נוהלי המשטרה ושב"ס מועברים אסירים בגין חובות אזרחיים מבתי-המעצר המשטרתיים אל שירות בתי-הסוהר בהקדם האפשרי, ועד 48 שעות לאחר מעצרם, בהקצאה ישירה לאגף אסירים אזרחיים בבית-הסוהר "מעשיהו".

עבד-אלמאלכ דהאמשה: בשנת 2003 נקלטו בשב"ס 137 חייבי מזונות, ובשנת 2004 כולה – 209 חייבי מזונות.

עבד-אלמאלכ דהאמשה: מספר הנקלטים בפועל הם אלה שלא שילמו את החוב מייד לאחר מעצרם, או שבית-המשפט הורה על המשך מאסרם, כפי שצוין לעיל.

עבד-אלמאלכ דהאמשה: פרקי הזמן שבהם שוהים רוב האסירים במאסר בשב"ס הם שבעה ימים, או 14 יום, או 21 יום.

עבד-אלמאלכ דהאמשה: עם זאת, יש לציין כמה סייגים להעברת אסירים אזרחיים ממעצר המשטרה לשב"ס: א.

עבד-אלמאלכ דהאמשה: אסירים לתקופות קצרות של עד כשבעה ימים במחוז הצפון הנקלטים בתחנות מרוחקות, כגון קצרין, בית-שאן וצפת, נשארים לרצות עונשם בבתי-המעצר בתחנות, וזאת עקב התהליך והזמן שעובר מאז הבקשה להעברה לשב"ס ועד לקליטה בשב"ס, שמייתר את ההעברה; ב.

עבד-אלמאלכ דהאמשה: האסירים האזרחיים המובאים לבתי-המעצר המשטרתיים בסוף השבוע אינם מתקבלים בדרך כלל בשב"ס בימי שישי, ועל כן נותרים בבית-המעצר המשטרתי כשלושה ימים עד להעברתם לשב"ס; ג.

עבד-אלמאלכ דהאמשה: בימים הסמוכים לחגים, משך זמן השהייה של האסירים הנ"ל במעצר המשטרה עד להעברתם לשב"ס יכול להתארך מעבר ל-96 שעות, אם יש סמיכות לימי שישי ושבת.

עבד-אלמאלכ דהאמשה: שאילתא מס' 2181, של חבר הכנסת עמרם מצנע - לפרוטוקול.

עבד-אלמאלכ דהאמשה: חבר הכנסת עמרם מצנע שאל את השר לביטחון פנים ביום כ"ו בחשוון התשס"ה (10 בנובמבר 2004): לעתים מוכרים ישראלים את דרכוניהם לגורמים שונים בארצות זרות תמורת דולרים רבים.

עבד-אלמאלכ דהאמשה: רצוני לשאול: 1.

עבד-אלמאלכ דהאמשה: האם ידוע היקף התופעה?

עבד-אלמאלכ דהאמשה: 2.

עבד-אלמאלכ דהאמשה: האם משרדך נוקט צעדים למניעת התופעה, ואם כן – אילו?

עבד-אלמאלכ דהאמשה: 3.

עבד-אלמאלכ דהאמשה: האם ניתן להנפיק דרכונים שמלאכת זיופם תהיה קשה יותר?

עבד-אלמאלכ דהאמשה: תשובת סגן השר לביטחון פנים יעקב אדרי: (לא נקראה, נמסרה לפרוטוקול) 1.

עבד-אלמאלכ דהאמשה: קיימת תופעה של מכירת דרכונים ישראליים על-ידי תרמילאים, במיוחד בדרום-מזרח אסיה, המדווחים על אובדנם או גנבתם.

עבד-אלמאלכ דהאמשה: הדרכונים נמכרים לגורמים פליליים ומגיעים לעתים לגורמים עוינים.

עבד-אלמאלכ דהאמשה: היקף התופעה אינו ידוע במדויק.

עבד-אלמאלכ דהאמשה: אובדן וגנבה של דרכונים מדווחים על-ידי בעליהם למשרד הפנים.

עבד-אלמאלכ דהאמשה: על-פי נתוני 2003 דיווח משרד הפנים על 13,845 אובדנים ו-2,712 גנבות, ויש להניח שחלקם שייך לקטגוריה זו.

עבד-אלמאלכ דהאמשה: 2.

עבד-אלמאלכ דהאמשה: משטרת ישראל נקטה כמה צעדים לטיפול בתופעה, תוך הגברת שיתוף הפעולה בין משרדי הממשלה השונים הנוגעים לנושא ובין משטרת ישראל וגורמי הביטחון, כדי להילחם בתופעה: א.

עבד-אלמאלכ דהאמשה: פיתוח קובץ דרכונים גנובים ואבודים לאיתור המשתמשים בדרכונים במעברי הגבול ולחקירתם.

עבד-אלמאלכ דהאמשה: הקובץ מבוסס על נתוני משרד הפנים; ב.

עבד-אלמאלכ דהאמשה: תדרוך גורמי הצבא והמשטרה המוצבים במעברי הגבול ובמחסומים בשטחים לזיהוי דרכונים מזויפים; ג.

עבד-אלמאלכ דהאמשה: איסוף מידע על אודות התופעה וטיפול בו על-ידי יחידות המשטרה הרלוונטיות; ד.

עבד-אלמאלכ דהאמשה: שימוש באמצעים טכנולוגיים לזיהוי דרכונים מזויפים; ה.

עבד-אלמאלכ דהאמשה: מעקב באמצעות הקונסוליות במדינות הרלוונטיות אחרי ישראלים המדווחים על אובדן או גנבת דרכון.

עבד-אלמאלכ דהאמשה: משרד הפנים מנהל רישום על אודות ישראלים שאיבדו דרכונים בחו"ל יותר משלוש פעמים, ומונפקת להם תעודת מעבר חד-פעמית לצורך חזרה ארצה בלבד - במקום דרכון.

עבד-אלמאלכ דהאמשה: 3.

עבד-אלמאלכ דהאמשה: בכוונת משרד הפנים לשנות חלק מהדרכון הישראלי כדי להקשות את זיופו; מתוכנן להיכנס לשימוש במהלך 2005.

עבד-אלמאלכ דהאמשה: יש לציין שהנושא הוא באחריות משרד הפנים על-פי החוק, ועל כן יש להפנות את השאילתא בנושא גם אל שר הפנים.

עבד-אלמאלכ דהאמשה: שאילתא מס' 2189, של חבר הכנסת דהן - לפרוטוקול.

עבד-אלמאלכ דהאמשה: חבר הכנסת נסים דהן שאל את השר לביטחון פנים ביום כ"ו בחשוון התשס"ה (10 בנובמבר 2004): פורסם, כי בעלי מפעל מזון באזור השרון נעצרו בחשד לזיוף הכשר בשמו של רבה של ברצלונה, ספרד, והמשיכו חרף מחאתו.

עבד-אלמאלכ דהאמשה: היועץ המשפטי לממשלה הורה לחקור עניין זה כזיוף ומרמה.

עבד-אלמאלכ דהאמשה: רצוני לשאול: 1.

עבד-אלמאלכ דהאמשה: האם הידיעות נכונות?

עבד-אלמאלכ דהאמשה: 2.

עבד-אלמאלכ דהאמשה: אם כן – האם ביקשה המשטרה הארכת מעצרים?

עבד-אלמאלכ דהאמשה: 3.

עבד-אלמאלכ דהאמשה: מה הוחלט בתום החקירה?

עבד-אלמאלכ דהאמשה: 4.

עבד-אלמאלכ דהאמשה: האם הוגש כתב אישום?

עבד-אלמאלכ דהאמשה: תשובת סגן השר לביטחון פנים יעקב אדרי: (לא נקראה, נמסרה לפרוטוקול) 1.

עבד-אלמאלכ דהאמשה: בתאריך 10 בנובמבר 2003 הוגשה תלונה על-ידי הרב שלמה סבג על הונאה בכשרות.

עבד-אלמאלכ דהאמשה: ההונאה התבטאה בזיוף חותמות כשרות של הרב - מדובר במוצרים של מפעל למוצרי טבע שונים, ממושב רינתיה.

עבד-אלמאלכ דהאמשה: נפתחה חקירה ביחידת הונאה של משטרת מחוז המרכז.

עבד-אלמאלכ דהאמשה: בוצע חיפוש ונתפסו מוצרי מזון עם חותמות מזויפות ומדבקות.

עבד-אלמאלכ דהאמשה: 2.

עבד-אלמאלכ דהאמשה: נעצרו שני חשודים מבעלי המפעל.

עבד-אלמאלכ דהאמשה: שני החשודים שוחררו בתנאים מגבילים על-ידי בית-המשפט בכפר-סבא ביום 26 בנובמבר 2003.

עבד-אלמאלכ דהאמשה: 3.

עבד-אלמאלכ דהאמשה: החקירה הסתיימה.

עבד-אלמאלכ דהאמשה: התיק הועבר אל הפרקליטות עם המלצה להעמיד לדין את החשודים בעבירות של הונאה בכשרות, זיוף ושימוש במסמך מזויף.

עבד-אלמאלכ דהאמשה: 4.

עבד-אלמאלכ דהאמשה: הנושא מצוי בסמכות הפרקליטות על-פי החוק, ועל כן יש לפנות בנושא אל משרד המשפטים.

עבד-אלמאלכ דהאמשה: שאילתא מס' 2199, של חבר הכנסת ישי - לפרוטוקול.

עבד-אלמאלכ דהאמשה: חבר הכנסת אליהו ישי שאל את השר לביטחון פנים ביום כ"ו בחשוון התשס"ה (10 בנובמבר 2004): פורסם, כי שני תלמידי ישיבה הוכו במרכז פתח-תקווה בליל שבת, אור לי"ח באלול תשס"ד, 3 בספטמבר 2004, בידי בני נוער שגם חטפו את מגבעותיהם, וכי לאחד הבחורים נשברה שן והוא טופל בתחנת מגן-דוד-אדום.

עבד-אלמאלכ דהאמשה: עוד פורסם, כי כמה ימים לפני כן כיבו נערים סיגריה על תלמיד תלמוד-תורה בן 12 והשליכו את כיפתו.

עבד-אלמאלכ דהאמשה: רצוני לשאול: 1.

עבד-אלמאלכ דהאמשה: האם הוגשו תלונות בשני המקרים הללו?

עבד-אלמאלכ דהאמשה: 2.

עבד-אלמאלכ דהאמשה: האם נחקרו המקרים, ואם כן – מה העלו החקירות?

עבד-אלמאלכ דהאמשה: תשובת סגן השר לביטחון פנים יעקב אדרי: (לא נקראה, נמסרה לפרוטוקול) 1-2.

עבד-אלמאלכ דהאמשה: בשני המקרים המתוארים בשאילתא לא הוגשו תלונות במשטרה ולא דווח עליהם למשטרה, ועל כן הם לא טופלו.

עבד-אלמאלכ דהאמשה: עם זאת, בעקבות אירועים דומים קודמים נעשית פעילות על-ידי תחנת פתח-תקווה ומשטרת מרחב השרון.

עבד-אלמאלכ דהאמשה: קוימה פגישה עם רבנים בעיר והוקם צוות משימתי המסייר בימי שישי ושבת בריכוזי קהל דתי ובאזורים שבהם היו אירועים דומים בעבר.

עבד-אלמאלכ דהאמשה: מאז הוקם הצוות לא דווח על אירועים חדשים.

עבד-אלמאלכ דהאמשה: שאילתא מס' 2210, של חבר הכנסת אזולאי - לפרוטוקול.

עבד-אלמאלכ דהאמשה: חבר הכנסת דוד אזולאי שאל את השר לביטחון פנים ביום ד' בכסליו התשס"ה (17 בנובמבר 2004): פורסם, כי יהודים שהפגינו נגד החפירות באזור בית-הקברות בעכו התלוננו ששוטרים נקטו אלימות נגדם.

עבד-אלמאלכ דהאמשה: רצוני לשאול: האם נבדקו טענות אלו?

עבד-אלמאלכ דהאמשה: תשובת סגן השר לביטחון פנים יעקב אדרי: (לא נקראה, נמסרה לפרוטוקול) המפגינים פרצו בכוח למתחם אתר החפירות, בניגוד לחוק, אגב תקיפת שוטרים וגידוף השוטרים בכינויי גנאי, וכן גרמו לחסימת נתיב הנסיעה.

עבד-אלמאלכ דהאמשה: לאור האמור נאלצו השוטרים להשתמש בכוח סביר, רק כדי להוציא את המפגינים מתוך האתר.

עבד-אלמאלכ דהאמשה: בפני מפגין הטוען לשימוש בכוח בלתי חוקי כלפיו פתוחה הדרך להגיש תלונה למחלקה לחקירות שוטרים במשרד המשפטים, המוסמכת לחקור תלונות מסוג זה.

עבד-אלמאלכ דהאמשה: שאילתא מס' 2211, של חבר הכנסת יאיר פרץ - לפרוטוקול.

עבד-אלמאלכ דהאמשה: חבר הכנסת יאיר פרץ שאל את השר לביטחון פנים ביום ד' בכסליו התשס"ה (17 בנובמבר 2004): רצוני לשאול: 1.

עבד-אלמאלכ דהאמשה: כמה נשים נרצחו על-ידי בעליהן בארבע השנים האחרונות?

עבד-אלמאלכ דהאמשה: 2.

עבד-אלמאלכ דהאמשה: בכמה מהמקרים התלוננה האשה קודם על אלימות הבעל?

עבד-אלמאלכ דהאמשה: 3.

עבד-אלמאלכ דהאמשה: בכמה מהמקרים מדובר במשפחת עולים?

עבד-אלמאלכ דהאמשה: תשובת סגן השר לביטחון פנים יעקב אדרי: (לא נקראה, נמסרה לפרוטוקול) 1-3.

עבד-אלמאלכ דהאמשה: בשנת 2000 נרצחו 15 נשים על-ידי בני זוגן, מהן שתי נשים יוצאות חבר המדינות.

עבד-אלמאלכ דהאמשה: בשישה מקרים הוגשו תלונות קודמות.

עבד-אלמאלכ דהאמשה: בשנת 2001 נרצחו 13 נשים על-ידי בני זוגן, מהן שתי נשים ממוצא אתיופי ושלוש נשים יוצאות חבר המדינות.

עבד-אלמאלכ דהאמשה: בשישה מקרים הוגשו תלונות קודמות.

עבד-אלמאלכ דהאמשה: בשנת 2002 נרצחו 12 נשים על-ידי בני זוגן ושני גברים על-ידי בנות זוגם, מהם שתי נשים היו ממוצא אתיופי, ארבע נשים מחבר המדינות, גבר אחד ממוצא הונגרי – נוצרי - וגבר נוסף מחבר המדינות - שב"ח.

עבד-אלמאלכ דהאמשה: בשלושה מקרים הוגשו תלונות קודמות.

עבד-אלמאלכ דהאמשה: בשנת 2004 נרצחו עשר נשים על-ידי בני זוגן וגבר אחד על-ידי בת זוגו, מהם שש נשים מחבר המדינות.

עבד-אלמאלכ דהאמשה: בארבעה מקרים הוגשו תלונות קודמות.

עבד-אלמאלכ דהאמשה: שאילתא מס' 2220, של חבר הכנסת דוד אזולאי - לפרוטוקול.

עבד-אלמאלכ דהאמשה: חבר הכנסת דוד אזולאי שאל את השר לביטחון פנים ביום ד' בכסליו התשס"ה (17 בנובמבר 2004): סגן ראש עיריית ראשון-לציון התלונן לאחרונה אצל המפכ"ל על התנהגות שוטרים כלפיו וכלפי בנו ורעייתו.

עבד-אלמאלכ דהאמשה: לטענתו, נאמר לו כי תלונתו תיבדק וכי הוא יקבל התנצלות.

עבד-אלמאלכ דהאמשה: רצוני לשאול: 1.

עבד-אלמאלכ דהאמשה: האם נבדקה תלונתו של סגן ראש עיריית ראשון-לציון?

עבד-אלמאלכ דהאמשה: 2.

עבד-אלמאלכ דהאמשה: האם הוא קיבל התנצלות?

עבד-אלמאלכ דהאמשה: 3.

עבד-אלמאלכ דהאמשה: האם השיב לו המפכ"ל?

עבד-אלמאלכ דהאמשה: תשובת סגן השר לביטחון פנים יעקב אדרי: (לא נקראה, נמסרה לפרוטוקול) 1.

עבד-אלמאלכ דהאמשה: התשובה חיובית.

עבד-אלמאלכ דהאמשה: בעקבות התלונה ובסמוך אליה מינה מפקד מחוז המרכז קצין בודק לבדיקת הפרשה.

עבד-אלמאלכ דהאמשה: 2.

עבד-אלמאלכ דהאמשה: ביום 24 באוגוסט 2004 נשלח למתלונן מכתב ממשטרת מחוז המרכז המדווח לו על תוצאות הבדיקה.

עבד-אלמאלכ דהאמשה: 3.

עבד-אלמאלכ דהאמשה: המפכ"ל שוחח פעמים מספר עם המתלונן במהלך החודשים אוקטובר ונובמבר 2004.

עבד-אלמאלכ דהאמשה: נוסף על כך נפגש עמו מפקד מחוז המרכז בחודש נובמבר והציג בפניו את ממצאי הבדיקה באשר לתלונתו.

עבד-אלמאלכ דהאמשה: שאילתא מס' 2237, של חבר הכנסת דהאמשה - בבקשה, אדוני סגן השר.

עבד-אלמאלכ דהאמשה: חבר הכנסת עבד-אלמאלכ דהאמשה שאל את השר לביטחון פנים ביום ד' בכסליו התשס"ה (17 בנובמבר 2004): פורסם, כי ב-22 באוקטובר 2004, בכניסה לעיר טייבה, ירו שוטרים בשני אזרחים, וכי אחד מהם נהרג והאחר נפצע.

עבד-אלמאלכ דהאמשה: נטען כי השניים לא נענו להוראות המשטרה לעצור.

עבד-אלמאלכ דהאמשה: רצוני לשאול: 1.

עבד-אלמאלכ דהאמשה: האם הידיעות נכונות?

עבד-אלמאלכ דהאמשה: 2.

עבד-אלמאלכ דהאמשה: אם כן – מדוע ירו השוטרים בשני תושבים אלה?

יעקב אדרי: 1.

יעקב אדרי: הידיעה העיתונאית אינה נכונה.

יעקב אדרי: 2.

יעקב אדרי: מדובר בתאונת דרכים עצמית קטלנית, שבה הנהג המעורב נצפה על-ידי מתנדבי המשמר האזרחי בקלנסואה כשהוא משתולל על הכביש ונוסע לעבר העיר טירה.

יעקב אדרי: על-פי העדויות ועל-פי הבדיקות המקצועיות שנעשו על-ידי טכנאי המחלקה לזיהוי פלילי והפתולוג, לא בוצע כל ירי, לא היו סימני ירי על הרכב, ולא נמצאו סימנים חיצוניים של ירי או סימני כניסת קליעים על גופת ההרוג.

יעקב אדרי: האירוע מטופל כתאונת דרכים על-ידי אגף התנועה של משטרת מרחב השרון, ונמצא עדיין בחקירה.

עבד-אלמאלכ דהאמשה: תודה רבה לסגן השר לביטחון פנים.

עבד-אלמאלכ דהאמשה: אבקש את רשותך, אם יהיו לי פרטים נוספים, בלי זה אני לא יכול לשאול עכשיו שאלה נוספת, אני אעביר אותם לאדוני.

יעקב אדרי: ברצון.

עבד-אלמאלכ דהאמשה: ואני מצפה שיואיל לענות גם לי תשובה מנומקת.

עבד-אלמאלכ דהאמשה: תודה רבה.

עבד-אלמאלכ דהאמשה: חבר הכנסת נסים זאב שאל את השר לביטחון פנים ביום ד' בכסליו התשס"ה (17 בנובמבר 2004): פורסם, כי כתובות נאצה רוססו על קירות בית-הכנסת של חב"ד בתל-אביב, וכי נפתחה חקירה משטרתית.

עבד-אלמאלכ דהאמשה: רצוני לשאול: 1.

עבד-אלמאלכ דהאמשה: האם הידיעה נכונה?

עבד-אלמאלכ דהאמשה: 2.

עבד-אלמאלכ דהאמשה: אם כן – האם נתבקשו ראשי בית-הכנסת להצביע על חשודים?

עבד-אלמאלכ דהאמשה: סגן השר לביטחון פנים יעקב אדרי: 1.

עבד-אלמאלכ דהאמשה: התשובה חיובית.

עבד-אלמאלכ דהאמשה: 2.

עבד-אלמאלכ דהאמשה: התשובה חיובית.

עבד-אלמאלכ דהאמשה: 3.

עבד-אלמאלכ דהאמשה: המתלונן לא יכול היה להצביע על חשודים במעשה.

עבד-אלמאלכ דהאמשה: נעשו כמה פעולות חקירה, אולם לא אותרו חשודים, ועל כן התיק נסגר בעילה של "עבריין לא נודע".

עבד-אלמאלכ דהאמשה: חברת הכנסת ענבל גבריאלי שאלה את השר לביטחון פנים ביום י"א בכסליו התשס"ה (24 בנובמבר 2004): פורסם, כי לאחרונה נמנעה כניסתם של חיילי גולני למועדון באזור השרון בטענה ש"חיילי גולני מתפרעים ועושים בעיות", ובעל המועדון אף הודה כי אילו היו אלה חיילים מחיל אחר, הוא היה מאפשר להם להיכנס למקום.

עבד-אלמאלכ דהאמשה: רצוני לשאול: 1.

עבד-אלמאלכ דהאמשה: כיצד פועל משרדך לאכיפת החוק האוסר הפליה בכניסה למקומות בידור ולמקומות ציבוריים?

עבד-אלמאלכ דהאמשה: 2.

עבד-אלמאלכ דהאמשה: האם קיימים ביקורת או פיקוח על הנעשה בשטח?

עבד-אלמאלכ דהאמשה: תשובת סגן השר לביטחון פנים יעקב אדרי: (לא נקראה, נמסרה לפרוטוקול) 1-2.

עבד-אלמאלכ דהאמשה: חוק איסור הפליה במוצרים, בשירותים ובכניסה למקומות בידור ולמקומות ציבוריים, התשס"א-2000, קבע כי הפליה על-פי החוק מהווה עוולה אזרחית, שבגינה ניתן לתבוע בבית-משפט את האחראים על-פי דיני הנזיקין.

עבד-אלמאלכ דהאמשה: כמו כן נקבע כי המעשה מהווה עבירה פלילית.

עבד-אלמאלכ דהאמשה: לאור האמור, אם הוגשה תלונה למשטרה בגין חשד לביצוע עבירה על-פי החוק הנ"ל, פותחת המשטרה תיק חקירה כמקובל.

עבד-אלמאלכ דהאמשה: מפאת רגישות הנושא הנחתה המשטרה כי יש לתת עדיפות לביצוע פעולות החקירה הדרושות כדי להגיע להכרעה אם יש להגיש כתב אישום.

עבד-אלמאלכ דהאמשה: נעשות פעולות מיידיות לאיתור החשוד שמנע את כניסת המתלונן למועדון, וחקירת כל הגורמים המעורבים.

עבד-אלמאלכ דהאמשה: הסיור המשטרתי המוזמן למקום האירוע אינו רשאי לאכוף על בעל המועדון להכניס את המסורבים, אלא מפנה את כל הנושא לטיפול חקירתי בתלונה כמקובל.

עבד-אלמאלכ דהאמשה: חבר הכנסת נסים זאב שאל את השר לביטחון פנים ביום י"א בכסליו התשס"ה (24 בנובמבר 2004): לאחרונה אירע מקרה נוסף של תקיפת יהודי בדרכו לכותל המערבי.

עבד-אלמאלכ דהאמשה: רצוני לשאול: 1.

עבד-אלמאלכ דהאמשה: כמה מקרי תקיפת יהודים אירעו בעיר העתיקה בירושלים בכל אחת מהשנים 2001-2004?

עבד-אלמאלכ דהאמשה: 2.

עבד-אלמאלכ דהאמשה: מה עושה המשטרה על מנת להגן על המבקרים בכותל?

עבד-אלמאלכ דהאמשה: סגן השר לביטחון פנים יעקב אדרי: 1.

עבד-אלמאלכ דהאמשה: בשנת 2001 אירעו 29 מקרי תקיפת יהודים בעיר העתיקה בירושלים.

עבד-אלמאלכ דהאמשה: בשנת 2002 אירעו 20 מקרי תקיפה כנ"ל.

עבד-אלמאלכ דהאמשה: בשנת 2003 אירעו 15 מקרים.

עבד-אלמאלכ דהאמשה: בשנת 2004, עד סוף חודש נובמבר, אירעו 16 מקרים.

עבד-אלמאלכ דהאמשה: 2.

עבד-אלמאלכ דהאמשה: בסמטאות העיר העתיקה מוצבים שוטרי סיור/מג"ב במשימות סטטיות ודינמיות, אשר נותנים מענה על כלל האירועים.

עבד-אלמאלכ דהאמשה: בכניסות לכותל מוצבים מאבטחים לאבטחה ובידוק של הנכנסים לכותל.

עבד-אלמאלכ דהאמשה: ברחבת הכותל מוצב כוח תגובה ממג"ב, למתן מענה באירוע חריג - אני חושב שאת זה כולם רואים.

עבד-אלמאלכ דהאמשה: יש נוכחות מסיבית בעניין הזה.

עבד-אלמאלכ דהאמשה: בסמטאות העיר העתיקה וכן בעוטף-הכותל מוצבות מצלמות המעבירות תמונות בזמן אמת בכל שעות היממה.

עבד-אלמאלכ דהאמשה: בימי שישי ושבת יש היערכות נוספת בצירי הגישה העיקריים לכותל.

עבד-אלמאלכ דהאמשה: באירועים מיוחדים וגדולים, וכן בחגים, נערכת המשטרה בכוחות מתוגברים לאבטחת כלל המבקרים המגיעים לתחום העיר העתיקה.

עבד-אלמאלכ דהאמשה: תודה רבה, אדוני סגן השר.

עבד-אלמאלכ דהאמשה: שאלה נוספת לחבר הכנסת נסים זאב, בבקשה.

נסים זאב: אדוני סגן השר, אני מסכים שיש נוכחות משטרתית, אבל יש שעות של לחץ, למשל בערבי שבת, בערבי חגים, במוצאי שבת, במנחה של שבת.

נסים זאב: יש שעות שאלפים ורבבות נוהרים לכותל.

נסים זאב: באופן יחסי אנחנו לא רואים תגבור יתר של שוטרים.

נסים זאב: אני לא מדבר על רחבת הכותל, אני מדבר על סמטאות ועל הדרך, לא הדרך שאנחנו רגילים אולי ללכת בה.

נסים זאב: יש הסמטאות של העיר העתיקה דרך השוק.

נסים זאב: רצוי שיהיה יותר תגבור של משטרה או של אנשי מג"ב שהולכים וחוזרים ומפטרלים במקום.

יעקב אדרי: חבר הכנסת זאב, אני חושב שכל מי שמתמצא בנושא ומי שמסתובב - כאשר יש התקהלות גדולה או אירועים מיוחדים או חגים או תפילות המוניות, משטרת המחוז מתורגלת בעניין הזה, מתגברים, ואני חושב שאפשר לראות נוכחות בכל שעות היממה, בפרט בימים ובנסיבות שאתה מציין, כאשר יש תפילות גדולות, ערב שבת ויום שבת.

יעקב אדרי: יש, אני חושב, מספיק כוחות.

יעקב אדרי: יש גם הרבה אמצעים לא גלויים שגם מכסים שטחים מסוימים שאין בהם שוטרים.

עבד-אלמאלכ דהאמשה: תודה רבה.

עבד-אלמאלכ דהאמשה: חבר הכנסת יאיר פרץ שאל את השר לביטחון פנים ביום י"א בכסליו התשס"ה (24 בנובמבר 2004): פורסם, כי לפי דברי מנהלת אגף נוער במשטרה, חלה עלייה של 12% במספר התיקים שנפתחו השנה בעבירות שבהן מעורבים בני נוער עולים.

עבד-אלמאלכ דהאמשה: רצוני לשאול: 1.

עבד-אלמאלכ דהאמשה: האם יש רישומים לפי ארץ מוצאם של בני נוער המעורבים בעבירות?

עבד-אלמאלכ דהאמשה: 2.

עבד-אלמאלכ דהאמשה: אם כן – מה הוא שיעור העבריינות בקרב עולים?

עבד-אלמאלכ דהאמשה: 3.

עבד-אלמאלכ דהאמשה: בכמה מקרים מדובר - לא באחוזים?

עבד-אלמאלכ דהאמשה: תשובת סגן השר לביטחון פנים יעקב אדרי: (לא נקראה, נמסרה לפרוטוקול) 1.

עבד-אלמאלכ דהאמשה: התשובה חיובית.

עבד-אלמאלכ דהאמשה: 2-3.

עבד-אלמאלכ דהאמשה: בשנת 2004 נמנו 3,380 בני נוער עבריינים שהם עולים חדשים, לעומת 3,096 בני נוער עבריינים עולים חדשים בשנת 2003.

עבד-אלמאלכ דהאמשה: מדובר בעבריינים מתוך תיקי פ.א.

עבד-אלמאלכ דהאמשה: ולא מתיקי א.ת.

עבד-אלמאלכ דהאמשה: בשנת 2004 היו עבריינים עולים חדשים כ-19.5% מסך בני-הנוער העבריינים, ובשנת 2003 היו כ-23%.

עבד-אלמאלכ דהאמשה: מספר תיקי החקירה שנפתחו נגד נוער עולה עבריין בשנת 2004 הוא 5,537 תיקים, לעומת 5,146 תיקים בשנת 2003.

עבד-אלמאלכ דהאמשה: מדובר בתיקי פ.א.

עבד-אלמאלכ דהאמשה: בלבד ולא בתיק א.ת.

עבד-אלמאלכ דהאמשה: - אי-תביעה.

עבד-אלמאלכ דהאמשה: חבר הכנסת אמנון כהן שאל את השר לביטחון פנים ביום י"א בכסליו התשס"ה (24 בנובמבר 2004): פורסם לאחרונה, כי ילדה בת עשר הותקפה על-ידי כלב מסוג "לברדור" ונזקקה לאשפוז.

עבד-אלמאלכ דהאמשה: רצוני לשאול: 1.

עבד-אלמאלכ דהאמשה: מדוע לא ייכללו גם כלבי "לברדור" בין הכלבים המסוכנים?

עבד-אלמאלכ דהאמשה: 2.

עבד-אלמאלכ דהאמשה: כמה מקרי פגיעה בילדים ובקשישים על-ידי כלבים נרשמו בארבע השנים האחרונות?

עבד-אלמאלכ דהאמשה: 3.

עבד-אלמאלכ דהאמשה: כמה מהמקרים הסתיימו בהגשת כתבי אישום?

עבד-אלמאלכ דהאמשה: תשובת סגן השר לביטחון פנים יעקב אדרי: (לא נקראה, נמסרה לפרוטוקול) 1.

עבד-אלמאלכ דהאמשה: כאשר מתקבלת במשטרה תלונה נגד בעליו של כלב מסוג כלשהו, או אדם המחזיק בו, אשר התרשל בשמירה על הכלב, וכתוצאה מההתרשלות נפגע אדם, ככלל פותחת המשטרה בחקירה בחשד לעבירה על-פי סעיף 338(6) לחוק העונשין, התשל"ז-1977.

עבד-אלמאלכ דהאמשה: הסעיף הנ"ל חל בכל מקרה שבו אדם אינו נוקט אמצעי זהירות מפני סכנה מסתברת הכרוכה בחיה - מסוג כלשהו - שבהחזקתו.

עבד-אלמאלכ דהאמשה: נוסף על האמור לעיל, ביום 1 בנובמבר 2004 נכנס לתוקפו חוק להסדרת הפיקוח על כלבים, התשס"ג–2002.

עבד-אלמאלכ דהאמשה: השר הממונה על ביצוע חוק זה הוא שר החקלאות.

עבד-אלמאלכ דהאמשה: החוק מגדיר מה הוא "כלב מסוכן", בין היתר - א.

עבד-אלמאלכ דהאמשה: כלב שמלאו לו שלושה חודשים ונשך נשיכה שגרמה לחבלה; או - ב.

עבד-אלמאלכ דהאמשה: כלב השייך לגזע מסוכן; "גזע מסוכן" מוגדר בחוק – גזע ששר החקלאות, באישור ועדת הכלכלה של הכנסת,קבע לגביו בתוספת לחוק שהוא גזע מסוכן.

עבד-אלמאלכ דהאמשה: עם כניסתו לתוקף של החוק הנ"ל ניתן יהיה להאשים את בעל הכלב או המחזיקו בעבירה לפי החוק ותקנותיו, וכן להתבסס על הוראות אלה לצורך החלטה בשאלה אם התגבשו יסודות עבירת הרשלנות לפי סעיף 338(6) הנ"ל לחוק העונשין.

עבד-אלמאלכ דהאמשה: 2-3.

עבד-אלמאלכ דהאמשה: במערכת הסטטיסטית הממוחשבת של המשטרה אין סיווג של החיה שלא ננקטו אמצעי זהירות מפניה.

עבד-אלמאלכ דהאמשה: כמו כן, לא ניתן לקבל התפלגות סטטיסטית של הקורבנות: קטינים וקשישים.

עבד-אלמאלכ דהאמשה: הנתונים שלהלן עניינם מספר התיקים שנפתחו בגין סעיף 338(6) הנ"ל לחוק העונשין, שעניינו אי-נקיטת צעדי זהירות בחיה.

עבד-אלמאלכ דהאמשה: כאמור לעיל, החוק להסדרת הפיקוח על כלבים, התשס"ג-2002, נכנס לתוקפו רק ביום 1 בנובמבר 2004.

עבד-אלמאלכ דהאמשה: להלן פירוט הנתונים: בשנת 2001 נפתחו 700 תיקי חקירה בנושא, ומתוכם 62 תיקים נדונו בבית-המשפט בשלב זה.

עבד-אלמאלכ דהאמשה: בשנת 2002 נפתחו 602 תיקים, ומתוכם 67 נדונו בבית-המשפט בשלב זה.

עבד-אלמאלכ דהאמשה: בשנת 2003 נפתחו 500 תיקים, ומתוכם 16 נדונו בבית-המשפט בשלב זה.

עבד-אלמאלכ דהאמשה: בשנת 2004 נפתחו 657 תיקים, וטרם נדונו תיקים בבית-המשפט, אך יש לציין ש-86 תיקים עדיין בחקירה ו-102 תיקים מצויים בידי התביעה המשטרתית והפרקליטות לצורך החלטה על הגשת כתבי אישום.

עבד-אלמאלכ דהאמשה: חבר הכנסת אמנון כהן שאל את השר לביטחון פנים ביום כ"ה בכסליו התשס"ה (8 בדצמבר 2004): פורסם, כי בלב העיר בני-ברק נגנב תיק מנהגת כאשר בוימה תאונה, וכי עוברים ושבים מסרו למשטרה את מספר המונית שגרמה ל"תאונה", רצוני לשאול: 1.

עבד-אלמאלכ דהאמשה: האם ידועה למשטרה שיטת גנבה זו? 2.

עבד-אלמאלכ דהאמשה: האם נתפסו הגנבים במקרה הנ"ל? 3.

עבד-אלמאלכ דהאמשה: אם כן – האם הועמדו לדין?

עבד-אלמאלכ דהאמשה: תשובת סגן השר לביטחון פנים יעקב אדרי: (לא נקראה, נמסרה לפרוטוקול) 1.

עבד-אלמאלכ דהאמשה: מספר לא גדול של מקרים דומים אירע בכמה מקומות בתחום מחוז תל-אביב, אך התופעה פסקה.

עבד-אלמאלכ דהאמשה: לא ידוע על תופעה ארצית.

עבד-אלמאלכ דהאמשה: 2-3.

עבד-אלמאלכ דהאמשה: המתלוננת הגישה תלונה במשטרת מרחב דן.

עבד-אלמאלכ דהאמשה: בעדותה טענה כי היא חושדת בנהג מונית שהתנגש ברכבה, גנב את תיקה מן הרכב ונמלט מן המקום.

עבד-אלמאלכ דהאמשה: למתלוננת לא היו כל פרטים על נהג המונית "הפוגע".

עבד-אלמאלכ דהאמשה: לאור האמור לא אותר כל חשוד והתיק נסגר בעילה של "עבריין לא נודע".

עבד-אלמאלכ דהאמשה: חבר הכנסת אליהו ישי שאל את השר לביטחון פנים ביום כ"ה בכסליו התשס"ה (8 בדצמבר 2004): פורסם, כי חרף דרישות של פרנסי העיר בני-ברק, עדיין פועל בלב העיר "שוק פועלים" המרכז סביבו תושבי השטחים ועובדים זרים ומפריע לתנועה ברחוב.

עבד-אלמאלכ דהאמשה: רצוני לשאול: 1.

עבד-אלמאלכ דהאמשה: האם הידיעה נכונה?

עבד-אלמאלכ דהאמשה: 2.

עבד-אלמאלכ דהאמשה: אם כן – האם יבוטל ה"שוק"?

עבד-אלמאלכ דהאמשה: תשובת סגן השר לביטחון פנים יעקב אדרי: (לא נקראה, נמסרה לפרוטוקול) 1-2.

עבד-אלמאלכ דהאמשה: נציגי משטרת מרחב דן מקיימים קשר קבוע עם פרנסי העיר בני-ברק, ובמסגרת זו התקיימו פגישות ודיונים רבים על שוק הפועלים בלב בני-ברק.

עבד-אלמאלכ דהאמשה: מרחב דן בשיתוף העירייה - מחלקת הביטחון והפיקוח העירוני - מקיימים מבצע ארוך טווח למיגור התופעה באזור צומת גהה ורחוב אהרונוביץ.

עבד-אלמאלכ דהאמשה: כמו כן מתקיימת פעילות לילית ענפה לאיתור שוהים בלתי חוקיים בדירות מסתור בעיר.

עבד-אלמאלכ דהאמשה: נכון לימים אלה, לא קיים שוק פועלים בעיר, ובכל פעם שמתקבלת ידיעה על ריכוז פועלים שכזה מתבצעת פעילות מיידית למעצרם ולסילוקם.

עבד-אלמאלכ דהאמשה: חבר הכנסת רוני בר-און שאל את השר לביטחון פנים ביום כ"ה בכסליו התשס"ה (8 בדצמבר 2004): נמסר לי, כי משטרת מרחב חוף הפסיקה לאכוף את חוקי החנייה בכלל ואיסור חנייה במקום השמור לנכה בפרט בקניונים ובמרכזים מסחריים בחיפה, הקריות והסביבה.

עבד-אלמאלכ דהאמשה: רצוני לשאול: 1.

עבד-אלמאלכ דהאמשה: האם הידיעות נכונות?

עבד-אלמאלכ דהאמשה: 2.

עבד-אלמאלכ דהאמשה: אם כן – מה הן הסיבות לכך?

עבד-אלמאלכ דהאמשה: 3.

עבד-אלמאלכ דהאמשה: האם תונחה המשטרה לאכוף את החוק, ובמיוחד איסור חנייה במקום השמור לנכה? 4.

עבד-אלמאלכ דהאמשה: כמה דוחות חנייה נרשמו במרחב חוף בכל אחת מהשנים 2003 ו-2004, תוך פירוט התפלגות הדוחות?

עבד-אלמאלכ דהאמשה: תשובת סגן השר לביטחון פנים יעקב אדרי: (לא נקראה, נמסרה לפרוטוקול) 1-2.

עבד-אלמאלכ דהאמשה: התשובה שלילית.

עבד-אלמאלכ דהאמשה: הידיעות אינן נכונות.

עבד-אלמאלכ דהאמשה: 3.

עבד-אלמאלכ דהאמשה: מרחב חוף הנחה בעבר ומנחה כיום לאכוף עבירות חנייה, תוך התמקדות בעבירות חנייה הגורמות להפרעה ולסיכון התנועה, כמו גם תפיסת מקום חנייה השמור לרכב נכה.

עבד-אלמאלכ דהאמשה: מרחב חוף מודע למגבלות הנכים ונגישותם למקומות ציבוריים, לאתרי בילוי ולמרכזים מסחריים, ומבצע אכיפה בכל שעות היממה, באמצעות יחידות התנועה והסיור בסיוע מתנדבים.

עבד-אלמאלכ דהאמשה: בנוסף מהווה הרשות המקומית נדבך נוסף באכיפת עבירות אלו, באמצעות פקחי העירייה.

עבד-אלמאלכ דהאמשה: 4.

עבד-אלמאלכ דהאמשה: במהלך שנת 2003 נרשמו 10,346 דוחות חנייה במרחב חוף, ומתוכם 4,138 דוחות בגין תפיסת מקום חנייה המיועד לרכב נכה.

עבד-אלמאלכ דהאמשה: בשנת 2004, עד לחודש נובמבר, נרשמו 12,478 דוחות חנייה, ומתוכם 4,990 דוחות בגין תפיסת מקום חנייה המיועד לרכב נכה.

עבד-אלמאלכ דהאמשה: יש לציין כי לעתים מתעוררת בעיה ברישום הדוח, שכן בקניונים ובמקומות שונים בתחום המרחב, חלק ניכר מן התמרורים שהוצבו לא עברו אישור של ועדת התמרור העירונית בטרם הוצבו, ולכן הצבתם אינה כדין.

עבד-אלמאלכ דהאמשה: חבר הכנסת יעקב מרגי שאל את השר לביטחון פנים ביום ג' בטבת התשס"ה (15 בדצמבר 2004):

עבד-אלמאלכ דהאמשה: לאחרונה שכב נהג במכוניתו המרוסקת כמעט יום שלם וחברו גסס למוות באותן השעות.

עבד-אלמאלכ דהאמשה: למשפחות טענות קשות על מדיניות המשטרה באשר להעלאת מסוק לחיפושים.

עבד-אלמאלכ דהאמשה: רצוני לשאול: 1.

עבד-אלמאלכ דהאמשה: האם נבדקה התנהגות המשטרה במקרה זה?

עבד-אלמאלכ דהאמשה: 2.

עבד-אלמאלכ דהאמשה: מה היא המדיניות לגבי השימוש במסוק במקרים כגון אלה?

עבד-אלמאלכ דהאמשה: 3.

עבד-אלמאלכ דהאמשה: לאור המקרה הנ"ל, האם תשונה המדיניות?

עבד-אלמאלכ דהאמשה: תשובת סגן השר לביטחון פנים יעקב אדרי: (לא נקראה, נמסרה לפרוטוקול) 1.

עבד-אלמאלכ דהאמשה: התשובה חיובית.

עבד-אלמאלכ דהאמשה: מהתחקיר שנערך עולה כי הפעילות החקירתית של תחנת קריית-מלאכי בוצעה בתיאום עם מרחב לכיש וללא דופי.

עבד-אלמאלכ דהאמשה: חוקרי התחנה הגדירו את האירוע "לטיפול מיידי" לאור ההערכה הראשונית כי נשקפת סכנה לחיי הנעדרים.

עבד-אלמאלכ דהאמשה: בוצעו פעולות רבות ומגוונות לאיתור הנעדרים במישור החקירתי והמבצעי.

עבד-אלמאלכ דהאמשה: עיקרי הפעולות התמקדו באיכון הפלאפונים של הנעדרים ובביצוע חיפושים לאיתורם.

עבד-אלמאלכ דהאמשה: מרגע קבלת ההודעה הראשונית ועד לאיתורם בוצעו מספר רב של איכונים לפלאפונים שלהם, שהעלו שהנעדרים עשוים להימצא בתחום גיאוגרפי נרחב בארבעה אזורים שונים.

עבד-אלמאלכ דהאמשה: נערכו חיפושים נרחבים באזורים כאמור, באמצעות שוטרים ומתנדבים, ללא תוצאות.

עבד-אלמאלכ דהאמשה: במהלך הלילה נשקלה האפשרות להפעלת מסוק, אולם הוחלט כי לא ניתן להפעיל מסוק לאיתור הנעדרים בשל החשכה ומזג האוויר הסוער.

עבד-אלמאלכ דהאמשה: היחידה החוקרת הקפידה ליצור קשר שוטף עם משפחות הנעדרים, לעדכנם על כל מהלך החקירה ואף לשתפם בישיבות הערכת המצב.

עבד-אלמאלכ דהאמשה: 2.

עבד-אלמאלכ דהאמשה: מדיניות המשטרה בעניין הפעלת מסוק והפעלת אמצעים אחרים לאיתור נעדרים מפורטת בנהלים מבצעיים של אגף המבצעים במשטרה.

עבד-אלמאלכ דהאמשה: השימוש במסוק במקרים דומים מותנה, מחד גיסא, בדחיפות הטיפול ובתנאי השטח לשם איתור הנעדרים, ומאידך גיסא, בכללי הבטיחות של המסוק ביחס לנתונים מסוימים, כגון תנאי מזג האוויר.

עבד-אלמאלכ דהאמשה: 3.

עבד-אלמאלכ דהאמשה: בהתאם לממצאי התחקיר שנערך בנושא שבנדון, לא נמצא מקום לשנות את מדיניות המשטרה.

עבד-אלמאלכ דהאמשה: חבר הכנסת אחמד טיבי שאל את השר לביטחון פנים ביום ג' בטבת התשס"ה (15 בדצמבר 2004): פורסם, כי כלב עונה קשות ונתלה משער כדורגל בבית-ספר בחולון, וכי חתול נקשר בחוט תיל בצווארו וברגליו ונתלה למוות בבנימינה.

עבד-אלמאלכ דהאמשה: עמותת "תנו לחיות לחיות" מדווחת על עלייה משמעותית במספר מקרי ההתעללות בבעלי-חיים.

עבד-אלמאלכ דהאמשה: רצוני לשאול: 1.

עבד-אלמאלכ דהאמשה: האם אכן נרשמה עלייה במספר מקרי ההתעללות בבעלי-חיים?

עבד-אלמאלכ דהאמשה: 3.

עבד-אלמאלכ דהאמשה: מה הוא העונש המוטל עליהם בדרך כלל?

עבד-אלמאלכ דהאמשה: תשובת סגן השר לביטחון פנים יעקב אדרי: (לא נקראה, נמסרה לפרוטוקול) 1.

עבד-אלמאלכ דהאמשה: בשנים 2000-2004 לא נרשמה עלייה במספר מקרי התעללות בבעלי-חיים.

עבד-אלמאלכ דהאמשה: בכל שנה מוגשות בממוצע 400 תלונות בנושא.

עבד-אלמאלכ דהאמשה: בשנים האחרונות יש מודעות ציבורית גבוהה יותר לנושא, ויותר מקרים מקבלים הד תקשורתי, ומכאן התחושה שיש עלייה.

עבד-אלמאלכ דהאמשה: 2.

עבד-אלמאלכ דהאמשה: בשנים 2002-2004 נפתחו כ-200 תיקי חקירה - פ.א. - בנושא שבנדון, ומתוכם ב-40% - 80 תיקים - אותרו חשודים.

עבד-אלמאלכ דהאמשה: אך יש להוסיף ולציין, שבאותה תקופה נפתחו גם כ-200 תיקי "אי-תביעה" - א.ת.

עבד-אלמאלכ דהאמשה: - בכל שנה.

עבד-אלמאלכ דהאמשה: במרבית התיקים האלו נתגלו חשודים, אולם הוחלט לסגור אותם מחוסר עניין לציבור, בהיותם מקרים קלים, ועל-פי הקריטריונים הקבועים בנוהלי המשטרה.

עבד-אלמאלכ דהאמשה: תודה רבה, אדוני סגן השר.

יעקב אדרי: תודה, אדוני היושב-ראש, תודה לכם.

עבד-אלמאלכ דהאמשה: חברי הכנסת, תם סדר-היום.

עבד-אלמאלכ דהאמשה: שר הבריאות לא יענה על שאילתות היום; זה ירד מסדר-היום.

עבד-אלמאלכ דהאמשה: הישיבה הבאה תתקיים מחר, אם ירצה השם, ביום ג', ט"ו בשבט תשס"ה, 25 בינואר 2005, בשעה 16:00.